ތިޔަހޯއްދަވާ މައުލޫމާތެއް ނުފެނުނު\nފުރަތަމަ ސަފްހާ ގާނޫނު ގަވާއިދު އުސޫލު ގަރާރު ޕްރިސިޑެންޓް ކޮންސޮލިޑޭޓެޑް ގާނޫނީ ރަދީފު\n(2 ގަޑިއިރު ކުރިން) Last Updated: 29-01-2022\nAll rights reserved by gaanoon.com\nMade with ♥ in Maldives\nގާނޫނީ ރަދީފު ކޮންސޮލިޑޭޓެޑް ޕްރިސިޑެންޓް ގަރާރު އުސޫލު ގަވާއިދު ގާނޫނު ފުރަތަމަ ސަފްހާ\nކުދި އަދި މެދު ފަންތީގެ ވިޔަފާރީގެ ގާނޫނު (ގާނޫނު ނަންބަރު 06/2013)\nކުދި އަދި މެދު ފަންތީގެ ވިޔަފާރީގެ ގާނޫނު\n(ގާނޫނު ނަންބަރ 06/2013)\n(ހ) މި ގާނޫނަކީ، ދިވެހިރާއްޖޭގައި ހިންގާ އެންމެ ކުދި، ކުދި އަދި މެދު ފަންތީގެ ވިޔަފާރި ކުރިއަރުވައި ތަރައްގީކުރުމަށްޓަކައި ބޭނުންވާ އޮނިގަނޑު އެކަށައަޅައި، ކަމާގުޅޭ އުސޫލުތައް ބަޔާންކުރުމުގެ ގާނޫނެވެ.\n(ށ) މި ގާނޫނަށް ކިޔާނީ، "ކުދި އަދި މެދު ފަންތީގެ ވިޔަފާރީގެ ގާނޫނު" އެވެ.\n2 ވަނަ މާއްދާ - ގާނޫނުގެ މަގްސަދުތައް\nމި ގާނޫނުގެ މައިގަނޑު މަގްސަދުތައް ތިރީގައި ބަޔާންކޮށްފައި އެވަނީއެވެ.\n(ހ) އެންމެ ކުދި، ކުދި އަދި މެދު ފަންތީގެ ވިޔަފާރިއަށް ފަހި މާހައުލެއް ދިވެހިރާއްޖޭގައި ގާއިމުކޮށް، ދިވެހިރާއްޖޭގެ އިގްތިސާދުގައި އެ ވިޔަފާރިތަކުގެ ދައުރު ފުޅާކޮށް، އެ ވިޔަފާރިތަކަކީ ގައުމީ އަދި ބައިނަލްއަގްވާމީ ފެންވަރުގައި ވާދަވެރި އަދި ދެމެހެއްޓެނިވި ގޮތެއްގައި ތަރައްގީވުމުގެ ގާބިލުކަން ލިބިފައިވާ ވިޔަފާރިތަކަކަށް ހެދުމަށް މަގުފަހިކުރުން؛\n(ށ) އެންމެ ކުދި، ކުދި އަދި މެދު ފަންތީގެ ވިޔަފާރިތަކުގައި ދިގު މުއްދަތުގެ ވަޒީފާގެ ފުރުސަތުތައް އިތުރުކުރުމަށް މަގުފަހިކުރުމާއި، މެދު ފަންތީގެ އާމްދަނީ ލިބޭ ފަރާތްތައް އިތުރުކުރުން؛\n(ނ) އެންމެ ކުދި، ކުދި އަދި މެދު ފަންތީގެ ވިޔަފާރިތަކަށް އަސަރުކުރާ ސަރުކާރުގެ ސިޔާސަތުތަކާއި އެ ވިޔަފާރިތަކާ ގުޅޭގޮތުން ސަރުކާރުން ހިންގާ ޕްރޮގްރާމްތަކާއި ހަރަކާތްތައް ވިލަރެސްކޮށް، ހިނގާ ނުހިނގާގޮތް ބަލައި، ވަޒަންކުރެވޭނެ ގޮތްތައް ގާއިމުކުރުން؛\n(ރ) ވިޔަފާރި ހިންގުމާއި، މާލީ ގާބިލުކަމާއި، ހުނަރާއި، ތަޖުރިބާއާއި އެފަދަ އެހެން ކަންކަމުގައި، އެންމެ ކުދި، ކުދި އަދި މެދު ފަންތީގެ ވިޔަފާރިތަކާއި ދިވެހިރާއްޖޭގައި ހިންގާ ބޮޑެތި ވިޔަފާރިތަކާ ދެމެދުގައި އޮތް ފަރަގު ކުޑަކުރުން؛\n(ބ) އެންމެ ކުދި، ކުދި އަދި މެދު ފަންތީގެ ވިޔަފާރިއާގުޅޭ ދިރާސާތައް ހެދުމާއި ސިޔާސަތުތައް ކަނޑައެޅުމަށްޓަކައި ބޭނުންވާނެ މައުލޫމާތު އެއްކޮށް، ބެލެހެއްޓުން؛\n(ޅ) އެންމެ ކުދި، ކުދި އަދި މެދު ފަންތީގެ ވިޔަފާރި މަރުކަޒީކޮށް ރަޖިސްޓަރީކުރުމުގެ ނިޒާމެއް ގާއިމުކުރުން.\n3 ވަނަ މާއްދާ - ވިޔަފާރީގެ ގިންތިތައް\n(ހ) މި ގާނޫނުގެ ބޭނުމަށްޓަކައި ވިޔަފާރި ބެހިގެންވަނީ އަންނަނިވި3(ތިނެއް) ގިންތިއަށެވެ.\nއެންމެ ކުދި ފަންތީގެ ވިޔަފާރި؛\nކުދި ފަންތީގެ ވިޔަފާރި؛ އަދި\nމެދު ފަންތީގެ ވިޔަފާރި.\n(ށ) މި މާއްދާގެ (ހ) ގައި ބަޔާންކުރާ ގިންތިތަކުގެ ތެރެއިން ގިންތިއެއްގައި ވިޔަފާރިއެއް ހިމެނުމުގައި އެއްވަގުތެއްގައި ދެ ށަރުތެއް ފުރިހަމަވާންޖެހޭނެއެވެ. އެއީ، މުވައްޒަފުންގެ އަދަދު ވަކި މިންވަރެއްގައި ހުރުމާއި، ލިބޭ އާމްދަނީ ވަކި މިންވަރެއްގައި ހުރުމެވެ.\n(ނ) މި މާއްދާގެ (ހ) ގައިވާ ގޮތުގެމަތިން ވިޔަފާރި ގިންތިކުރާއިރު، އެއިން ގިންތިއެއްގައި ބަޔާންކުރާ މުވައްޒަފުންގެ އަދަދާއި އާމްދަނީގެ މިންގަނޑަށް ވަކި ވިޔަފާރިއެއް ނުފެތޭނަމަ،\nއެ ވިޔަފާރި ގިންތިކުރުމުގައި ބަލާނީ، މުވައްޒަފުންގެ އަދަދަށެވެ.\n(ރ) މި މާއްދާގެ (ށ) ގައިވާ އުސޫލަށް ބިނާކޮށް، މި މާއްދާގެ (ހ) ގައި ބަޔާންކޮށްފައިވާ\nތިން ގިންތި މި ގާނޫނުގެ4ވަނަ މާއްދާއިން6ވަނަ މާއްދާގެ ނިޔަލަށް އެވަނީއެވެ.\n4 ވަނަ މާއްދާ - އެންމެ ކުދި ފަންތީގެ ވިޔަފާރި\nއެންމެ ކުދި ފަންތީގެ ވިޔަފާރި ކަމަށް ބުނެފައި އެވަނީ، ވަޒީފާ އަދާކުރާ މުވައްޒަފުންގެ އަދަދު6(ހައެއް) އަށްވުރެ މަދު، އަދި އަހަރެއްގެ މައްޗަށް 500,000 (ފަސް ލައްކަ) ރުފިޔާ އަށްވުރެ ޖުމްލަ އާމްދަނީ އިތުރުނުވާ ވިޔަފާރިތަކަށެވެ.\n5 ވަނަ މާއްދާ - ކުދި ފަންތީގެ ވިޔަފާރި\nކުދި ފަންތީގެ ވިޔަފާރި ކަމަށް ބުނެފައި އެވަނީ، ވަޒީފާއަދާކުރާ މުވައްޒަފުންގެ އަދަދު6(ހައެއް) އާއި 30 (ތިރީސް) އާ ދެމެދުގެ އަދަދަކަށް ވުމާއެކު، އަހަރެއްގެ މައްޗަށް 500,001 (ފަސް ލައްކަ އެކެއް) ރުފިޔާއާއި 5,000,000 (ފަސް މިލިއަން) ރުފިޔާއާ ދެމެދުގެ އަދަދަކަށް ޖުމްލަ އާމްދަނީ ލިބޭ ވިޔަފާރިތަކަށެވެ.\n6 ވަނަ މާއްދާ - މެދު ފަންތީގެ ވިޔަފާރި\nމެދު ފަންތީގެ ވިޔަފާރި ކަމަށް ބުނެފައި އެވަނީ، ވަޒީފާއަދާކުރާ މުވައްޒަފުންގެ އަދަދު 31 (އެއްތިރީސް) އާއި 100 (ސަތޭކަ) އާ ދެމެދުގެ އަދަދަކަށް ވުމާއެކު، އަހަރެއްގެ މައްޗަށް 5,000,001 (ފަސް މިލިއަން އެކެއް) ރުފިޔާއާއި 20,000,000 (ވިހި މިލިއަން) ރުފިޔާއާ ދެމެދުގެ އަދަދަކަށް ޖުމްލަ އާމްދަނީ ލިބޭ ވިޔަފާރިތަކަށެވެ.\n7 ވަނަ މާއްދާ - ގިންތިތަކުގެ މާނައަށް ބަދަލު ގެނައުން\nމި ގާނޫނުގެ5ވަނަ މާއްދާ އާއި6ވަނަ މާއްދާގައި ބުނެފައިވާ ފައިސާގެ އަދަދުތަކަށް ބަދަލުގެނައުމާއި ކުދި އަދި މެދު ފަންތީގެ ވިޔަފާރިތައް ގިންތިކުރުމުގައި ބަލާނެ މިންގަނޑުތަކަށް ބަދަލުގެނައުމާއި އެ ވިޔަފާރިތަކުގެ ވަކި ދާއިރާއެއް ވަކި ގިންތިއެއްގެ ބޭނުމަށްޓަކައި ބަދަލުގެނައުން ހިމެނޭގޮތުން، ކުދި އަދި މެދު ފަންތީގެ ވިޔަފާރިތަކަށް މި ގާނޫނުގައި ދެވިފައިވާ މާނައިގައި އެއްވެސް ބަޔަކަށް ބަދަލުގެނައުމަށްޓަކައި ގަވާއިދު ހެދިދާނެއެވެ.\n8 ވަނަ މާއްދާ - އިނާޔަތް ލިބުމުގެ ށަރުތުތައް\nމި ގާނޫނުގައި އެހެން ގޮތަކަށް ބަޔާންކޮށްފައިނުވާހާ ހިނދަކު، މި ގާނޫނުގެ3ވަނަ މާއްދާގެ (ހ) ގައި ބަޔާންކޮށްފައިވާ ގިންތިއެއްގައި ހިމެނޭ ވިޔަފާރިތަކަށް މި ގާނޫނުގެ ދަށުން ލިބިދޭ އެއްވެސް މަންފާއެއް ނުވަތަ އިނާޔަތެއް ލިބިދެވޭނީ، އެ ވިޔަފާރިއަކާ ގުޅޭގޮތުން އަންނަނިވި ކަންކަން ފުރިހަމަވާނަމައެވެ.\n(ހ) މި ގާނޫނުގެ3ވަނަ މާއްދާގެ (ހ) ގައި ބަޔާންކޮށްފައިވާ ގިންތިއެއްގައި ހިމެނޭ ވިޔަފާރިއެއްގެ ގޮތުގައި އެ ވިޔަފާރި ރަޖިސްޓަރީކޮށްފައިވުން؛\n(ށ) އެ ވިޔަފާރިއަކީ:\nފަރުދަކު ހިންގާ އަމިއްލަ ވިޔަފާރިއެއްނަމަ، ދިވެހި ރައްޔިތެއްގެ ވިޔަފާރިއަކަށްވުން؛\nކޯޕަރޭޓިވް ސޮސައިޓީއަކުން ހިންގާ ވިޔަފާރިއެއްނަމަ، އެ ސޮސައިޓީގެ މެންބަރުންނަކީ ދިވެހި ރައްޔިތުން ކަމުގައިވުން؛\nޕާޓްނަރށިޕަކުން ހިންގާ ވިޔަފާރިއެއްނަމަ، އެ ޕާޓްނަރށިޕްގައި ހިމެނޭ ޕާޓްނަރުންނަކީ ދިވެހި ރައްޔިތުން ކަމުގައިވުން؛ ނުވަތަ\nކުންފުންޏަކުން ހިންގާ ވިޔަފާރިއެއްނަމަ، އެ ކުންފުނީގައި ހިމެނޭ ހިއްސާދާރުންނަކީ ދިވެހިރައްޔިތުން ކަމުގައިވުން؛\n(ނ) އެ ވިޔަފާރިއަކީ އެހެން ވިޔަފާރިއަކުން ސީދާ ގޮތުގައި ނުވަތަ ނުސީދާ ގޮތުގައި ކޮންޓްރޯލްކުރާ ވިޔަފާރިއެއްކަމަށްވާނަމަ، އެ ދެވަނަ ވިޔަފާރިއަކީވެސް މި ގާނޫނުގެ3ވަނަ މާއްދާގެ (ހ) ގައި ބަޔާންކޮށްފައިވާ ގިންތިއެއްގައި ހިމެނޭ ވިޔަފާރިއަކަށްވުމާއެކު، މި މާއްދާގައި ބަޔާންކޮށްފައިވާ ށަރުތުތައް ފުރިހަމަވާ ވިޔަފާރިއަކަށްވުން؛\n(ރ) އެ ވިޔަފާރީގެ މިލްކުވެރިކަމުގެ އެއްވެސް ހިއްސާއެއް، އާންމުންނަށް ހިއްސާ ވިއްކުމުގެ އުސޫލުން ދޫކޮށްފައިނުވުން.\n9 ވަނަ މާއްދާ - އިނާޔަތްލިބޭ ފަރާތްތަކުން ރިޕޯޓު ހުށަހެޅުން\nމި ގާނޫނުގައި ބަޔާންކޮށްފައިވާ އެންމެ ކުދި، ކުދި އަދި މެދު ފަންތީގެ ވިޔަފާރިއަކަށް މި ގާނޫނުގެ ދަށުން އެއްވެސް އިނާޔަތެއް ލިބޭނަމަ، އެ އިނާޔަތެއް ލިބެމުންދާ މުއްދަތުގައި ހިނގާ ކޮންމެ އަހަރަކުމެ، އެ އަހަރުގެ ތެރޭގައި އެ ވިޔަފާރިއަކާ ގުޅޭގޮތުން މި ގާނޫނުގެ ދަށުން ހަދާ ގަވާއިދުގައި ކަނޑައަޅާ މައުލޫމާތު އެ ގަވާއިދުގައި ކަނޑައަޅާ ގޮތެއްގެމަތިން ރަޖިސްޓްރާރަށް ހުށަހަޅަންވާނެއެވެ.\n10 ވަނަ މާއްދާ - އިސްކަންދޭ ދާއިރާތަކަށް އިނާޔަތްދިނުން ހުއްދަކުރުން\nމި ގާނޫނުގެ އެހެން މާއްދާތަކުގައި ވަކި ގޮތަކަށް ބަޔާންކޮށްފައިވީ ނަމަވެސް، މި ގާނޫނުގެ3ވަނަ މާއްދާގެ (ހ) ގައި ބަޔާންކޮށްފައިވާ ގިންތިތަކަށް، އެ ގިންތިތަކުގެ ނިސްބަތުން އިނާޔަތްދިނުމުގައި، ވަކި ދާއިރާއެއްގައި ހަރަކާތްތެރިވާ، ހާއްސަ ރައްކާތެރިކަމެއް ބޭނުންވާ ބައެއް ވިޔަފާރިތަކަށް، ސަރުކާރުން ވަކި ސިޔާސަތުތަކެއް ކަނޑައަޅައި، ވަކި ޕްރޮގްރާމްތަކެއް ހިންގައި، ވަކި އިނާޔަތްތަކެއް ދީ، ވަކި މަންފާތަކެއް ލިބޭނެ ގޮތް ހަދައިދިނުމަކަށް މި ގާނޫނު ހުރަހެއްނާޅައެވެ.\n11 ވަނަ މާއްދާ - ކައުންސިލު އުފެއްދުން\n(ހ) މި ގާނޫނަށް އަމަލުކުރަން ފަށާ ތާރީހުން ފެށިގެން2(ދޭއް) މަސް ދުވަހުގެ ތެރޭގައި، "ކުދި އަދި މެދު ފަންތީގެ ވިޔަފާރީގެ ކައުންސިލު" ގެ ނަމުގައި، ކައުންސިލެއް ރައީސުލްޖުމްހޫރިއްޔާ އުފައްދަންވާނެއެވެ.\n(ށ) މި މާއްދާގެ (ހ) ގެ ދަށުން އުފައްދާ ކައުންސިލަކީ، މި ގާނޫނުގެ3ވަނަ މާއްދާގެ (ހ) ގައި ބަޔާންކޮށްފައިވާ ގިންތިތަކުގައި ހިމެނޭ ވިޔަފާރި ތަރައްގީކުރުމަށް ސަރުކާރުން އެކަށައަޅާ ސިޔާސަތުތައް ތަންފީޒުކުރުމަށް އަމަލީގޮތުން ހިންގާނެ ހަރަކާތްތައް ކަނޑައަޅައި، ކަމާގުޅޭ ކަންކަން ބެލެހެއްޓުމުގެ މަސްއޫލިއްޔަތު އަދާކުރުމަށް މިނިސްޓަރަށް ލަފާދޭ މައިގަނޑު ފަރާތެވެ.\n(ނ) ކައުންސިލަށް މެންބަރުން އައްޔަންކޮށް ވަކިކުރާނީ، ރައީސުލްޖުމްހޫރިއްޔާއެވެ.\n(ރ) ކައުންސިލުގެ ރައީސަކީ މަގާމުގެ ހައިސިއްޔަތުން މިނިސްޓަރެވެ. ކައުންސިލުގެ މެންބަރުންގެ ތެރެއިން ސިވިލް ސޮސައިޓީ ތަމްސީލުކުރާ މެންބަރަކު ކައުންސިލުގެ ނައިބު ރައީސްކަމަށް ރައީސުލްޖުމްހޫރިއްޔާ އައްޔަންކުރަންވާނެއެވެ.\n(ބ) ކައުންސިލުގެ ސެކްރެޓޭރިއެޓް ހިނގާނީ މިނިސްޓްރީގައެވެ.\n12 ވަނަ މާއްދާ - ކައުންސިލުގެ މަސްއޫލިއްޔަތުތައް\n(ހ) ކައުންސިލުގެ މަސްއޫލިއްޔަތުތަކަކީ، މި މާއްދާގެ (ށ) ގައި ބަޔާންކުރާ މަގްސަދުތައް ހާސިލްކުރުމަށް މިނިސްޓަރަށް ލަފާއެރުވުމެވެ.\n(ށ) ކައުންސިލުގެ މައިގަނޑު މަސްއޫލިއްޔަތުތައް ތިރީގައި ބަޔާންކޮށްފައި އެވަނީއެވެ.\nއެންމެ ކުދި، ކުދި އަދި މެދު ފަންތީގެ ވިޔަފާރި ކުރިއަރުވައި ތަރައްގީކުރުމަށްޓަކައި ގައުމީ އޮނިގަނޑެއް އެކުލަވާލުން؛\nއެންމެ ކުދި، ކުދި އަދި މެދު ފަންތީގެ ވިޔަފާރި ކުރިއަރުވައި ތަރައްގީކުރުމަށް ސަރުކާރުން އެކަށައަޅާ ސިޔާސަތުތައް ތަންފީޒުކުރުމަށް އަމަލީ ގޮތުން ހިންގާނެ ހަރަކާތްތައް ކަނޑައެޅުން؛\nއެންމެ ކުދި، ކުދި އަދި މެދު ފަންތީގެ ވިޔަފާރި ކުރިއަރުވައި ތަރައްގީކުރުމުގެ ގޮތުން ހިންގާ އެންމެހައި ހަރަކާތްތަކަށް ބަޖެޓު ތައްޔާރުކުރުމާއި، އެގޮތުން ތައްޔާރުކުރާ ބަޖެޓުގައި މި ގާނޫނުގެ ދަށުން އުފައްދާ އިދާރާތަކާއި، މަރުކަޒުތަކާއި، ސްކީމްއާއި، ފަންޑާއި، މި ގާނޫނުގެ ދަށުން އެކިއެކި ހަރަކާތްތައް ހިންގުމަށް ހިނގާނެ ހަރަދު ހިމެނުން؛\nއެންމެ ކުދި، ކުދި އަދި މެދު ފަންތީގެ ވިޔަފާރި ކުރިއަރުވައި ތަރައްގީކުރުމުގެ ގޮތުން ގައުމީ ފެންވަރުގައި ރޭވޭ ޕްރޮގްރާމްތަކަކީ، ސަރުކާރުގެ އިގްތިސާދީ ސިޔާސަތުގެ ލަނޑުދަނޑިތައް ހާސިލުކުރެވޭ ގޮތަށް ރޭވޭ ޕްރޮގްރާމްތަކެއް ކަން ކަށަވަރުކުރުން؛\nކަމާބެހޭ މިނިސްޓްރީތަކާއި، ސަރުކާރުގެ އިދާރާތަކާއި، ޕްރައިވެޓް ސެކްޓަރުގެ ކަމާބެހޭ ފަރާތްތަކާ ގުޅިގެން އެ ފަރާތްތަކުގެ މަށްވަރާއާއެކު، އެންމެ ކުދި، ކުދި އަދި މެދު ފަންތީގެ ވިޔަފާރިތަކަށް އަސަރުކުރާ ސިޔާސަތުތަކާއި ޕްރޮގްރާމްތަކާއި ހަރަކާތްތައް ހިނގާނުހިނގާ ގޮތް ބަލައި، ވަޒަންކުރުން؛\nވިޔަފާރި ތަރައްގީކުރުމުގެ ހިދުމަތްދޭ މަރުކަޒުތައް ހިނގާނުހިނގާ ގޮތް ބަލައި، އެތަންތަނުން ހިންގާ ހަރަކާތްތަކުން ނަތީޖާ ނެރެވޭ މިންވަރު ބެލުން؛\nދަރަނި ނެގުމާއި ފައިސާ ރައްކާކުރުމުގެ ހިދުމަތްތަކާއި، ކެޕިޓަލް މާކެޓްތަކުގައި ބައިވެރިވުމާއި، އެނޫންވެސް މާލީ ހިދުމަތްތައް ހޯދޭނެ ގޮތްތައް އިތުރުކުރުމަށް ކަނޑައަޅާ ސިޔާސަތުތައް ތަންފީޒުކުރުމުގެ މަސައްކަތްކުރުން؛\nއެންމެ ކުދި، ކުދި އަދި މެދު ފަންތީގެ ވިޔަފާރިތަކަށް ވިޔަފާރީގެ ފުރުސަތުތައް އިތުރުކޮށް ދިނުމަށް މަސައްކަތްކުރުން؛\nއެންމެ ކުދި، ކުދި އަދި މެދު ފަންތީގެ ވިޔަފާރިތަކަށް އެހީގެ ގޮތުގައި ފައިސާ ހޯދައި ދިނުމަށް މަސައްކަތްކުރުމާއި އެގޮތުން ދޫކުރެވޭ ފައިސާ ބޭނުންކުރެވެނީ އެންމެ ފައިދާ ހުރި އަދި އެދެވޭ ގޮތުގައިކަން ޔަގީންކުރުމަށްޓަކައި، އެހީ ދޫކުރުމުގެ އުސޫލުތައް ރާވައި، ހިންގައި، މުރާޖައާކުރުން؛\nމި ގާނޫނުގެ މަގްސަދުތައް ހާސިލްކުރުމުގައި އެހީތެރިވުމާއި، ވިޔަފާރި ތަރައްގީކުރުމުގެ ހިދުމަތްދޭ މަރުކަޒުތަކުން ދިނުމަށް ކަނޑައެޅިފައިވާ ހިދުމަތްދިނުން ފަދަ ކަންކަމުގައި، ކަމާބެހޭ މިނިސްޓްރީތަކާއެކު މަސައްކަތްކުރުމަށް ޕްރައިވެޓް ސެކްޓަރަށް ހިތްވަރުދިނުމާއި، ޕްރައިވެޓް ސެކްޓަރުން އެފަދަ އެހީތެރިކަން ފޯރުކޮށްދިނުމަށް ހިތްވަރުދޭ ޕްރޮގްރާމްތައް ހިންގުން؛\nގައުމީ ތަރައްގީގެ އޮނިގަނޑާ އެއްގޮތްވާ ގޮތުގެމަތިން ނުވަތަ ގާނޫނެއްގައިވާ ގޮތުގެމަތިން އިސްކަންދޭ ދާއިރާތަކުގެ ގޮތުގައި ކައުންސިލުން ކަނޑައަޅާ ދާއިރާތަކުގައި ހަރަކާތްތެރިވާ ވިޔަފާރިތަކަށް ހާއްސަ އަހަންމިއްޔަތުކަމެއް ދިނުން؛\nއެންމެ ކުދި، ކުދި އަދި މެދު ފަންތީގެ ވިޔަފާރިތަކަށް ފަހިވާފަދަ ފުރިހަމަ އޮނިގަނޑެއްގެ ދަށުން، އެ ވިޔަފާރިތައް ރެގިއުލޭޓްކުރުމަށްޓަކައި، އިދާރީ ގޮތުން ފުރިހަމަކުރަންޖެހޭ ށަރުތުތަކާއި ހުރަސްތައް މަދު އޮނިގަނޑެއް ގާއިމުކުރުމަށް މަސައްކަތްކުރުން؛\nއެންމެ ކުދި، ކުދި އަދި މެދު ފަންތީގެ ވިޔަފާރިތައް ހިންގުމުގައި ގުޑް ގަވަރނަންސްގެ އުސޫލުތަކަށް އަހުލުވެރިކުރުވުމަށާއި އަދި އެ އުސޫލުތައް ޕްރޮމޯޓް ކުރުމަށްޓަކައި މަސައްކަތްކުރުން؛\nމާލީ އެހީތެރިކަން ފޯރުކޮށްދޭ ފަންޑުން ފައިސާ ދޫކުރާ އެންމެ ކުދި، ކުދި އަދި މެދު ފަންތީގެ ވިޔަފާރިތަކުގެ ހާލަތު ދިރާސާކުރުމަށްޓަކައި އިސްކަންދޭ ދާއިރާތަކަށް އަހަންމިއްޔަތުކަންދީގެން އޮނިގަނޑެއް އެކުލަވާލުން؛\nއެންމެ ކުދި، ކުދި އަދި މެދު ފަންތީގެ ވިޔަފާރިތަކުން އުފައްދާ ބްރޭންޑްތައް އުފެއްދުމުގައާއި، ހިމާޔަތްކުރުމުގައި އެހީތެރިވެދިނުން؛\nއެންމެ ކުދި، ކުދި އަދި މެދު ފަންތީގެ ވިޔަފާރިތައް ކުރިއެރުވުމާއި ތަރައްގީކުރުމާގުޅޭ ދިރާސާތައްކުރުމާއި، އެންމެ ކުދި، ކުދި އަދި މެދު ފަންތީގެ ވިޔަފާރި ފަށައިގަންނަ މިންވަރާއި، ހުއްޓާލާ މިންވަރާއި، ހިނގާ ގޮތާއި، ހަރަކާތްތެރިވާ ދާއިރާތައް އަންގައިދޭ މައުލޫމާތު ށާއިއުކުރުން؛ އަދި\nމި ގާނޫނުގެ މަގްސަދުތައް ހާސިލުކުރުމަށް ބޭނުންވާ ކަންކަމާއި، މި ގާނޫނުގެ ދަށުން ހަދާ ގަވާއިދުގައި ނުވަތަ އެހެން ގާނޫނެއްގައި ކަނޑައަޅާ އެހެނިހެން ކަންކަން ކުރުން.\n(ނ) ކައުންސިލުގެ މަސްއޫލިއްޔަތުތައް އަދާކުރުމުގައި މި ގާނޫނުގެ މަގްސަދުތަކަށް ރިއާޔަތްކުރަންވާނެއެވެ. އަދި ކައުންސިލުގެ ނިންމުންތައް ނިންމަންވާނީ، މި ގާނޫނުގެ މަގްސަދުތަކަށް ހަނިކަމެއް ނާންނާނެ ގޮތުގެމަތިން އަދި އެ މަގްސަދުތައް ދިރުވައި، ނެގެހެއްޓޭނެ ގޮތެއްގެމަތިންނެވެ.\n13 ވަނަ މާއްދާ - ކައުންސިލުގެ މެންބަރުން\nއެންމެ ކުދި، ކުދި އަދި މެދު ފަންތީގެ ވިޔަފާރީގެ ކައުންސިލު އެކުލެވިގެންވަނީ، އަންނަނިވި 14 (ސާދަ) މެންބަރުންގެ މައްޗަށެވެ.\n(ހ) އިގްތިސާދީ ސިޔާސަތުތައް ތަންފީޒުކުރުމަށް ކަނޑައަޅާފައިވާ މިނިސްޓަރު؛\n(ށ) މަސްވެރިކަމާއި ދަނޑުވެރިކަމުގެ ސިޔާސަތުތައް ތަންފީޒުކުރުމަށް ކަނޑައަޅާފައިވާ މިނިސްޓަރު؛\n(ނ) ފަތުރުވެރިކަމުގެ ސިޔާސަތުތައް ތަންފީޒުކުރުމަށް ކަނޑައަޅާފައިވާ މިނިސްޓަރު؛\n(ރ) މާލީކަންކަމުގެ ސިޔާސަތުތައް ތަންފީޒުކުރުމަށް ކަނޑައަޅާފައިވާ މިނިސްޓަރު؛\n(ބ) ވަޒީފާއާއި އިންސާނީ ވަސީލަތްތަކާގުޅޭ ސިޔާސަތުތައް ތަންފީޒުކުރުމަށް ކަނޑައަޅާފައިވާ މިނިސްޓަރު؛\n(ޅ) އަންހެން ވިޔަފާރިވެރިން ތަމްސީލުކުރާ، ސިވިލް ސޮސައިޓީގެ މަންދޫބެއް؛\n(ކ) މަސްވެރިކަމުގެ ދާއިރާ ތަމްސީލުކުރާ، ސިވިލް ސޮސައިޓީގެ މަންދޫބެއް؛\n(އ) ދަނޑުވެރިކަމުގެ ދާއިރާ ތަމްސީލުކުރާ، ސިވިލް ސޮސައިޓީގެ މަންދޫބެއް؛\n(ވ) ފަތުރުވެރިކަމުގެ ދާއިރާ ތަމްސީލުކުރާ، ސިވިލް ސޮސައިޓީގެ މަންދޫބެއް؛\n(މ) މައުލޫމާތާއި މުވާސަލާތުގެ ދާއިރާ ތަމްސީލުކުރާ، ސިވިލް ސޮސައިޓީގެ މަންދޫބެއް؛\n(ފ) ތިމާވެށީގެ ދާއިރާ ތަމްސީލުކުރާ، ސިވިލް ސޮސައިޓީގެ މަންދޫބެއް؛\n(ދ) އިމާރާތްކުރުމުގެ ދާއިރާ ތަމްސީލުކުރާ، ސިވިލް ސޮސައިޓީގެ މަންދޫބެއް؛\n(ތ) ކެޕިޓަލް މާކެޓް ޑިވެލޮޕްމަންޓް އޮތޯރިޓީގެ ޑިރެކްޓަރުންގެ ބޯޑުގެ މެންބަރެއް؛\n(ލ) މޯލްޑިވްސް އިންލެންޑް ރެވެނިއު އޮތޯރިޓީގެ ކޮމިށަނަރ ޖެނެރަލް އޮފް ޓެކްސޭށަން ނުވަތަ ޑެޕިއުޓީ ކޮމިށަނަރ ޖެނެރަލް އޮފް ޓެކްސޭށަން.\n14 ވަނަ މާއްދާ - ކައުންސިލު ހިންގުމާބެހޭ ކަންތައްތައް\nކައުންސިލުގެ ޖަލްސާތައް ބާއްވާނެ މުއްދަތުތަކާއި، އެ ޖަލްސާތައް ކުރިއަށްގެންދާނެ ގޮތާއި، ކައުންސިލަށް ކަންކަން ހުށަހެޅޭނެ ގޮތާއި ކަންކަން ނިންމޭނެ ގޮތާއި، ޖަލްސާތަކުގެ ޔައުމިއްޔާއާއި، ކައުންސިލު ހިންގުމުގެ އެހެނިހެން ކަންކަމާގުޅޭ ގަވާއިދު ކައުންސިލުން ހަދަންވާނެއެވެ.\n15 ވަނަ މާއްދާ - ކައުންސިލުގެ ޖަލްސާ\nކައުންސިލުގެ ޖަލްސާއެއް މަދުވެގެން ކޮންމެ މަހަކު 1 (އެކެއް) ފަހަރު ބާއްވަންވާނެއެވެ.\n16 ވަނަ މާއްދާ - ގާނޫނީ އަދަދާއި ވޯޓުދިނުން\n(ހ) ކައުންސިލުގެ ޖަލްސާއެއް ބޭއްވޭނީ ކައުންސިލުގެ މެންބަރުންގެ ދެބައިކުޅަ އެއްބަޔަށްވުރެ ގިނަ މެންބަރުން ހާޒިރުވެ ތިބެގެންނެވެ.\n(ށ) ކައުންސިލުން އެއްވެސް ކަމެއް ނިންމޭނީ ޖަލްސާއަށް ހާޒިރުވެ ވޯޓުގައި ބައިވެރިވި މެންބަރުންގެ އަގްލަބިއްޔަތު އެކަމަކަށް ލިބިގެންނެވެ.\n17 ވަނަ މާއްދާ - މެންބަރުކަމުން ވަކިވުމާއި އިސްތިއުފާ ދިނުން\n(ހ) މަގާމުގެ ހައިސިއްޔަތުން ކައުންސިލުގައި ހިމެނޭ މެންބަރުން، ކައުންސިލުގެ މެންބަރުކަމުގައި ދެމިތިބޭނީ، އެ މީހުން ކައުންސިލުގައި ހިމެނުނު މަގާމުގައި ދެމިތިބޭ މުއްދަތަށެވެ.\n(ށ) ކައުންސިލުގެ މެންބަރުކަމުން އިސްތިއުފާދެވޭނީ މަގާމުގެ ހައިސިއްޔަތުން ކައުންސިލުގައި ހިމެނޭ މެންބަރުން ފިޔަވައި، އެހެން މެންބަރުންނަށެވެ.\n(ނ) މި މާއްދާގެ (ށ) ގައި ކައުންސިލުގެ މެންބަރުކަމުން އިސްތިއުފާ ދެވިދާނެކަމަށް ބުނެފައިވާ މެންބަރުންގެ ތެރެއިން މެންބަރަކު، މެންބަރުކަމުން އިސްތިއުފާދޭން ބޭނުންވެއްޖެނަމަ، އެކަން ބަޔާންކޮށް ރައީސުލްޖުމްހޫރިއްޔާއަށް ލިޔުމުން ހުށަހަޅައި، އިސްތިއުފާގެ ލިޔުން ރައީސުލްޖުމްހޫރިއްޔާއަށް ލިބުމުން، އެ މެންބަރަކު މެންބަރުކަމުން ވަކިވީއެވެ.\n18 ވަނަ މާއްދާ - އިނާޔަތްތައް\nމަގާމުގެ ހައިސިއްޔަތުން ކައުންސިލުގައި ހިމެނޭ މެންބަރުން ފިޔަވައި އެހެން މެންބަރުންނަށް،\nއެ މެންބަރުން ހާޒިރުވާ ކޮންމެ ޖަލްސާއަކަށް ފައިސާގެ އިނާޔަތެއް ދިނުމަށް ރައީސުލްޖުމްހޫރިއްޔާއަށް ކަނޑައެޅިދާނެއެވެ. އަދި އެގޮތަށް ފައިސާގެ އިނާޔަތެއްދޭން ކަނޑައަޅައިފިނަމަ، އެ އިނާޔަތެއްގެ މިންވަރު ކަނޑައަޅާނީ، މިނިސްޓަރ އޮފް ފިނޭންސް އެންޑް ޓްރެޒަރީގެ މަށްވަރާގެ މަތިން، ރައީސުލްޖުމްހޫރިއްޔާއެވެ.\n19 ވަނަ މާއްދާ - މެންބަރެއްގެ ޒާތީ މަސްލަހަތެއް އޮތް ކަމަކުން އެއްކިބާވުން\n(ހ) ކައުންސިލުގެ މެންބަރެއްގެ މަގާމު އަދާކުރުމުގައި އެ ކައުންސިލުގެ އެއްވެސް މެންބަރަކު އޭނާގެ ޒާތީ މަސްލަހަތު ހިމާޔަތްކުރުމަށް އެއްވެސް ކަމެއް ކޮށްގެންނުވާނެއެވެ. އަދި ޒާތީ މަސްލަހަތު ހިމެނޭ ކަމެއް ނިންމުމުގައި ބައިވެރިވެގެންވެސް ނުވާނެއެވެ.\n(ށ) ކައުންސިލުން ނިންމުމަށްޓަކައި މަށްވަރާކުރަމުންދާ ކަމަކީ ކައުންސިލުގެ މެންބަރެއްގެ ޒާތީ މަސްލަހަތެއް އޮތް ކަމެއް ކަމުގައިވާނަމަ، އެކަން ކައުންސިލުގެ އެހެން މެންބަރުންނަށް އެންގުމާއެކު، އެކަމާ ގުޅޭގޮތުން ހިނގަމުންދާ މަށްވަރާތަކުން ނުވަތަ އެކަން ނިންމުމުން އެއްކިބާވާންވާނެއެވެ.\n20 ވަނަ މާއްދާ - މެންބަރެއްގެ މަސްލަހަތު ހިމާޔަތްކުރުން ކަމުގައި ބެލެވޭނެ ހާލަތުތައް\nކައުންސިލުގެ މެންބަރެއްގެ ޒާތީ މަސްލަހަތު ހިމާޔަތްކުރުން ކަމުގައި ބެލެވޭނީ، މެންބަރަކު ކުރާ އަމަލެއްގެ ސަބަބުން ނުވަތަ ކައުންސިލުގެ މަސައްކަތާ ގުޅޭގޮތުން އިހްތިޔާރުކުރާ ގޮތެއްގެ ސަބަބުން ސީދާ ގޮތުން ނުވަތަ ނުސީދާ ގޮތުން އަންނަނިވި ކަންކަމުންކުރެ ކަމަކަށް މަގުފަހިވާކަމަކަށް ވާނަމައެވެ.\n(ހ) ކައުންސިލުގެ މެންބަރެއްގެ މިލްކިއްޔާތުގައި ހުރި މުދަލެއްގެ އަގު މަތިވުމަށް ނުވަތަ އެގޮތުގައި އެ އަގު ދެމެހެއްޓުމަށް؛ ނުވަތަ\n(ށ) ކައުންސިލުގެ މެންބަރެއްގެ މާލީ ޒިންމާއެއްކަމުގައިވާ ޒިންމާއެއް ނެތިދިޔުމަށް ނުވަތަ\nއެ ޒިންމާގެ ނިސްބަތް ކުޑަވެގެން ދިޔުމަށް؛ ނުވަތަ\n(ނ) ތިމާއަށް ކުރިން ނެތް މާލީ ހައްގެއް ތިމާއަށް އަލަށް ލިބިދިނުމަށް؛ ނުވަތަ\n(ރ) ތިމާއަށް ލިބޭ އާމްދަނީއެއް އިތުރުވެގެންދިޔުމަށް؛ ނުވަތަ\n(ބ) ޖަމްއިއްޔާއެއް، ޖަމާއަތެއް، ޓްރޭޑް ޔޫނިއަނެއް، ޕާޓްނަރށިޕެއް ނުވަތަ އެނޫންވެސް އެފަދަ މަސައްކަތެއް ހިނގަމުންދާ ތަނެއްގެ އިސްވެރިޔަކަށްވުމަށް ނުވަތަ ނުފޫޒު ފޯރުވޭފަދަ މަގާމަކަށް އައްޔަންވުމަށް.\n21 ވަނަ މާއްދާ - މެންބަރެއްގެ މަސްލަހަތު ހިމާޔަތްކުރުން ކަމުގައި ނުބެލެވޭނެ ހާލަތުތައް\nކައުންސިލުގެ މެންބަރަކު އޭނާގެ ޒާތީ މަސްލަހަތު ހިމާޔަތްކުރަން މަސައްކަތްކުރަނީކަމުގައި އަންނަނިވި ހާލަތުތަކުގައެއް ނުބެލެވޭނެއެވެ.\n(ހ) ކައުންސިލުގެ މެންބަރަކު އަމަލުކުރި ގޮތަކީ އޭގެ ސަބަބުން ވަކި މީހަކަށް ފައިދާވުމަށްވުރެ ބޮޑަށް ގިނަ ރައްޔިތުންތަކަކަށް އޭގެ ފައިދާ ލިބޭ ކަމަކަށްވުން؛\n(ށ) ކައުންސިލުގެ މެންބަރަކަށް ފައިދާއެއްވުމާ އެކުއެކީގައި، އެ ގިންތީގައި ތިބި ގިނަ ރައްޔިތުންތަކަކަށް އޭގެ ފައިދާ ލިބޭ ކަމަކަށްވުން.\n20 ވަނަ މާއްދާ - ކައުންސިލުގެ އަހަރީ ރިޕޯޓު\nކޮންމެ އަހަރެއްގެ ޖަނަވަރީ މަހުގެ 1 އިން ފެށިގެން ޑިސެމްބަރު މަހުގެ 31 ގެ ނިޔަލަށް ހިނގާ މުއްދަތުގެ ތެރޭގައި ނުވަތަ ކައުންސިލު ހިންގަން ފަށާ އަހަރުނަމަ، އެ އަހަރުގެ ބާކީއޮތް މުއްދަތުގައި އެ ކައުންސިލުން ހިންގާފައިވާ މައިގަނޑު ހަރަކާތްތަކާއި ނިންމާފައިވާ މައިގަނޑު ނިންމުންތައް އެނގޭނެ އަހަރީ ރިޕޯޓެއް ކައުންސިލުން އެކުލަވާލަންވާނެއެވެ. އަދި އެ ރިޕޯޓު، ވިދިގެން އަންނަ އަހަރުގެ މާޗް މަހުގެ ނިޔަލަށް ރައީސުލްޖުމްހޫރިއްޔާއަށް ފޮނުވައި އާންމުކޮށް ށާއިއުކުރަންވާނެއެވެ.\nވިޔަފާރި ތަރައްގީކުރުމުގެ ހިދުމަތްދޭ މަރުކަޒު\n23 ވަނަ މާއްދާ - މަރުކަޒު ގާއިމުކުރުން\n(ހ) މި ގާނޫނަށް އަމަލުކުރަން ފަށާ ތާރީހުން ފެށިގެން 12 (ބާރަ) މަސް ދުވަހުގެ ތެރޭގައި، އެންމެ ކުދި، ކުދި އަދި މެދު ފަންތީގެ ވިޔަފާރި ތަރައްގީކުރުމުގެ ހިދުމަތްދޭ މަރުކަޒުތަކެއް، ރާއްޖޭގެ އެކި ސަރަހައްދުތަކުގައި މިނިސްޓަރު ގާއިމުކުރަންވާނެއެވެ.\n(ށ) މި މާއްދާގެ (ހ) ގައި ބަޔާންކޮށްފައިވާ މަރުކަޒުތައް ގާއިމުކުރާނެ ގޮތާއި، އެ މަރުކަޒުތައް ގާއިމުކުރާނެ ތަންތަނާއި، އެ މަރުކަޒާގުޅޭ އެހެނިހެން އުސޫލުތައް މި ގާނޫނުގެ ދަށުން ހަދާ ގަވާއިދުގައި ބަޔާންކުރަންވާނެއެވެ.\n(ނ) މި މާއްދާގެ (ހ) ގައި ބަޔާންކޮށްފައިވާ މަރުކަޒުތައް ހިނގަމުންދާނީ، ކައުންސިލުން ކަނޑައަޅާ ސިޔާސަތުތަކާއި އުސޫލުތަކާ އެއްގޮތްވާ ގޮތުގެމަތިން، މިނިސްޓަރުގެ ބެލުމުގެ ދަށުންނެވެ.\n(ރ) މި މާއްދާގެ (ހ) ގައި ބަޔާންކޮށްފައިވާ މަރުކަޒުތަކުގައި މަސައްކަތްކުރާނީ ސިވިލް ސަރވިސްގެ މުވައްޒަފުން އަދި ބޭނުންވެއްޖެ ހިނދެއްގައި ކޮންޓްރެކްޓް އުސޫލުން އައްޔަން ކުރެވޭ މުވައްޒަފުންނެވެ.\n24 ވަނަ މާއްދާ - މަރުކަޒުގެ މަސްއޫލިއްޔަތުތައް\n(ހ) މި ގާނޫނުގެ 23 ވަނަ މާއްދާގައި ބަޔާންކޮށްފައިވާ މަރުކަޒުތަކުގެ މައިގަނޑު މަސްއޫލިއްޔަތުތައް ތިރީގައި އެވަނީއެވެ.\nއެންމެ ކުދި، ކުދި އަދި މެދު ފަންތީގެ ވިޔަފާރިތައް ތަރައްގީކުރުމަށް ބޭނުންވާ އެހީތެރިކަން ފޯރުކޮށްދިނުން؛\nކައުންސިލުން އިސްކަންދޭ ދާއިރާތަކަށް ހިދުމަތް ފޯރުކޮށްދިނުމުގައި ހާއްސަ އަހަންމިއްޔަތުކަމެއް ދިނުން؛ އަދި\nއެންމެ ކުދި، ކުދި އަދި މެދު ފަންތީގެ ވިޔަފާރިތަކާ ގުޅުން ހުރި، ވިޔަފާރި ހިންގުމުގެ އާ ގޮތްތައް ކުރިއެރުވުމަށް ބޭނުންވާނެ ޕްރޮގްރާމްތައް ހިންގުމާއި ހިދުމަތްދިނުން.\n(ށ) މި މާއްދާގެ (ހ) ގައި ބަޔާންކޮށްފައިވާ މަސްއޫލިއްޔަތުތައް އަދާކުރުމުގައި މި ގާނޫނުގެ މަގްސަދުތަކަށް ރިއާޔަތްކުރަންވާނެއެވެ.\n25 ވަނަ މާއްދާ - މަސައްކަތުގެ ޕްލޭން\nމަދުވެގެން އަހަރަކު އެއްފަހަރު، ވިޔަފާރި ތަރައްގީކުރުމުގެ ހިދުމަތްދޭ މަރުކަޒުތަކުގެ މަސައްކަތުގެ ޕްލޭނެއް އެކުލަވާލައި، އެ ޕްލޭން ތަންފީޒުކުރާނެ ގޮތުގެ އޮނިގަނޑެއް ކައުންސިލުން އެކުލަވާލަންވާނެއެވެ.\n26 ވަނަ މާއްދާ - މަރުކަޒުގެ އަހަރީ ރިޕޯޓު\nކޮންމެ އަހަރެއްގެ ޖަނަވަރީ މަހުގެ 1 އިން ފެށިގެން ޑިސެމްބަރު މަހުގެ 31 ގެ ނިޔަލަށް ހިނގާ މުއްދަތުގެ ތެރޭގައި ނުވަތަ މަރުކަޒު ހިންގަން ފަށާ އަހަރުނަމަ، އެ އަހަރުގެ ބާކީ އޮތް މުއްދަތުގައި އެ މަރުކަޒުން ހިންގާފައިވާ މައިގަނޑު ހަރަކާތްތަކާއި ނިންމާފައިވާ މައިގަނޑު ނިންމުންތައް އެނގޭނެ އަހަރީ ރިޕޯޓެއް މަރުކަޒުން އެކުލަވާލަންވާނެއެވެ. އަދި އެ ރިޕޯޓު، ވިދިގެން އަންނަ އަހަރުގެ މާޗް މަހުގެ ނިޔަލަށް މިނިސްޓަރަށާއި ކައުންސިލަށް ފޮނުވަންވާނެއެވެ.\n27 ވަނަ މާއްދާ - ފީ ނެގުން\nއެހެން ގާނޫނެއްގައި އެހެން ގޮތަކަށް ބަޔާންކޮށްފައިނުވާހާ ހިނދަކު ނުވަތަ އެހެން ގޮތަކަށް ކައުންސިލުން ކަނޑައަޅާފައިނުވާހާ ހިނދަކު، މަރުކަޒުން ފޯރުކޮށްދޭ ހިދުމަތްތަކަށް މި ގާނޫނުގެ ދަށުން ހަދާ ގަވާއިދުގައިވާ ގޮތުގެމަތިން ފީއެއް ނެގިދާނެއެވެ.\nމާލީ އެހީތެރިކަން ފޯރުކޮށްދިނުން\n28 ވަނަ މާއްދާ - މާލީ އެހީތެރިކަން ފޯރުކޮށްދޭ ސްކީމް ގާއިމުކުރުން\n(ހ) މި ގާނޫނަށް އަމަލުކުރަން ފަށާ ތާރީހުން ފެށިގެން 1 (އެކެއް) އަހަރު ދުވަހުގެ ތެރޭގައި، މި ގާނޫނުގެ 29 ވަނަ މާއްދާގައިވާ މަގްސަދު ހާސިލުކުރުމަށްޓަކައި، އެންމެ ކުދި، ކުދި އަދި މެދު ފަންތީގެ ވިޔަފާރިތަކަށް މާލީ އެހީތެރިކަން ފޯރުކޮށްދޭ ސްކީމެއް، މިނިސްޓަރު ގާއިމުކުރަންވާނެއެވެ.\n(ށ) މި މާއްދާގެ (ހ) ގައި ބަޔާންކޮށްފައިވާ ސްކީމް ހިންގާނީ މި ގާނޫނުގެ 30 ވަނަ މާއްދާގައިވާ ގޮތުގެމަތިން މިނިސްޓަރު އުފައްދާ ފަންޑު މެދުވެރިކޮށެވެ.\n(ނ) މި މާއްދާގެ (ހ) ގައި ބަޔާންކޮށްފައިވާ ސްކީމް ހިންގާނީ ކައުންސިލުން ކަނޑައަޅާ މައިގަނޑު ސިޔާސަތުތަކާއި އުސޫލުތަކާ އެއްގޮތްވާ ގޮތުގެމަތިންނެވެ. އަދި އެ ސްކީމްގެ މަސައްކަތްތަކަށް މިނިސްޓަރު ޒިންމާ އުފުލަންވާނެއެވެ.\n29 ވަނަ މާއްދާ - ސްކީމްގެ މަގްސަދު\nމި ގާނޫނުގެ 28 ވަނަ މާއްދާގައި ބަޔާންކޮށްފައިވާ ސްކީމްގެ މަގްސަދަކީ ދަރަންޏަށް ފައިސާ ހޯދުމުގައި އެންމެ ކުދި، ކުދި އަދި މެދު ފަންތީގެ ވިޔަފާރިތަކަށް ހުރި ގޮންޖެހުންތައް ނައްތާލުމުގައި އެހީތެރިވެދިނުމުގެ ގޮތުން، އެ ވިޔަފާރިތަކަށް ދަރަންޏަށް ފައިސާ ދޫކުރުމާއި، އެ ވިޔަފާރިތަކަށް ލޯނު ދޫކުރުމުގައި ލުއި އުސޫލުތަކެއް ގެންގުޅުމަށް ބޭންކުތަކަށް ހިތްވަރުދިނުމާއި، އަދި ދަރަންޏަށް ފައިސާ ހޯދުމުގެ ގާބިލުކަން އެންމެ ކުދި، ކުދި އަދި މެދު ފަންތީގެ ވިޔަފާރިތަކުގެ ކިބައިގައި އިތުރުކުރުމުގެ ގޮތުން ކްރެޑިޓް ގެރެންޓީ ސްކީމެއް ތައާރަފްކުރުމެވެ.\n30 ވަނަ މާއްދާ - ފަންޑު ގާއިމުކުރުން\nމި ގާނޫނަށް އަމަލުކުރަން ފެށުމަށްފަހު ފުރަތަމަ ފާސްކުރާ ދައުލަތުގެ ބަޖެޓު ފާސްކުރާތާ2(ދޭއް) މަސް ދުވަހުގެ ތެރޭގައި، މި ގާނޫނުގެ 28 ވަނަ މާއްދާގެ ދަށުން ގާއިމުކުރާ ސްކީމްގެ ބޭނުމަށްޓަކައި މިނިސްޓަރު ފަންޑެއް ގާއިމުކުރަންވާނެއެވެ.\n31 ވަނަ މާއްދާ - ފަންޑުގެ ސިޔާސަތު\nމި ގާނޫނުގެ ދަށުން ފަންޑުން ފައިސާ ދޫކުރުމުގެ ސިޔާސަތު ބިނާވެގެންވަނީ އަންނަނިވި އުސޫލުތަކުގެ މައްޗަށެވެ.\n(ހ) ރަހުނު ބެހެއްޓުމަކާ ނުލައި، ނުވަތަ ރަހުނު ބަހައްޓައިގެން، ފަންޑުން ކަނޑައަޅާ ވިޔަފާރިއާ ގުޅުންހުރި ށަރުތުތަކެއްގެ މައްޗަށް ބިނާކޮށް، ފޯރުކޮށްދެވޭ އެހީތެރިކަމަކަށްވުން؛\n(ށ) ލިބިގެންވާ ފަންނާއި ހުނަރު ބޭނުންކުރުމުގެ ފުރުސަތު ލިބިފައިނެތް، ނުވަތަ އޭގެ އެންމެ ފުޅާމިނުގައި އެ ފަންނާއި ހުނަރުގެ ބޭނުން ހިފެން ނެތް ފަރާތްތަކަށް، އެ ފަރާތްތަކަށް ލިބިފައިވާ ފަންނާއި ހުނަރު ބޭނުންކުރާނެ ފުރުސަތުތައް ތަނަވަސްކޮށްދިނުން؛\n(ނ) ފުދުންތެރި ކަމެއްނެތް ފަރާތަށް، ހަމައެކަނި އެވަގުތަކަށް ބޭނުންވާ އެހީއެއް ފޯރުކޮށްދިނުމަށްވުރެ، އަމިއްލަ މަސައްކަތެއް ފަށައިގަތުމަށް އެހީތެރިވެދީގެން އެގޮތުގައި ފަށާ މަސައްކަތް، ކުރިއަށް ގެންދެވޭނެ ގޮތުގެމަތިން އެ މަސައްކަތް އާލާކޮށް ދެމެހެއްޓޭނެ މަގުފަހިކޮށްދިނުން.\n32 ވަނަ މާއްދާ - ފަންޑުން ފައިސާ ދޫކުރެވޭނެ ކަންކަން\nމި ގާނޫނުގެ ދަށުން، ފަންޑުން ފައިސާ ދޫކުރާނީ، އަންނަނިވި ކަންކަމަށެވެ.\n(ހ) ކުރުމަށް ގަސްދުކުރާ ވިޔަފާރިއަކަށް ބޭނުންވާ އިމާރާތެއް އެޅުމަށް، ނުވަތަ ބޮޑުކުރުމަށް، ނުވަތަ މަރާމާތުކުރުމަށް، ނުވަތަ ފުރިހަމަކުރުމަށް، ނުވަތަ ކުރުމަށް ގަސްދުކުރާ ވިޔަފާރިއަކަށް ނުވަތަ މަސައްކަތަކަށް އެތަނެއް ތައްޔާރުކުރުމަށް؛\n(ށ) ވިޔަފާރިއަކަށް ބޭނުންވާ މެށިނު ގަތުމަށް، ނުވަތަ ސާމާނު ގަތުމަށް، ނުވަތަ އާލާތް ގަތުމަށް؛\n(ނ) ވިޔަފާރީގައި ދުވަހުން ދުވަހަށް ކުރަންޖެހޭ ހަރަދުތައް ކުރުމަށްޓަކައި އަތުގައި ބަހައްޓަންޖެހޭ ފައިސާ ބެހެއްޓުމަށް؛\n(ރ) ވިޔަފާރީގައި އޮތް ދަރަންޏެއް ހަލާސްކުރުމަށް މާލީ އިދާރާއެއް ނުވަތަ ބޭންކެއްގެ ލަފައާއެކު ފައިސާ ދޫކުރުމަށް؛\n(ބ) ވިޔަފާރީގެ ވަކިކަމަކާ ގުޅިގެން ހޯދަންޖެހޭ އެއްޗެއް ހޯދުމަށްޓަކައި، ދަރަނީގެ އުސޫލުން،\nއެ އެއްޗެއް ލިބެން އޮތް ކަމަށްވާނަމަ، އެ އެއްޗަކަށް އެ އުސޫލުން ދައްކަންޖެހޭ ފައިސާއެއް ދެއްކުމަށް؛\n(ޅ) ކުރަން ގަސްދުކުރާ ވިޔަފާރިއަކާގުޅިގެން ބިމެއް ނުވަތަ ތަނެއް ނުވަތަ އިމާރާތެއް ނުވަތަ އެއްޗެއް ކުއްޔަށް ހިފުމަށް ބޭނުންވާނަމަ، އެކަމެއް ކުރުމަށް؛ އަދި\n(ކ) މި ގާނޫނުގެ 28 ވަނަ މާއްދާގައި ބަޔާންކޮށްފައިވާ ކްރެޑިޓް ގެރެންޓީ ސްކީމް ތައާރަފް ކުރުމާއެކު، އެ ސްކީމް ހިންގުމަށް ކައުންސިލުން ނިންމާ އަދަދަކަށް ފައިސާ ދިނުމަށް.\n33 ވަނަ މާއްދާ - ފައިސާ ދޫކުރެވިދާނެ ގޮތް\n(ހ) މި ގާނޫނުގެ ދަށުން އުފައްދާ ފަންޑުން އަންނަނިވި ގޮތްތަކަށް ފައިސާ ދޫކުރެވިދާނެއެވެ.\nއެއްވެސް ރަހުނެއް ބެހެއްޓުމަކާ ނުލައި، ފަންޑުން ފައިސާއަށް އެދޭ ފަރާތް ހިމެނޭ ވިޔަފާރީގައި ހިމެނޭ މީހުންގެ ނުވަތަ އިތުބާރުކުރެވޭ އެހެން ފަރާތެއްގެ ޔަގީންކަށަވަރުކަމުގެ މައްޗަށް ފައިސާ ދޫކުރުން؛ ނުވަތަ\nރަހުނު ބަހައްޓައިގެން، ދިގު މުއްދަތަކުން އަދާކުރާގޮތަށް ފައިސާ ދޫކުރުން؛ ނުވަތަ\nކައުންސިލުން ލަފާދޭ އުސޫލެއްގެ މަތިން، މި ގާނޫނުގެ 28 ވަނަ މާއްދާގައި ބަޔާންކުރާ ކްރެޑިޓް ސްކީމަށް ފައިސާ ދޫކުރުން.\n(ށ) މި މާއްދާގެ (ހ) ގައި ބަޔާންކޮށްފައިވާ ބާވަތްތަކުގެ އެހީތެރިކަން ފޯރުކޮށްދިނުމުގައި ގެންގުޅެންޖެހޭ ތަފްސީލު އުސޫލުތައް، މިނިސްޓަރު އާންމުކޮށް ށާއިއުކުރަންވާނެއެވެ.\n34 ވަނަ މާއްދާ - ފަންޑުގެ އެއްބަސްވުން\n(ހ) މި ގާނޫނުގެ ދަށުން ފަންޑުން ފައިސާ ދޫކުރުމަށްޓަކައި، ފައިސާއަށް އެދޭ ފަރާތާއި ފަންޑާ ދެމެދު، މި ގާނޫނުގައިވާ ގޮތުގެމަތިން އެކުލަވާލެވޭ އެއްބަސްވުމެއްގައި ސޮއިކުރަންވާނެއެވެ.\n(ށ) މި އެއްބަސްވުމުގައި ފައިސާގެ ތަފްސީލާއި، ފައިސާ އަނބުރާ ދައްކާނެ ގޮތުގެ ތަފްސީލު ހިމަނަންވާނެއެވެ.\n35 ވަނަ މާއްދާ - އެހެންކަމަކަށް ފައިސާ ބޭނުންނުކުރުން\nމި ގާނޫނުގެ ދަށުން ފަންޑުން ދޫކުރާ ފައިސާއެއް، އެ ފައިސާ ދޫކުރި ބޭނުމަށް ނޫން ކަމަކަށް، އެއްވެސް ހާލެއްގައި، ބޭނުންކޮށްގެންނުވާނެއެވެ.\n36 ވަނަ މާއްދާ - ފައިސާގެ އަދަދު\nމި ގާނޫނުގެ ދަށުން އަމިއްލަ ފަރުދަކަށް ދޫކުރާ ފައިސާގެ އެންމެ ބޮޑު އަދަދު 500,000 (ފަސްލައްކަ) ރުފިޔާއަށްވުރެ އިތުރުވެގެން ނުވާނެއެވެ. އަދި ޕާޓްނަރށިޕަކަށް، ކުންފުންޏަކަށް ނުވަތަ ކޯޕަރޭޓިވް ސޮސައިޓީއެއްނަމަ، 1,500,000 (އެއްމިލިއަން ފައްސަތޭކަ ހާސް) ރުފިޔާ އަށްވުރެ އިތުރުވެގެންނުވާނެއެވެ.\n37 ވަނަ މާއްދާ - ފީ ނެގުން\nފައިސާ ދޫކުރުމަށް ފަންޑުން ފީއެއް ނެގިދާނެއެވެ. އެ ފީއަކީ، ފައިސާ ދޫކުރުމަށްޓަކައި ކުރާ ހަރަދު ހަމަޖެއްސުމުގެ ގޮތުން ފަންޑަށް ނަގާ ފީއެކެވެ.\n38 ވަނަ މާއްދާ - ޔަގީންކަށަވަރުކަން ދިނުން\n(ހ) ފަންޑުން ފައިސާ ދޫކުރާއިރު، ގާނޫނުގައިވާ ގޮތުގެމަތިން އެ ފައިސާ އަނބުރާ ދައްކާނެކަމުގެ ޔަގީންކަށަވަރުކަން ދޭ ފަރާތްތަކުގެ ލިޔުން ފަންޑުން ހޯދަންވާނެއެވެ.\n(ށ) މި ގާނޫނުގެ 33 ވަނަ މާއްދާގެ (ހ) ގެ (1) ވަނަ ނަންބަރުގައިވާ ގޮތުގެމަތިން ފަންޑުން ފައިސާ ދޫކުރެވޭ ފަރާތުން އެ ފައިސާ އަނބުރާ ދައްކަންޖެހޭ ގޮތަށް އެ ފައިސާ ނުދައްކައިފި ހިނދެއްގައި، އެ ނުދައްކާ އޮތް ފައިސާގެ އަދަދު ދެއްކުމުގެ ސީދާ ޒިންމާ، މި މާއްދާގެ\n(ހ) ގައި ބަޔާންކޮށްފައިވާ ގޮތުގެމަތިން ޔަގީންކަށަވަރުކަން ދޭ ފަރާތުން އުފުލަންޖެހޭނެއެވެ.\n39 ވަނަ މާއްދާ - ފަންޑަށް ފައިސާ ޖަމާކުރުން\nތިރީގައި ބަޔާންކޮށްފައިވާ ފައިސާ ފަންޑަށް ޖަމާކުރަންވާނެއެވެ.\n(ހ) ދައުލަތުގެ ބަޖެޓުން ފަންޑަށް ދޫކުރާ ފައިސާ؛\n(ށ) ސަރުކާރުން ނުވަތަ ލާމަރުކަޒީ އިދާރާއަކުން ނުވަތަ އެހީދޭ ފަރާތަކުން، ނުވަތަ އެހެން ފަރާތަކުން ފަންޑުގެ ބޭނުމަށްޓަކައި އެކި ފަހަރު މަތިން ދޭ ފައިސާ؛\n(ނ) ފަންޑުން ދޫކުރާ ފައިސާއާ ގުޅިގެން ނުވަތަ ފަންޑުން ދޭ ހިދުމަތަކާ ގުޅިގެން ނަގާ ފީގެ ފައިސާ؛\n(ރ) ފަންޑުގައި ހުރި ފައިސާއިން ކުރާ އިންވެސްޓްމަންޓުތަކުން ލިބޭ ފައިސާ؛ އަދި\n(ބ) ސްކީމާ ގުޅުންހުރި އެއްވެސް ކަމެއްގެ ސަބަބުން އެއްވެސް ގޮތަކުން ލިބެންޖެހޭ ފައިސާ.\n40 ވަނަ މާއްދާ - ބަޖެޓުން ފައިސާ ދޫކުރުން\n(ހ) މި ގާނޫނުގެ 30 ވަނަ މާއްދާގައި ބަޔާންކޮށްފައިވާ ފަންޑުން، މި ގާނޫނުގައިވާ ގޮތުގެމަތިން ފައިސާ ދޫކުރުމަށްޓަކައި މަދުވެގެން 50,000,000 (ފަންސާސް މިލިއަން( ރުފިޔާ، ފަންޑަށް ދޫކުރާ ފައިސާގެ ގޮތުގައި، ކޮންމެ އަހަރަކު ދައުލަތުގެ ބަޖެޓުގައި ހިމަނަންވާނެއެވެ.\n(ށ) މި މާއްދާގެ (ހ) ގައި ބަޔާންކޮށްފައިވާ ފައިސާގެ އިތުރަށް، ފަންޑު ހިންގުމަށާއި، މި ގާނޫނު ތަންފީޒުކުރުމަށާއި، މި ގާނޫނުގެ ދަށުން ފަންޑުން ކުރަންޖެހޭ މަސައްކަތްތައް އޭގެ އެންމެ ފުރިހަމަ ގޮތުގައި ކުރުމަށް އެކަށީގެންވާ ކަމަށް ފެންނަ މިންވަރެއްގެ ފައިސާ ކޮންމެ އަހަރަކު ދައުލަތުގެ ބަޖެޓުގައި ހިމަނަންވާނެއެވެ.\n(ނ) މި މާއްދާގެ (ށ) ގެ ދަށުން ދޫކުރާ ފައިސާއަކީ، މި މާއްދާގެ (ހ) ގެ ދަށުން ދޫކުރާ ފައިސާއާ ވަކިން ދޫކުރަންޖެހޭ ފައިސާއެކެވެ.\n41 ވަނަ މާއްދާ - އިދާރީ ހިންގުން\nސްކީމް އިދާރީގޮތުން ހިނގާނީ މިނިސްޓްރީގެ ވަކި ޔުނިޓެއްގެ ގޮތުގައި އެޑްމިނިސްޓްރޭޓަރެއްގެ ބެލުމުގެ ދަށުންނެވެ.\n42 ވަނަ މާއްދާ - ސްކީމްގެ އަހަރީ ރިޕޯޓު\nކޮންމެ އަހަރެއްގެ ޖަނަވަރީ މަހުގެ 1 އިން ފެށިގެން ޑިސެމްބަރު މަހުގެ 31 ގެ ނިޔަލަށް ހިނގާ މުއްދަތުގެ ތެރޭގައި ނުވަތަ ސްކީމް ހިންގަން ފަށާ އަހަރުނަމަ، އެ އަހަރުގެ ބާކީ އޮތް މުއްދަތުގައި ސްކީމާއި ފަންޑު ހިނގާފައިވާ ގޮތުގެ އަހަރީ ރިޕޯޓެއް އެޑްމިނިސްޓްރޭޓަރު އެކުލަވާލައި، ވިދިގެން އަންނަ އަހަރުގެ މާޗް މަހުގެ ނިޔަލަށް މިނިސްޓަރަށާއި ކައުންސިލަށް ފޮނުވަންވާނެއެވެ.\n43 ވަނަ މާއްދާ - ރަޖިސްޓަރީކުރުން\n(ހ) މި ގާނޫނަށް އަމަލުކުރަން ފެށުމަށްފަހު، ދިވެހިރާއްޖޭގައި ރަޖިސްޓަރީކޮށްގެން ހިންގަން ފަށާ ވިޔަފާރިއަކީ، މި ގާނޫނުގެ3ވަނަ މާއްދާގެ (ހ) ގައި ބަޔާންކުރާ ގިންތިތަކުގެ ތެރެއިން ގިންތިއެއްގައި ހިމެނޭ ވިޔަފާރިއެއްނަމަ، އެ ވިޔަފާރިއެއް ރަޖިސްޓަރީކުރާ ތާރީހުން ފެށިގެން ގިނަވެގެން6(ހައެއް) މަސް ދުވަހުގެ ތެރޭގައި، އެ ގިންތިތަކުގެ ތެރެއިން ގިންތިއެއްގެ ވިޔަފާރިއެއްގެ ގޮތުގައި ރަޖިސްޓަރީކުރަންވާނެއެވެ.\n(ށ) މި ގާނޫނަށް އަމަލުކުރަން ފަށާއިރު ދިވެހިރާއްޖޭގައި ރަޖިސްޓަރީކޮށްގެން ހިންގަމުން ގެންދާ ވިޔަފާރިތަކުގެ ތެރެއިން، މި ގާނޫނުގެ3ވަނަ މާއްދާގެ ދަށުން އެންމެ ކުދި، ކުދި އަދި މެދު ފަންތީގެ ވިޔަފާރީގެ ށަރުތުތައް ފުރިހަމަވާ ވިޔަފާރިތައް، މި ގާނޫނަށް އަމަލުކުރަންފަށާ ތާރީހުން ފެށިގެން6(ހައެއް) މަސް ދުވަހުގެ ތެރޭގައި، މި ގާނޫނުގެ3ވަނަ މާއްދާގެ (ހ) ގައި ބަޔާންކޮށްފައިވާ ކޮންމެވެސް އެއް ގިންތިއެއްގެ ވިޔަފާރިއެއްގެ ގޮތުގައި ރަޖިސްޓަރީކުރަންވާނެއެވެ.\n(ނ) މި މާއްދާގެ (ހ) ނުވަތަ (ށ) ގެ ދަށުން ރަޖިސްޓަރީކުރަން އެދި ހުށަހަޅާނީ، މިނިސްޓްރީން ކަނޑައަޅާ ފޯމު މެދުވެރިކޮށް، ރަޖިސްޓްރާރަށެވެ. އަދި އެގޮތަށް އެކަން ކުރުމުގެ ޒިންމާ އުފުލާނީ އެ ވިޔަފާރިއެއްގެ މަސްއޫލުވެރި ފަރާތެވެ.\n(ރ) މި މާއްދާގެ (ހ) ނުވަތަ (ށ) ގައިވާ ގޮތުގެމަތިން ރަޖިސްޓަރީކުރަން ހުށަހަޅާއިރު،\nއެ ވިޔަފާރިއަކާގުޅޭ އަންނަނިވި މައުލޫމާތު ހުށަހަޅަންވާނެއެވެ.\nވިޔަފާރީގެ ރަޖިސްޓަރީގެ ކޮޕީ؛\nވިޔަފާރީގައި ހިމެނޭ މުވައްޒަފުންގެ އަދަދު؛\nއަހަރެއްގެ މައްޗަށް ލިބޭނެ ކަމަށް އަންދާޒާކުރާ ޖުމްލަ އާމްދަނީ؛ އަދި\nމި ގާނޫނުގެ ދަށުން ހަދާ ގަވާއިދުގައި ކަނޑައަޅާ އެހެނިހެން މައުލޫމާތު.\nގާނޫނު ނަންބަރު 3/2010 (ޓެކްސް ނެގުމާބެހޭ އިދާރީ ގާނޫނު) ގެ ދަށުން އެ ވިޔަފާރި މޯލްޑިވްސް އިންލެންޑް ރެވެނިއު އޮތޯރިޓީގައި ރަޖިސްޓަރީކޮށްފައިވާ ކަން އަންގައިދޭ ލިޔުން.\n(ބ) މި މާއްދާގެ (ނ) ގެ ބޭނުމަށްޓަކައި ވިޔަފާރި ތަނެއްގެ މަސްއޫލުވެރި ފަރާތް ކަމަށް ބުނެފައިއެވަނީ އަންނަނިވި ފަރާތްތަކަށެވެ.\nކުންފުންޏެއްނަމަ، ކުންފުނީގެ ޑިރެކްޓަރުންގެ ބޯޑު؛\nޕާޓްނަރށިޕެއްނަމަ، އެ ޕާޓްނަރށިޕްގެ ޕާޓްނަރުން؛\nކޯޕަރޭޓިވް ސޮސައިޓީއެއްނަމަ، އެ ސޮސައިޓީގެ ހިންގާ ކޮމިޓީ؛ އަދި\nއަމިއްލަ ވިޔަފާރިއެއްނަމަ، ވިޔަފާރީގެ މަސްއޫލުވެރިޔާ.\n44 ވަނަ މާއްދާ – ދަފްތަރު\n(ހ) އެންމެ ކުދި، ކުދި އަދި މެދު ފަންތީގެ ވިޔަފާރިތަކުގެ މައުލޫމާތު، މި ގާނޫނުގެ ދަށުން ހަދާ ގަވާއިދުގައި ބަޔާންކޮށްފައިވާ ގޮތުގެމަތިން ލިޔެ ދަފްތަރުކޮށް، ރަޖިސްޓްރާރ ބަލަހައްޓަންވާނެއެވެ.\n(ށ) މި މާއްދާގެ (ހ) ގައި ބަޔާންކޮށްފައިވާ ދަފްތަރު، އެއްވެސް ފީއަކާ ނުލައި އާންމުންނަން އިންޓަރނެޓްގެ ޒަރީއާއިން ބެލޭނެ އިންތިޒާމް ރަޖިސްޓްރާރ ހަމަޖައްސަންވާނެއެވެ.\nމުދަލާއި ހިދުމަތް ބޭނުންކުރުން\n45 ވަނަ މާއްދާ - ދައުލަތަށް މުދަލާއި ހިދުމަތް ހޯދުން\nބީލަމުގެ އުސޫލުން ސަރުކާރުގެ އިދާރާއަކަށް ނުވަތަ ދައުލަތުގެ މުއައްސަސާއަކަށް ހޯދާ މުދަލާއި ހިދުމަތް ހޯދުމުގައި، ބީލަން ހުށަހަޅާ ފަރާތްތަކުގެ ބީލަންތައް ވަޒަންކުރުމުން، ބީލަން ހުށަހެޅި ފަރާތްތަކުގެ ތެރެއިން އެއްފަރާތަށްވުރެ ގިނަފަރާތަށް އެއްވަރަކަށް މާރކްސް ލިބިއްޖެނަމަ، އެފަރާތްތަކުގެ ތެރޭގައި ކުދި އަދި މެދު ފަންތީގެ ވިޔަފާރިއެއް ހިމެނޭނަމަ، އެފަރާތަކަށް އިސްކަންދޭންވާނެއެވެ.\n46 ވަނަ މާއްދާ - އަތްތެރި މަސައްކަތުގެ އުފެއްދުންތައް\n(ހ) ދިވެހިރާއްޖޭގެ ކޮންމެ ރިޒޯޓެއްގައި ވިއްކާ ނުވަތަ ބޭނުންކުރާ ނުވަތަ ހަދިޔާގެ ގޮތުގައި ދޭ އަތްތެރި މަސައްކަތުގެ އުފެއްދުންތަކުގެ ތެރޭގައި، އެންމެ ކުދި، ކުދި އަދި މެދު ފަންތީގެ ވިޔަފާރިތަކުން އުފައްދާފައިވާ އުފެއްދުންތައް ހިމަނަންވާނެއެވެ.\n(ށ) މި މާއްދާގެ (ހ) ގައި ބަޔާންކޮށްފައިވާ އުފެއްދުންތަކަކީ ދިވެހި އުފެއްދުމެއްކަން،\nއެ އުފެއްދުންތަކުން އެނގެން ހުންނަންވާނެއެވެ.\n47 ވަނަ މާއްދާ - މި ގާނޫނަށް އިސްކަންދިނުން\nމި ގާނޫނުގެ 51 ވަނަ މާއްދާއިން ފެށިގެން 53 ވަނަ މާއްދާގެ ނިޔަލަށް ހުރި މާއްދާތަކުގައި ބަޔާންކޮށްފައިވާ އުސޫލުތަކަކީ، އެންމެ ކުދި އަދި ކުދި ފަންތީގެ ވިޔަފާރިތަކުގައި ވަޒީފާ އަދާކުރާ ފަރާތްތަކަށް ވަޒީފާ ދިނުމާއި، ވަޒީފާ އަދާކުރުމާ ގުޅޭގޮތުން، މި ގާނޫނަށް އަމަލުކުރަން ފެށުމާއެކު، އަމަލުކުރަންޖެހޭ ހާއްސަ އުސޫލުތަކެކެވެ.\n48 ވަނަ މާއްދާ - ވަޒީފާއާބެހޭ ގާނޫނުގެ މައްޗަށް މި ގާނޫނު ހިނގުން\n(ހ) މި ގާނޫނުގެ 47 ވަނަ މާއްދާގައި އިށާރާތްކުރާ ހާއްސަ އުސޫލުތައް މި ގާނޫނުގައި ބަޔާންކުރުމުން، އެކަންކަމާ ގުޅޭގޮތުން ގާނޫނު ނަންބަރު 2/2008 (ވަޒީފާއާބެހޭ ގާނޫނު) ގައި އެހެން ގޮތަކަށް ބަޔާންކޮށްފައިވީ ނަމަވެސް، އެންމެ ކުދި އަދި ކުދި ފަންތީގެ ވިޔަފާރިތަކުގައި ވަޒީފާ އަދާކުރާ ފަރާތްތަކަށް ވަޒީފާ ދިނުމާއި، ވަޒީފާ އަދާކުރުމުގައި ހިނގާނީ، މި ގާނޫނުގައި ބަޔާންކޮށްފައިވާ ހާއްސަ އުސޫލުތަކެވެ.\n(ށ) މި ގާނޫނުގެ 47 ވަނަ މާއްދާގައި އިށާރާތްކުރާ ހާއްސަ އުސޫލުތައް މި ގާނޫނުގައި ބަޔާންކުރުމުން، އެކަންކަމާ ގުޅޭގޮތުން އެއްވެސް ގާނޫނެއްގައި ނުވަތަ ގަވާއިދެއްގައި ނުވަތަ އަމުރެއްގައި ނުވަތަ އުސޫލެއްގައި އެހެން ގޮތަކަށް ބަޔާންކޮށްފައިވީނަމަވެސް، އެންމެ ކުދި އަދި ކުދި ފަންތީގެ ވިޔަފާރިތަކުގައި ވަޒީފާ އަދާކުރާ ފަރާތްތަކަށް ވަޒީފާ ދިނުމާއި، ވަޒީފާ އަދާކުރުމާ ގުޅޭގޮތުން އެ ގާނޫނެއް ނުވަތަ ގަވާއިދެއް ނުވަތަ އަމުރެއް ނުވަތަ އުސޫލެއްގެ މައްޗަށް ހިނގާނީ، މި ގާނޫނުގައި ބަޔާންކޮށްފައިވާ ހާއްސަ އުސޫލުތަކެވެ.\n49 ވަނަ މާއްދާ – އިސްލާހުވުން\nމި ގާނޫނުގެ 47 ވަނަ މާއްދާގައި އިށާރާތްކުރާ ހާއްސަ އުސޫލުތައް މި ގާނޫނުގައި ބަޔާންކުރުމުން، އެ ހާއްސަ އުސޫލުތަކާ ހިލާފު އެއްވެސް ގާނޫނެއް ނުވަތަ ގަވާއިދެއް ނުވަތަ އަމުރެއް ނުވަތަ އުސޫލެއްވާނަމަ، މި ގާނޫނަށް އަމަލުކުރަން ފެށުމާއެކު، އެ ފަދައިން ތައާރުޒުވާ ގާނޫނެއް ނުވަތަ ގަވާއިދެއް ނުވަތަ އަމުރެއް ނުވަތަ އުސޫލެއްގެ ތައާރުޒުވާ މިންވަރު، އެންމެ ކުދި އަދި ކުދި ފަންތީގެ ވިޔަފާރިތަކުގައި ވަޒީފާ އަދާކުރާ ފަރާތްތަކަށް ވަޒީފާ ދިނުމާއި، ވަޒީފާ އަދާކުރުމާ ގުޅޭގޮތުން އިސްލާހުވީއެވެ.\n50 ވަނަ މާއްދާ - ހާއްސަ އުސޫލުތަކުގެ މަންފާ ލިބޭނެ ފަރާތްތައް\nމި ގާނޫނުގެ 51 ވަނަ މާއްދާއިން ފެށިގެން 53 ވަނަ މާއްދާގެ ނިޔަލަށް ހުރި މާއްދާތަކުގައި ބަޔާންކޮށްފައިވާ ހާއްސަ އުސޫލުތަކުގެ މަންފާ ލިބިދެވޭނީ، މި ގާނޫނުގެ 8 ވަނަ މާއްދާގައި ބަޔާންކޮށްފައިވާ ށަރުތުތައް ފުރިހަމަވާ، އެންމެ ކުދި އަދި ކުދި ފަންތީގެ ވިޔަފާރިތަކަށް އެކަންޏެވެ.\n51 ވަނަ މާއްދާ - ދުވާލެއްގެ މައްޗަށް އާންމުކޮށް އެންމެ ގިނަވެގެން މަސައްކަތްކުރެވޭ ގަޑި\n(ހ) ވަޒީފާއާބެހޭ ގާނޫނުގެ 32 ވަނަ މާއްދާގެ (ހ) ގައި އެހެން އޮތްނަމަވެސް، އެންމެ ކުދި އަދި ކުދި ފަންތީގެ ވިޔަފާރިތަކުގައި ވަޒީފާއަދާކުރާ ފަރާތްތަކުން، ވަޒީފާއަދާކުރާ ކޮންމެ ދުވަހަކު އިތުރު2(ދޭއް) ގަޑިއިރު މަސައްކަތްކުރުމަށް ވަޒީފާދޭ ފަރާތާއި ވަޒީފާއަދާކުރާ ފަރާތާ ދެމެދު ސޮއިކުރެވޭ ވަޒީފާގެ އެއްބަސްވުމުގައި ކަނޑައެޅިދާނެއެވެ. ނަމަވެސް، އެގޮތުން ވަޒީފާއަދާކުރާ ކޮންމެ ދުވަހަކަށް އިތުރުކުރެވޭ2(ދޭއް) ގަޑިއިރަށް އިތުރުގަޑީގެ ފައިސާ ދޭންވާނެއެވެ.\n(ށ) މި މާއްދާގެ (ހ) އެހެން އޮތުމަކުން، އެ އަކުރުގައި ބަޔާންކުރާ2(ދޭއް) ގަޑިއިރުގެ އިތުރުން، އިތުރު ގަޑީގެ ފައިސާ ލިބޭ ގޮތަށް، ވަޒީފާއާބެހޭ ގާނޫނުގެ 37 ވަނަ މާއްދާގައިވާ ގޮތުގެމަތިން އިތުރު ގަޑީގައި މަސައްކަތްކުރުވުމަކަށް ހުރަހެއް ނެތެވެ.\n52 ވަނަ މާއްދާ - އަރާމުކުރުމަށް ވަގުތު ދިނުން\n(ހ) ވަޒީފާއާބެހޭ ގާނޫނުގެ 32 ވަނަ މާއްދާގެ (ށ) ގައި އެހެން އޮތް ނަމަވެސް، އެންމެ ކުދި އަދި ކުދި ފަންތީގެ ވިޔަފާރިތަކުގައި ވަޒީފައަދާކުރާ ފަރާތްތަކާއި ވަޒީފާދޭ ފަރާތާ ދެމެދު ސޮއިކުރެވޭ ވަޒީފާގެ އެއްބަސްވުމުގައި، ވިދިވިދިގެން6(ހައެއް) ދުވަހު މަސައްކަތްކުރުމަށްފަހު، ވަޒީފާއަދާކުރާ ފަރާތް އަރާމުކުރުމަށް އޭނާއަށް ދޭންޖެހޭ ދުވަސް ދޭނެގޮތުގެ އުސޫލު ކަނޑައެޅުމަކަށް މި މާއްދާ ހުރަހެއް ނާޅައެވެ.\n(ށ) މި މާއްދާގެ (ހ) އެހެން އޮތް ނަމަވެސް، ވަޒީފާއަދާކުރާ ފަރާތަށް މެދުކެނޑުމެއް ނެތި ވިދިވިދިގެން އެންމެ ގިނަވެގެން މަސައްކަތްކުރެވޭނީ 28 (އަށާވީސް) ދުވަހަށެވެ.\n53 ވަނަ މާއްދާ - އަހަރީ ޗުއްޓީ\n(ހ) ވަޒީފާ އަދާކުރާ ފަރާތަށް ގާނޫނު ނަންބަރު 2/2008 (ވަޒީފާއާބެހޭ ގާނޫނު) ގެ ދަށުން އަހަރަކު އެއްފަހަރު ހައްގުވާ އަހަރީ ޗުއްޓީ ހައްގުވާ ތާރީހުން ފެށިގެން ގިނަވެގެން 1 (އެކެއް) އަހަރު ދުވަހުގެ ތެރޭގައި، އެ ޗުއްޓީ ބޭނުންކޮށް ނިންމަންވާނެއެވެ. އަދި އެ މުއްދަތު ހަމަވާއިރު، އެ ޗުއްޓީން ބޭނުންނުކުރާ ދުވަހެއް އޮތްކަމުގައިވާނަމަ، އެ ދުވަހެއް ބާތިލުވާނެއެވެ.\n(ށ) މި މާއްދާގެ (ހ) އެހެން އޮތް ނަމަވެސް، ގާނޫނު ނަންބަރު 2/2008 (ވަޒީފާއާބެހޭ ގާނޫނު) ގެ ދަށުން ހައްގުވާ އަހަރީ ޗުއްޓީއާމެދު އަންނަނިވި ގޮތްތަކުގެ ތެރެއިން ގޮތަކަށް އަމަލުކުރުމަށް ވަޒީފާގެ އެއްބަސްވުމުގައި ކަނޑައެޅިދާނެއެވެ\nހައްގުވާ ޗުއްޓީގެ 30 (ތިރީސް) ދުވަސް ގަނޑުކޮށް ޗުއްޓީގެ ގޮތުގައި ބޭނުންކޮށް ނިންމުން؛\nހައްގުވާ ޗުއްޓީ، އަހަރު ދުވަހުގެ މައްޗަށް ބަހާލައިގެން ބޭނުންކުރުން؛\nހައްގުވާ ޗުއްޓީގެ ތެރެއިން ބައެއް، ޗުއްޓީގެ ގޮތުގައި ބޭނުންކޮށް، އެ ޗުއްޓީގެ ތެރޭގައި ހިމެނޭ ބާކީ ދުވަސްތަކަށް ފައިސާގެ އިނާޔަތެއް ލިބިގަތުން؛\nހައްގުވާ ޗުއްޓީ އެކުގައި ދޫކޮށްލައި، އެގޮތުން ދޫކޮށްލާ ދުވަސްތަކަށް ފައިސާގެ އިނާޔަތެއް ލިބިގަތުން.\n(ނ) މި މާއްދާގެ (ށ) ގެ (1) ވަނަ ނަންބަރުގެ ދަށުން ނުވަތަ (2) ވަނަ ނަންބަރުގެ ދަށުން ޗުއްޓީ ނަގަން ފެށުމުގެ 30 (ތިރީސް) ދުވަސް ކުރިން، ޗުއްޓީނަގަން ބޭނުންވާކަން ވަޒީފާދޭ ފަރާތުން އަންގަންވާނެއެވެ.\n(ރ) މި މާއްދާގެ ބޭނުމަށްޓަކައި އަހަރީ ޗުއްޓީގެ މުއްދަތު ގުނުމުގައި ރަސްމީ ބަންދު ދުވަސްތަކާއި ގާނޫނު ނަންބަރު 2/2008 (ވަޒީފާއާބެހޭ ގާނޫނު) ގެ ދަށުން ހައްގުވާ އެހެން ޗުއްޓީގެ ދުވަސްތަކެއް ނުހިމެނޭނެއެވެ.\n54 ވަނަ މާއްދާ - އަމަލުކުރަން ފެށުން\nމި ގާނޫނަށް އަމަލުކުރަން ފަށާނީ، މި ގާނޫނު ދިވެހިސަރުކާރުގެ ގެޒެޓުގައި ށާއިއުކުރާ ދުވަހުން ފެށިގެންނެވެ.\n55 ވަނަ މާއްދާ - ގަވާއިދު ހެދުން\n(ހ) ކައުންސިލުން ހަދަންޖެހޭކަމަށް މި ގާނޫނުގައި ބުނެފައިވާ ގަވާއިދުތައް ހަދައި ހިންގާނީ ކައުންސިލުންނެވެ. އެ ގަވާއިދުތައް މި ގާނޫނުގެ ދަށުން ކައުންސިލު އުފައްދާ ތާރީހުން ފެށިގެން3(ތިނެއް) މަސް ދުވަހުގެ ތެރޭގައި ހަދައި، އާންމުކޮށް ށާއިއުކުރަންވާނެއެވެ.\n(ށ) މި ގާނޫނުގެ ދަށުން ހަދަންޖެހޭ އެހެން ގަވާއިދުތައް ހަދައި ހިންގާނީ މިނިސްޓަރެވެ.\nއެ ގަވާއިދުތައް، މިގާނޫނަށް އަމަލުކުރަންފަށާ ތާރީހުން ފެށިގެން3(ތިނެއް) މަސް ދުވަހުގެ ތެރޭގައި ހަދައި، އާންމުކޮށް ށާއިއުކުރަންވާނެއެވެ.\n56 ވަނަ މާއްދާ – މާނަކުރުން\nމި ގާނޫނުގައި ލަފުޒެއް ނުވަތަ އިބާރާތެއް ބޭނުންކޮށްފައިވާ ގޮތުން ކަނޑައެޅިގެން އެހެން މާނައެއް ދޭހަނުވާހާ ހިނދަކު، މި ގާނޫނުގައި އަންނަނިވި ލަފުޒުތަކާއި އިބާރާތްތަކަށް ދީފައިއެވަނީ، ތިރީގައި ދީފައިވާ މާނަކުރުމެވެ.\n(ހ) "ވިޔަފާރި ތަރައްގީކުރުމުގެ ހިދުމަތް" ކަމަށް ބުނެފައިއެވަނީ، ވިޔަފާރި ފަށައިގަތުމާބެހޭ ތަމްރީނުދިނުމާއި، ވިޔަފާރީގެ ޕްލޭންތައް ތައްޔާރުކުރުމާއި، މާލީ ކަންކަމާއި، މާކެޓްކުރުމާ ގުޅޭ ހިދުމަތްތައް ހިމެނޭގޮތުން، އެންމެ ކުދި، ކުދި އަދި މެދު ފަންތީގެ ވިޔަފާރިއެއްގެ ވިޔަފާރި ކުރިއެރުވުމާއި ތަރައްގީކުރުމާ ގުޅުންހުރި ހިދުމަތްތަކަށެވެ.\n(ށ) "މުވައްޒަފު" ކަމަށް ބުނެފައިއެވަނީ، ކުރިއަށް އޮތް ތަނުގައި އެ ވިޔަފާރިއެއްގައި މަސައްކަތްކުރުމަށް މަދުވެގެން 1 (އެކެއް) އަހަރު ދުވަހުގެ މުއްދަތަށް އެއްބަސްވުމެއް ހަދާފައިވާ މުވައްޒަފުން ހިމެނޭ ގޮތަށް، އަދި ހަމައެކަނި ކަނޑައެޅޭ ވަކި ދުވަސްވަރެއްގައި ވަޒީފާއަދާކުރާ މުވައްޒަފުން ނުހިމެނޭ ގޮތަށް، ފުލްޓައިމްކޮށް ވަޒީފާއަދާކުރާ ދާއިމީ މުވައްޒަފުންނަށެވެ.\n(ނ) "އަތްތެރި މަސައްކަތުގެ އުފެއްދުންތައް" ކަމަށް ބުނެފައިއެވަނީ، ލަކުޑީގެ އުފެއްދުމާއި، ކުރެހުމާއި، ވިޔެފައިވާ ތަކެއްޗާއި، ކަންވާރުފަދަ ތަކެތި ހިމެނޭ ގޮތުން، އެކިއެކި އާލާތް ބޭނުންކޮށްގެން އަތުން އުފައްދާ ފަންނުވެރި އުފެއްދުންތަކަށެވެ.\n(ރ) "މީހެއް" ނުވަތަ "ފަރާތް" ކަމަށް ބުނެފައިއެވަނީ، ތަބީއީ ށަހްސުތަކަށާއި ގާނޫނީ ށަހްސުތަކަށެވެ.\n(ބ) "ރަޖިސްޓްރާރ" ކަމަށް ބުނެފައިއެވަނީ، ގާނޫނު ނަންބަރު 10/1996 (ދިވެހިރާއްޖޭގެ ކުންފުންޏާބެހޭ ގާނޫނު) ގައި ބަޔާންކުރާ ރަޖިސްޓްރާރ އޮފް ކޮންޕެނީޒް އަށެވެ.\n(ޅ) "އިސްކަންދޭ ދާއިރާ" ކަމަށް ބުނެފައިއެވަނީ، ގައުމީ ތަރައްގީގެ އޮނިގަނޑާ އެއްގޮތްވާ ގޮތުގެމަތިން، ހާއްސަ އެހީތެރިކަން ފޯރުކޮށްދޭންޖެހޭ ކަމަށް ކަނޑައަޅާ ވިޔަފާރިއާއި، ވިޔަފާރީގެ ދާއިރާއާއި، ވިޔަފާރިކުރާ ފަރާތްތައް ހިމެނޭ ގޮތަށެވެ.\n(ކ) "ކައުންސިލު" ކަމަށް ބުނެފައިއެވަނީ، މި ގާނޫނުގެ 11 ވަނަ މާއްދާގެ ދަށުން އުފައްދާ އެންމެ ކުދި، ކުދި އަދި މެދު ފަންތީގެ ވިޔަފާރީގެ ކައުންސިލަށެވެ.\n(އ) "ސްކީމް" ކަމަށް ބުނެފައިއެވަނީ، މި ގާނޫނުގެ 28 ވަނަ މާއްދާގެ ދަށުން ގާއިމުކުރާ ކްރެޑިޓް ގެރެންޓީ ސްކީމަށެވެ.\n(ވ) "މިނިސްޓަރު" ކަމަށް ބުނެފައިއެވަނީ، އިގްތިސާދީ ސިޔާސަތުތައް ތަންފީޒުކުރުމުގެ މަސްއޫލިއްޔަތު ހަވާލުކޮށްފައިވާ ވަޒީރަށެވެ.\n(މ) "ޖުމްލަ އާމްދަނީ" ކަމަށް ބުނެފައިއެވަނީ، މުދަލާއި ހިދުމަތް ވިއްކައިގެން ލިބޭ ޖުމްލަ އަދަދުން އެއްވެސް ހަރަދެއް ކެނޑުން ނުވަތަ އުނިކުރުމުގެ ކުރިން އަންނަ ޖުމްލަ އަދަދަށެވެ.\nމި ގާނޫނަށް ގެނެވުނު އިސްލާހު\nމި ގާނޫނުގެ ދަށުން ހެދިފައިވާ ގަވާއިދު\nކުދި އަދި މެދު ފަންތީގެ ވިޔަފާރިތަކާބެހޭ ގަވާއިދު (ގަވާއިދު ނަންބަުރ 3/2016)\nކުދި އަދި މެދުފަންތީގެ ވިޔަފާރީގެ ކައުންސިލުގެ ހިންގާ ގަވާއިދު (ގަވާއިދު ނަންބަރު 285/2014)\nކުދި އަދި މެދު ފަންތީގެ ވިޔަފާރި ގިންތިކުރުމާބެހޭ ގަވާއިދު (ގަވާއިދު ނަންބަރު 2022-09)\nGJw_ގާނޫނު ނަންބަރ 2013-6.pdf


Bathala Yami Aai Director Aditya Kaiveni Kohfi - Vaguthu\nފެންނަން އޮތީ އަނެއްކާވެސް "އަދަބެއް ނެތް، އިހުމާލް" - 14 ގަޑިއިރު ކުރިން\nބަތަލާ ޔައްމިއާއި ޑައިރެކްޓަރ އާދިތުޔަ ކައިވެނިކޮށްފި\n1 މިނެޓް ކުރިން ( ޖޫން 5, 2021 )\nފިލުމު ''ޤާބިލް'' ގެ ބަތަލާޔައްމި ގޯތަމްއާއި ފިލުމު ''އުރީ: ދަ ސާރޖިކަލް ސްޓްރައިކް'' ގެ ޑައިރެކްޓަރ އާދިތުޔާ ދަރު ކައިވެނި ކޮށްފިއެވެ.\nއަމިއްލަ ދިރިއުޅުމުގެ ކަންތައްތައް މާބޮޑަށް ހިއްސާ ކުރަން ބޭނުން ނުވާ ޔައްމިގެ މި ކައިވެނި ހަފުލާގައި ބައިވެރިވެފައިވަނީ ދެ ފަރާތުގެ އާއިލާއާއި ގާތް މީހުން އެކަންޏެވެ.\nމީސް މީޑިޔާގެ ސަމާލުކަން މިހާރު ހުއްޓިފައިވަނީ މި ދެ ފަންނާނުންގެ ކައިވެނީގެ ރީތި ފޮޓޯތަކަށެވެ. ކައިވެނި ހަފުލާގެ ތެރެއިން ނަގާފައިވާ ފޮޓޯތައް ފަހަރަކު ފޮޓޯއެއް ދަނީ މީސް މީޑިޔާގައި ގިނަ ބަޔަކަށް ހައިރާން ކަމެއް ގެނުވަމުންނެވެ.\nކައިވެނީގެ ހެދުމުގައި ޔައްމި ފެނިގެންދާ މި ފޮޓޯތަކަށް އޭނާގެ ސަޕޯޓަރުންގެ ތައުރީފުގެ ބަސްތައް ދަނީ އޮހެމުންނެވެ. ޔައްމިގެ ރީތިކަމަށް ތައުރީފުކޮށް ކޮމެންޓް ކޮށްފައިވާ ބައެއް ފަރާތްތަކުން ބުނެފައިވަނީ މިއީ ބޮލީވުޑުގެ އެންމެ ރީތި ފަންނާނު ކަމަށެވެ. އަދި ކައިވެނީގެ ހެދުމުގައި އޭނާގެ ފުރިހަމަ ކަމުގެ ވާހަކަ ވެސް އެތައް ބަޔަކު ދައްކާފައިވެއެވެ.\nޔައްމިގެ ރީތިކަމަށް ތައުރީފު ކުރުމުގެ އިތުރުން އޭނާގެ ސާދާ ކައިވެނި ހަފުލާއަށް ވެސް އެތައް ބައެއްގެ ސަމާލުކަން ލިބިފައިވެއެވެ. އާދައިގެ ގޮތަކަށް ބޭއްވުނު މި ކައިވެނި ހަފުލާ ގިނަ ބަޔަކަށް ކަމުދިޔައީ ޑުރާމާގެ ބައި ކުޑަކަމުން ކަމަށް ވެސް ބައެއް ފަރާތްތަކުން ބުނެފައިވެއެވެ.\nޔައްމިއާއި އާދިތުޔަ ވަނީ އެމީހުންގެ ކައިވެނިކުރިކަން އިންސްޓަގުރާމު މެދުވެރިކޮށް ހިއްސާކޮށްފައެވެ. ވިކީ ކޯޝަލް، ދިއާ މިރުޒާ، ބޫމީ ޕަޑްނެކަރ، ކާތިކް އާރްޔާން ފަދަ އެތައް ފަންނާނުންނެއް ވެސް މި ދެމަފިރިންނަށް މަރުހަބާ ކިޔައިފައިވެއެވެ.\nނިޝާގެ ތުހުމަތުތަކަށް ކަރަން ރައްދުދީފި\n"ޔޭ ރިޝްތާ ކިޔާ ކެހެލާތާ ހެ" ގެ ތަރި ކަރަން މެހެރީ ހައްޔަރުކޮށްފި


21 ރަށެއްގައި މަސައްކަތްތެރިންގެ އެމްޑީޕީގެ ސިޔާސަތު އިފްތިތާޙް ކުރުމަށް ޓީމުތައް ފުރައިފި. – Maldivian Democratic Party\n04 މެއި 2013\n21 ރަށެއްގައި މަސައްކަތްތެރިންގެ އެމްޑީޕީގެ ސިޔާސަތު އިފްތިތާޙް ކުރުމަށް ޓީމުތައް ފުރައިފި.\n“މިނިވަން މަސައްކަތްތެރިޔާ ހަމައިސްކޮޅަށް ތެދުވެވޭ، ފަޚްރުވެރި ދިވެހީން” މިނަމުގައި މަސައްކަތްތެރީންގެ އެމްޑީޕީގެ ސިޔާސަތު އިފްތިތާޙް ކުރުމަށް ޓީމުތައް ފުރައިފިއެވެ.\nމިއަދު (4 މޭ 2013- ހޮނިހިރު)ހަވީރު 4ޖަހާއިރު ރާއްޖޭގެ ތަފާތު 21 ރަށުގައި މި ސިޔާސަތު އިފްތިތާޙް ކުރުމަށް ބާއްވާ ޙަފްލާތަކުގައި ބައިވެރިވުމަށް އެމްޑީޕީގެ ޓީމުތަކުން ކުރާ ދަތުރުގައި މިއަދުގެ މެންދުރުގެ ވަގުތުގައި އެބައެއްގެ މަންޒިލަށް އެބަޔަކު ފޯރާ ނިމޭނެކަމަށް ޓީމުތަކުގެ ކޯޑިނޭޓަރުން ވިދާޅުވިއެވެ\nމިއަދު “މިނިވަން މަސައްކަތްތެރިޔާ ހަމައިސްކޮޅަށް ތެދުވެވޭ، ފަޚްރުވެރި ދިވެހީން” މިނަމުގައި މަސައްކަތްތެރީންގެ އެމްޑީޕީގެ ސިޔާސަތު އިފްތިތާޙް ކުރާ ރަށްތަކަކީ ހއ. ހޯރަފުށި، ހދ. ނެއްލައިދޫ، ށ. މިލަންދޫ، ނ. ޅޮހި، ރ. އިންނަމާދޫ، ބ. ދަރަވަންދޫ، ޅ. ހިންނަވަރު، ކ. ތުލުސްދޫ، އއ. ބޮޑުފޮޅުދޫ، އދ. ދަނގެތި، ވ. ފެލިދޫ، މ. ކޮޅުފުށި، ފ. ބިލެތްދޫ، ދ. މާއެނބޫދޫ، ތ. މަޑިފުށި، ލ. ފޮނަދޫ، ގއ. ކޮލަމާފުށި، ގދ. ތިނަދޫ، ޏ. ފުއައްމުލައް، އައްޑޫ ސިޓީއިން، ފޭދޫ އަދި މާލެ ސިޓިއިން މާފަންނު އުތުރު ގައެވެ\nގދ. ތިނަދޫގައި ބާއްވާ ރަސްމިއްޔާތުގައި މަސައްކަތްތެރީންގެ އެމްޑީޕީގެ ސިޔާސަތު “މިނިވަން މަސައްކަތްތެރިޔާ ހަމައިސްކޮޅަށް ތެދުވެވޭ، ފަޚްރުވެރި ދިވެހީން” އިފްތިތާޙް ކޮށްދެއްވާނީ އެމްޑީޕީގެ ރިޔާސީ ކެންޑީޑޭޓް ރައީސް މުޙައްމަދު ނަޝީދު އެވެ. އަދި މީގެ އިތުރުން އެނެއް 20 ސަރަހައްދުގައި މި ސިޔާސަތު އިފްތިތާޙް ކޮށްދެއްވާނީ އެމްޑީޕީއަށް ނިސްބަތްވާ ރައްޔިތުންގެ މަޖިލީހުގެ މެންބަރުންނާއި އެމްޑީޕީ ސަރުކާރުގެ މިނިސްޓަރުކަން ކުރެއްވި ބޭފުޅުންނާއި އެމްޑީޕީގެ ޤައުމީ މަޖިލީހުގެ މެންބަރުންނެވެ\n“މިނިވަން މަސައްކަތްތެރިޔާ – ހަމައިސްކޮޅަށް ތެދުވެވޭ، ފަޚްރުވެރި ދިވެހީން” މިނަމުގައި މަސައްކަތްތެރިންގެ އެމްޑީޕީގެ ސިޔާސަތު އިފްތިތާހް ކުރާ ޙަފްލާއަށް އަތޮޅުތަކުގެ އެންމެހާ ރައްޔިތުންނަށް އެރައްޔިތަކު ދިރިއުޅޭ އަތޮޅުގެ މި ސިޔާސަތު އިފްތިތާޙް ކުރާ ރަށުގަ ބާއްވާ ޙަފްލާއަށް ވަނީ ދަޢުވަތު އަރުވާފައެވެ.


VIA ge Tharahgee ah6faraathakun loan nagaifi\nވީއައިއޭގެ ތަރައްގީއަށް ހަ އިދާރާއަކުން ލޯނު ނަގައިފި\nވެލާނާ އިންޓަނޭޝަނަލް އެއާޕޯޓް (ވީއައިއޭ) ތަރައްގީ ކުރަން، ސަރުކާރުން ބޭރުގެ މާލީ ހަ އިދާރާއަކުން ލޯނު ނަގާފައިވާ ކަމަށް ބަޖެޓުން ހާމަ ވެއްޖެ އެވެ.\nއަންނަ އަހަރަށް ލަފާކޮށް ސަރުކާރުން މަޖިލީހަށް ފޮނުވާފައިވާ ބަޖެޓުގައިވާ ގޮތުން، ވީއައިއޭ ތަރައްގީ ކުރުމަށް ލޯނު ނަގާފައިވާ ފަރާތްތަކުގެ ތެރޭގައި ޗައިނާގެ އެގްޒިމް ބޭންކާއި އަބޫ ދާބީ ފަންޑު އަދި ކުވެއިތު ފަންޑާއި އޯޕެކް ފަންޑު ފޯ އިންޓަނޭޝަނަލް ޑިވްލޮޕްމަންޓް (އޮފިޑު) ގެ އިތުރުން ސައޫދީ ފަންޑު ހިމެނެ އެވެ.\nއެއާޕޯޓް ތަރައްގީ ކުރަން ލޯނު ނަގާފައިވާ، މާލީ އިދާރާތަން ނަގާފައިވާ އަދަދުތަކުގެ ތެރޭގައި، އަބޫ ދާބީ ފަންޑުން ނެގި 40 މިލިއަން ޑޮލަރު (614 މިލިއަން ރުފިޔާ) އާއި އޮފިޑުން ދެ ފަހަރެއްގެ މަތިން ނެގި، 50 މިލިއަން ޑޮލަރު (768 މިލިއަން ރުފިޔާ) ގެ އިތުރުން، ޓާމިނަލްގެ މަސައްކަތަށް ސައުދީ ފަންޑުން ނެގި، 100 މިލިއަން ޑޮލަރު (1.5 ބިލިއަން ރުފިޔާ) އާއި އޮފިޑުން ނެގި، 50 މިލިއަން ޑޮލަރު ވެސް ހިމެނެ އެވެ. އަދި ދާދިފަހުން ރައީސް އަބްދުﷲ ޔާމީން ޔޫއޭއީއަށް ކުރެއްވި ދަތުރު ފުޅުގައި ވެސް ވަނީ ލޯނު އެއްބަސްވުމެއްގައި ސޮއި ކުރައްވާފަ އެވެ.\nދައުލަތުގެ ބަޖެޓް ވެލާނާ އިންޓަނޭޝަނަލް އެއާޕޯޓް\nރާއްޖޭގެ ދަރަނި 43 ބިިލިއަން ރުފިޔާއަށް


ޕާޓީތަކަށް ފައިސާ ޖަމާކުރަނީ\n0 May 26th, 2019 - 2:40 PM\nސީޔާސީ ޕާޓީތަކަށް ދޫކުރަންޖެހޭ ފައިސާ ދޫކުރުމަށް އިލެކްޝަންސް ކޮމިޝަނުން ފިނޭންސް މިނިސްޓްރީއަށް ފޮނުވައިފިއެވެ.\nމިިދޔަ އަހަރު ނިމުމުނު އިރު 10000 މެމްބަރުން ތިބި ހަތަރު ޕާޓީއަކަށް ދައުލަތުގެ ބަޖެޓުން 26.2 މިލިއަން ރުފިޔާ ދިނުމަށްވަނީ ހަމަޖެހިފައެވެ. ޕާޓީތަކަށް ފައިސާ ދޫކުރުމަށް ހަމަޖެހިފައިވަނީ ބައެއް ޕާޓީތަކުން ޤާނޫނާ ޚިލާފުވެގެން ކުރި ޖޫރިމަނާތައް ކަނޑައެޅިފައިވާ ފައިސާގެ ޢަދަދުތައް އެއިން ކެނޑުމަށްފަހު އެވެ.\nމެމްބަރުންގެ ޢަދަދު 10000 ސައްޙަ މެމްބަރުން ހަމަވާ ޕާޓީތަކުގެ ގޮތުގައި އޮވެ މިއަހަރު ފައިސާ ދޫކުރުމަށް ހަމަޖެހިފައިވަނީ ވެރިކަންކުރާ މައި ޕާޓީ އެމްޑީޕީއާއި އިދިކޮޅު ޕީޕީއެމްއާއި ޖުމްހޫރީ ޕާޓީގެ އިތުރުން އެމްޑީއޭއެވެ.\n10000 މެމްބަރުން ހަމަވާ ޕާޓީތަކަށް ފައިސާ ދޫކުރާގޮތުގެ ތަފްސީލް\nޖުމްހޫރީ ޕާޓީ: 2،059،960.36ރ.\nޕާޓީތަކަށް ފައިސާ ދޫކުރިއިރު ސިޔާސީ ޕާޓީތަކުގެ ޤާނޫނާއި ޚިލާފުވެފއިވާތީ ޕީޕީއެމްއަށް ދޫކުރާ ފައިސާއިން 95،000 ރުފިޔާ ޖޫރީމަނާގެގޮތުގައި އުނިކުރަން އޮތީ ނިންމާފައެވެ. އަދި އެމްޑީޕީ ވެސް ވަނީ 60،000 ރުފިޔާއިން ޖޫރިމަނާ ކޮށްފައެވެ. އެހެންކަމުން އެޕާޓީއަށްވެސް ފައިސާ ދޫކުރަން ހަމަޖެހިފައިވަނީ މިޢަދަދު އުނިކޮށްފައެވެ.


ރައީސުލްޖުމްހޫރިއްޔާގެ ނައިބު، ޕްރެޒިޑެންޓްސް ކަޕް ފުޓްބޯޅަ މުބާރާތުގެ ފައިނަލް މެޗު ބައްލަވާލައްވާ، މުބާރާތުގެ ނިންމުމުގެ ރަސްމިއްޔާތުގައި ބައިވެރިވެވަޑައިގެންފި - The President's Office\n23 ޖަނަވަރީ 2022، ރިފަރެންސް: 2022-032\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، ޕްރެޒިޑެންޓްސް ކަޕް ފުޓްބޯޅަ މުބާރާތުގެ ފައިނަލް މެޗު ބައްލަވާލައްވާ، މުބާރާތުގެ ނިންމުމުގެ ރަސްމިއްޔާތުގައި ބައިވެރިވެވަޑައިގެންފިއެވެ. މި މުބާރާތުގެ ފައިނަލް މެޗާއި މުބާރާތް ނިންމުމުގެ ރަސްމިއްޔާތު ބާއްވާފައިވަނީ މިއަދު ހަވީރު ރ. އަލިފުށީ ފުޓުބޯޅަ ދަނޑުގައެވެ.\nރައީސުލްޖުމްހޫރިއްޔާގެ ނައިބު ވަނީ ޕްރެޒިޑެންޓްސް ކަޕްގެ ފައިނަލް މެޗު ބައްލަވާލައްވާ، އެ މުބާރާތުގެ ޗެމްޕިއަން ޓީމަށް ރައީސުލްޖުމްހޫރިއްޔާ ހުށަހަޅުއްވާފައިވާ ވާދައިގެ ތަށްޓާއި، ފުޓްބޯޅަ އެސޯސިއޭޝަން އޮފް މޯލްޑިވްސްއިން ދޭ ހަނދާނީ ލިޔުން ހަވާލުކޮށްދެއްވާފައެވެ.\nރައީސުލްޖުމްހޫރިއްޔާގެ ވާދައިގެ ތަށްޓަށް ކުޅޭ ޕްރެޒިޑެންޓްސް ކަޕްގެ ފައިނަލްގައި ކްލަބް ވެލެންސިއާ އަދި މާޒިޔާ ސްޕޯޓްސް އެންޑް ރެކްރިއޭޝަން ކްލަބް ކުޅުނު މެޗު2- 1 އިން މާޒިޔާ ސްޕޯޓްސް އެންޑް ރެކްރިއޭޝަން ކްލަބް ބަލިކޮށް މުބާރާތް ކާމިޔާބު ކުރީ ކްލަބް ވެލެންސިއާ ޓީމުންނެވެ.


Bollywood film eh Hina ah Hushahelhee Bigg Boss 11 gai eynaage hunaru feni: Vikram\nހީނާ ހާން އަދި ވިކްރަމް ބަޓް--\nބޮލީވުޑު ފިލްމެއް ހީނާއަށް ހުށަހެޅީ ބިގް ބޮސް 11ގައި އޭނާގެ ހުނަރު ފެނިގެން: ވިކްރަމް\nސްޓާ ޕްލަސް އިން ދައްކަމުން އަންނަ މަޝްހޫރު ޝޯ "ކަސޯޓީ ޒިންދަގީ ކޭ" ގައި ކޯމޮލިކާގެ ރޯލުން ގިނަ ބައެއްގެ ތަރުހީބު ހޯދަމުން އަންނަ ހީނާ ހާނަށް ބޮލީވުޑުގެ ފިލްމެއްގައި މަސައްކަތް ކުރަން ފުރުސަތު ދިނީ ކަލާސް ޓީވީން ދެއްކި "ބިގް ބޮސް 11" ގައި އޭނާ ދައްކާފައިވާ ހުނަރުވެރިކަމުން ކަމަށް ބޮލީވުޑުގެ މަޝްހޫރު ޑައިރެކްޓަރު ވިކްރަމް ބަޓް ބުނެފިއެވެ.\n"ރާޒް" ފަދަ ކާމިޔާބު ފިލްމުތައް ބެލުންތެރިންނާއި ހިސާބަށް ގެނެސްދީފައިވާ ވިކްރަމް ބުނީ، "ޔޭ ރިޝްތާ ކިޔާ ކެހްލާތާ ހޭ" ގައި ހިނާ މަސައްކަތް ކުރިއިރު ވެސް އޭނާގެ އެކްޓިން ވަރަށް ކަމުދިޔަ ކަމަށެވެ. އެކަމަކު އޭނާއާ އެކު މަސައްކަތް ކުރަން ނިންމީ ބިގް ބޮސް 11 ގައި އޭނާ ފެނިގެންދިޔުމުން ކަމަށާއި އެ ޝޯގެ ތިން ވަނަ އެޕިސޯޑާ ހަމައަށް އައިއިރު އެކަން ކުރަން ހުރީ ނިންމައިގެން ކަމަށް ވިކްރަމް ބުނެއެވެ.\nއޭގެ އިތުރުން ވިކްރަމް ބުނީ، އުމުރުން 31 އަހަރުގެ ހީނާ ފިލްމަށް ނެގީ ހަމައެކަނި ފެޝަނަށް ވިސްނާފައި ނޫން ކަމަށާއި އޭނާގެ ބޮޑީ ލޭންގުއެޖް ވަރަށް ކަމުދާ ކަމަށެވެ. ވިކްރަމުގެ ކުރިއަށް އޮތް ފިލްމަކީ ފެޝަން އެޑިޓަރެއްގެ ހަޔާތް ދައްކުވައިދޭ ފިލްމެކެވެ.\nމިވަގުތު ކަސޯޓީގައި މަސައްކަތް ކުރިނަމަވެސް ހީނާ އޭނާގެ ފުރަތަމަ ބޮލީވުޑު ފިލްމުގެ ޝޫޓިންތައް ފެށުމަށް ކަސޯޓީން ވަރަށް އަވަހަށް ބްރޭކެއް ނަގާނެއެވެ.\nހީނާއަށް މަގުބޫލުކަން ލިބުނީ "ޔޭ ރިޝްތާ ކިޔާ ކެހެލާތާ ހޭ" ގައި މަސައްކަތް ކޮށްގެންނެވެ. "ބިގް ބޮސް" ގެ އިތުރުން އޭނާ ވަނީ "ހަތްރޯން ކީ ކިލާޅީ" އާއި "ނަޗް ބަލިޔޭ" ފަދަ ޝޯތަކުގައި މަސައްކަތް ކޮށްފައެވެ.\n"ދަ ސްކައި އިޒް ޕިންކް" ގެ ފުރަތަމަ ލަވަ ގިނަ ބަޔަކަށް ކަމުގޮސްފި


ޓީޗަރ (ޕްރައިމަރީ ސްޕެޝަލް އެޑިޔުކޭޝަން ޓީޗަރ)\nނަންބަރު: KS-R/IUL/2017/35 ތާރީޚް: 07 ޑިސެމްބަރ 2017\nޓީޗަރ (ސްޕެޝަލް އެޑިޔުކޭޝަން)\n- މީގެ އިތުރުން ކޮމްޕިއުޓަރަށް އަހުލުވެރިވެފައިވާ މިންވަރަށް ބެލެވޭނެއެވެ.\nވަޒީފާއަށް އެދޭ ފޯމު މި (ކަލާފާނު ސްކޫލް) ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv (http://www.csc.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2017 ޑިސެމްބަރ 18 ވާ ހޯމަ ދުވަހުގެ 14:00ގެ ކުރިން، ކަލާފާނު ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. ފެކްސް ނަންބަރަކީ، 3314457 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 23 ނޮވެމްބަރ 2017 އާއި4ޑިސެމްބަރ 2017 އާ ދެމެދު، ކަލާފާނު ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n19 ރަބީޢުލްއައްވަލް 1439\n07 ޑިސެންބަރު 2017\nޕަބްލިޝްކުރި ތާރީޚު: 07 ޑިސެންބަރު 2017\nސުންގަޑި: 18 ޑިސެންބަރު 2017 1400


GITEX dhathuru gai dhaulathu ge faisaa haradheh nukuran: Mariya\nޖީޓެކްސް ދަތުރުގައި ދައުލަތުގެ ފައިސާ ހަރަދެއް ނުކުރަން: މާރިޔާ\nޖީޓެކްސް އެގްޒިބިޝަންގައި ބައިވެރިވެވަޑައިގަތުމަށް މާރިޔާ ދުބާއީގައި: ދަތުރުގެ އެއްވެސް ހަރަދެއް ދައުލަތުގެ ބަޖެޓުންކޮށްފައި ނުވާނެ ކަމަށް ވިދާޅުވި\nގަލްފް އިންފޮމޭޝަން ޓެކްނޮލޮޖީ އެގްޒިބިޝަން (ޖީޓެކްސް 2019) އަށް ޑިފެންސް މިނިސްޓަރު މާރިޔާ އަހުމަދު ދީދީ ކުރެއްވި ދަތުރުފުޅުގައި ދައުލަތުގެ އެއްވެސް ފައިސާއެއް ހަރަދުކޮށްފައި ނުވާނެ ކަމަށް އެކަމަނާ ވިދާޅުވެއްޖެ އެވެ.\nމެދުއިރުމަތީގައި ބާއްވާ އެންމެ ބޮޑު އެއް ޓެކްނޮލޮޖީ އެގްޒިބިޝަންއަށް މާރިޔާ ޔޫއޭއީގެ ދުބާއީއަށް ވަޑައިގަތީ މިދިޔަ ހޮނިހިރު ދުވަހުގަ އެވެ. އެ އެގްޒިބިޝަންގައި ބައިވެރިވެވަޑައިގަތުމަށް ފަހު އިއްޔެ ވަނީ ރާއްޖެ ވަޑައިގެންފަ އެވެ.\nއެކަމާ ގުޅޭ ގޮތުން މާރިޔާ މިއަދު ކުރެއްވި ޓްވީޓެއްގައި ވިދާޅުވީ ޖީޓެކްސް 2019 އަށް ކުރި ދަތުރުގެ ދެކޮޅު ދަތުރު ހަރަދާއި، ކެއުމާއި ހުރުން ފަދަ އެއްވެސް ކަމަކަށް ދައުލަތުގެ ފައިސާ ހަރަދުކޮށްފައި ނުވާނެ ކަމަށާއި އާއިލާ މެންބަރަކަށް ވެސް ދައުލަތުން ހަރަދުކޮށްފައި ނުވާނެ ކަމަށެވެ. އަދި އެ ދަތުރުގެ އެއްވެސް ކަމެއް ހަމަޖައްސައި ދިނީ ވެސް ސަރުކާރަކުން ނޫން ކަމަށް މާރިޔާ ވިދާޅުވި އެވެ.\nމާރިޔާ ކުރެއްވި ޓްވީޓު\nމާރިޔާ މިހެން ވިދާޅުވީ ސަރުކާރުގެ ރަސްމީ ދަތުރުތަކަށް ހޭދަކުރަން ބަޖެޓުގައި ކަނޑައެޅި މިންވަރުގެ 99.4 ޕަސަންޓު ހޭދަކޮށްފައިވާ ކަމަށް ފިނޭންސްގެ ހިސާބުތަކުން ދައްކާފައިވަނިކޮށެވެ.\nވާލާ، ކާޅު ބަޑި ޖަހައިގެން މެރުމާމެދު މިނިސްޓަރުގެ ހިޔާލު


Nolhivaramfaru gai 60 housing unit alhanee\nނޮޅިވަރަމްފަރުގައި 60 ހައުސިން ޔުނިޓް އަޅަނީ\nހދ. ނޮޅިވަރަމްފަރު ރައްޔިތުންނާއި ބައްދަލުކުރައްވައި ރައީސް ވާހަކަ ދައްކަވަނީ-- ފޮޓޯ: އެމްޑީޕީ\nހދ. ނޮޅިވަރަމްފަރުގައި 60 ހައުސިން ޔުނިޓް އަޅަން ނިންމާފައިވާ ކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nމަޖިލިސް އިންތިހާބުގެ ކެމްޕެއިނަށް ހދ. އަތޮޅަށް މިހާރު ކުރައްވަމުން ގެންދަވާ ދަތުރުފުޅުގައި ނޮޅިވަރަމްފަރަށް ވަޑައިގެން ރައްޔިތުންނާއި ބައްދަލުކުރައްވައި ރައީސް ވިދާޅުވީ، ނޮޅިވަރަމްފަރަށް ބަދަލުކުރި މީހުންގެ މައްސަލައަކީ ބޮޑު ޝަކުވާއަކަށްވެފައި އޮތްކަމެއް ކަމަށެވެ. ވޭތުވެދިޔަ ހަތް އަހަރު ދުވަހުގެ ތެރޭގައި އެކަމަށް ހައްލެއް ލިބިގެން ގޮސްފައިނުވާ ކަމަށްވެސް ރައީސް ވިދާޅުވި އެވެ.\nރައީސް ވިދާޅުވީ، ވެރިކަމަށް ވަޑައިގެން އެންމެ ފުރަތަމަ ކުރެއްވި ކަންތައްތަކުގެ ތެރޭގައި ނޮޅިވަރަމްފަރަށް ދިމާވެފައިވާ ބޯހިޔާވަހިކަމުގެ މައްސަލަ ހައްލު ކުރުމަށް ހައުސިން ޔުނިޓް އެޅުމުގެ މަސައްކަތް ފެށުން ކަމަށެވެ. އެގޮތުން 60 ހައުސިން ޔުނިޓް އަޅަން ނިންމާފައިވާ ކަމަށް ރައީސް ވިދާޅުވި އެވެ.\n"ހަތް އަހަރު ވެގެން ދިޔަ އިރުވެސް އެކަމަށް ހައްލެއް ނުލިބި އޮތީ، އެހެން ކަމުން އަޅުގަނޑުމެންގެ ވެރިކަމުގެ ފުރަތަމަ ކަމަކަށް ހެދި އެއް ކަންތައް އެއީ މިރަށުގައި ދިމާވެފައި މިއޮތް ބޯހިޔާވަހިކަމުގެ ދަތި ހައްލު ކުރުމަށްޓަކައި އިތުރަށް 60 ހައުސިން ޔުނިޓް އަޅައި އެކަން ހައްލު ކުރުމުގެ މަސައްކަތް ފެށުން" ރައީސް ވިދާޅުވި އެވެ.\nނޮޅިވަރަށްފަރުގައި 60 ހައުސިން ޔުނިޓް އެޅުމަށް 27 މިލިއަން ރުފިޔާ ބަޖެޓް ކޮށް، އެކަން ކުރުމަށް ބަޔަކާއި ހަވާލުކޮށްފައިވާ ކަމަށެވެ. އަދި މިއަހަރުގެ ތެރޭގައި އެކަން އެމަސައްކަތް ކުރެވިގެންދާނެ ކަމަށްވެސް ރައީސް ވިދާޅުވި އެވެ.\nބޯހިޔާވަހިކަމުގެ މައްސަލަ ހައްލު ކުރުމަކީ ރައީސް ސޯލިހް ވަރަށް ބޮޑު ވައުދެކެވެ. އެގޮތުން އެމަނިކުފާނުގެ ވެރިކަމުގެ ފަސް އަހަރު ދުވަހުގެ ތެރޭގައި ހުރިހާ ރައްޔިތުންނަށް ބޯހިޔާވަހިކަން ފޯރުކޮށްދިނުމަކީ އެމަނިކުފާނުގެ އަމާޒެކެވެ.\nރައީސް އިބްރާހިމް މުހައްމަދު ސޯލިހު ހައުސިން ޔުނިޓް މަޖިލިސް އިންތިހާބު 2019\nމާލެ މީހުންނަށް ގެދޮރު ލިބޭ ބޮޑު މަޝްރޫއުއެއް އިއުލާން ކުރަނީ\nހިޔާ ފްލްޓްތަކަކީ ބޭކާރު ބޮޑު ހަރަދެއް: ރައީސް


Gahdhoogai kudakujjaku eynaage kokkoge bolah valhi haraifi\nގައްދޫގައި ކުޑަކުއްޖަކު އޭނާގެ ކޮއްކޮގެ ބޮލަށް ވަޅި ހަރައިފި\nގދ. ގައްދޫގައި ކުޑަ ފިރިހެން ފިރިހެން ކުއްޖަކު އޭނާގެ ކޮއްކޮގެ ބޮލަށް ވަޅި ހަރައި ޒަހަމްކޮށްލައިފި އެވެ. މި ހާދިސާ އައިސްފައި ވަނ މިއަދު ހަވީރު 5:40 އެހާކަންހާއިރު އެވެ. ފުލުހުން ބުނީ އެފަދަ މައްސަލައެއް ތަހުގީގު ކުރަމުން އަންނަ ކަމަށެވެ.\nގައްދޫ ކައުންސިލްގެ މެންބަރަކު މިރޭ ވިދާޅުވީ ވަޅި ހެރި ކުޑަކުއްޖާއަކީ 18 އަހަރުދަށުގެ އެހެން ނަމަވެސް ސިކުނޑީގެ އުނިކަމެއް ހުންނަ ބައެއް ފަހަރާ ރުޅިގަދަ ކުއްޖެއް ކަމަށާއި މިއަދު ހަވީރު ވަޅި ހެރި ހާދިސާ އައީ ގޭގައި އެކުދިންގެ ބެލެނިވެރިން ނެތް ވަގުތެއްގައި ކަމަށެވެ.\n"ދެބެންނާއި އަދި ބަލަން ހުންނަ މީހަކު ބައިތިއްބާފައި ތިއްބާ ދޮށީ ކުއްޖާ ރުޅި އައިސްގެން ފިރިހެން ކޮއްކޮގެ ބޮލަށް ވަޅި ހެރީ. ބައި އިންޗި ފުނަށް ވަޅި ހެރިފައި ހުރި. އޭނާގެ ބައްޕަ އެވަގުތު އައިސް ހުއްޓުވަން އުޅުމުގެ ތެރޭގައި ބައްޕަ އަށް ވެސް އަނިޔާތަކެއް ވަނީ ވެފައި،" ކައުންސިލް މެންބަރު ވިދާޅުވި އެވެ.\nވަޅި ހެރި ކުއްޖާއަށް ފަރުވާ ދެމުން އަންނައިރު އެކުއްޖާގެ ހާލު އެހާ ސީރިއަސް ނޫން ކަމަށް ވެއެވެ.\nމީގެ ހަތަރު މަސް ކުރިން ވެސް ގައްދޫގައި މީހަކު އަމިއްލަ ގަޔަށް ވަޅި ހަރައި ޒަހަމްކޮށްލި އެވެ.\nވަޅި ހެރުން ގައްދޫ


Dhuniye balan nikuh dhathuru hutti jalah!\nމާކް އެންޑް ޖޯލީ\nދުނިޔެ ބަލަން ނިކުތް ދަތުރު ހުއްޓި ޖަލަށް!\nދަތުރު ފަށާފައިވަނީ 2015 ވަނަ އަހަރު\nކ. މާލެ | 15 ސެޕްޓެންބަރ 2019 | އާދީއްތަ 16:36 | 2,268\nމާކް އާއި ޖޯލީ - އިންޑިޕެންޑެންޓް.ޔޫކޭ\nއޮސްޓްރޭލިއާގެ ދެ ޓްރެވެލް ބޮލްގަރުން ކަމަށްވާ މާކް ފާކިން އާއި ޖޯލީ ކިންގް އެއްގަމު މަގު ހުރަސްކުރުމުގެ މަގްސަދުގައި، ހުޅަނގު އޮސްޓްރޭލިއާ އިން އިނގިރޭސިވިލާތަށް ދާން ކުރި ދަތުރު ވަގުތީ ގޮތަކަށް މެދު ކެނޑުނީ އިރާނުގެ ވެރިރަށް ތެެހެރާނުންނެވެ. ޑްރޯނު މައްޗަށް އަރުވައިގެން ރީތި ފޮޓޯތަކެއް ނަގަން އުޅެނިކޮށް އެ ދެމީހުން ހައްޔަރު ކޮށްފައިވަނީ އިރާނުގެ ސިފައިންނެވެ. އެ މީހުން ހައްޔަރު ކުރީ އިރާންގެ އަސްކަރީ ސަރަހައްދެއް ކަމަށްވާ ޖަޖްރުދް އިންނެވެ.\n2015 ވަނަ އަހަރު ނިއު ސައުތް ވޭލްސް ސްޓޭޓްގެ ކޮފީ ހާބަރސް އިން ހުޅަނގު އޮސްޓްރޭލިޔާ އަށް ދިރިއުޅުން ބަދަލުކޮށް، ދުނިޔެ ބަލާލުމުގެ ދަތުރު ފަށައިގަތުމަށް ދެލޯބިވެރިންވެސް އަދާކުރަމުން ދިޔަ ވަޒީފާ 2017 ދޫކޮށްލުމަށް ފަހު އިނގިރޭސިވިލާތަށް ދިޔައެވެ. މީގެ ދެ މަހެއް ކުރިން އިރާނުން ހައްޔަރު ކުރިއިރު އެގޭ ކުރިން އެދެމީހުން ވަނީ ޓޮޔޯޓާލޭންޑް ކްރޫޒަރ މަރުކާގެ ޖިޕެއްގައި ދުނިޔޭގެ އެންމެ ރީތީ ތަންތަން އަދި އެންމެ ހަނަފަސް ސަރައްހަދު ތަކަށް ދަތުރުކޮށްފައެވެ. އަމިއްލަ ބަދަލުތަކެއް ގެނެސްފައިވާ އެ މީހުންގެ ޖިޕު ބޯޓެއްގައި އީސްޓް ޓިމޯއަށް ދިޔުމުގެ ކުރިން އެ ދެލޯބިވެރިން ވަނީ އޮސްޓްރޭލިއާގެ އެންމެ ހަނަފަސް އެ ސަރަހައްދު ކަމަށްވާ ޕިލްބަރާ އަށް ދަތުރުކޮށްފައެވެ. އެއަށް ފަހު އެ ދެމީހުން ވަނީ އިންޑޮނޭޝިއާ، މެލޭޝިޔާ، ކެމްބޯޑިއާ، މިއަންމާ، އިންޑިއާ އަދި ނޭޕާލަށް ދަތުރުކޮށްފައެވެ. މެދުތެރޭ އޭޝިޔާގެ ކުރީގެ ސޮވިއެޓް ޔޫނިއަން ރިޕަބްލިކް އިން އިރާނަށް އެތެރެވުމާ ހަމައަށް ދެމީހުން ދިޔައީ އެމީހުންގެ ހުރިހާ ހަރަކާތްތަކެއް ޝޯޝަލް މީޑިއާ ގައި އަޕްޑޭޓް ކުރަމުންނެވެ.\nފިލިޕީންސްގައި ސްކޫބާ ޑައިވިން ކުރާ މަންޒަރާއި، ޖަޕާނުގައި ސާފިން ކުރާ މަންޒަރުތަކަކީ އެ މީހުންގެ ޝޯޝަލް މީޑިއާގައި ފާހަގަކޮށްލެވޭ މަންޒަރު ތަކެވެ. މާކް އާއި ޖޯލި ބުނާ ގޮތުން އެ ދެމީހުންގެ ބޭނުމަކީ ދަތުރުކުރަން ބޭނުންވާ މީހުން ''އިންސްޕަޔަރ'' ކޮށް ދަތުރު ކުރުމުގައި ދިމާވަ ހުރަސްތައް ނައްތާލުމެވެ. ލަންޑަނުގައި ހުންނަ އިރާނުގެ ހަބަރުތައް ގެނެސްދޭ މަނާތޯ ޗެނަލުން ބުނެފައިވާ ގޮތުން އެ ދެމީހުން ހައްޔަރު ކޮށްފައިވަނީ ޑްރޯންތައް އަރުވަން އިރާނުގައި ހެދިފައިވާ ރަނގަޅަށް ނޭނގި ޑްރޯން އެރުވުމުންނެވެ. އިރާނުގައި ޑްރޯން އެރުވެނީ އެ ގައުމުގެ ގާނޫނު ބުނާ ގޮތުން ހާއްސާ ހުއްދައެއް ނަގައިންނެވެ. ތެހެރާންގެ ސަރުކާރުގެ އިމާރާތުގެ އިތުުރުން ސިފައިންގެ ސަރަހައްދުގައި ޑްރޯން އެެރުވުމަކީ މަނާކަމެކެވެ. އެ ގަވާއިދާ ހިލާފުވުމުން އެ ދެމީހުން ވަނީ އިރާނުން ހައްޔަރު ކޮށްފައެވެ. އެ ކުށުގެ އަދަބަކީ ހަމަސް ދުވަހު ޖަލެވެ.\nއިރާނަށް ފަހު އެ ދެލޯބިވެރިން ޕްލޭން ކޮށްފައިވަނީ، މޮރޮކޯ ގައި ދުވަސް ކޮޅެއްގައި މަޑު ކުރުމަށް ފަހު ތުރުކީ ބޯޑަރު ހުރަސްކޮށް މަޑުމަޑުން އިނގިރޭސިވިލާތަށް ދިޔުމަށެވެ. އިރާނުން ހައްޔަރު ނުކުރިނިމަ އެ ދެމީހުންގެ ''ވޯލްޑް ޓުއަރ'' ނިމޭނެއެވެ. ކޮންމެ ގޮތެއް ވިޔަސް އެ ދެމީހުންގެ އިންސްޓަގްރާމް ފޮލޯކުރާ 20،000 ފޮލޯވަރުންގެ އިތުރުން އެމީހުންނަށް ހެޔޮ އެދޭ މީހުންނަށް ދެރަ ހަބަރެކެވެ. އެމީހުންގެ އުއްމީދަކީ މާކް އާއި ޖޯލިގެ ދަތުރު ނިންމާލަފައި އޮސްޓްރޭލިއާއަށް އަނބުރާ ދިޔުމެވެ.


Gaumee dhuvahuge munaasabathugai maadhamaa Raees gaumaa muhaathabu kuravvanee | Jazeera\tޤައުމީ ދުވަހުގެ މުނާސަބަތުގައި މާދަމާ ރައީސް ގައުމާ މުހާތަބު ކުރައްވަނީ - Jazeera\nޤައުމީ ދުވަހުގެ މުނާސަބަތުގައި މާދަމާ ރައީސް ގައުމާ މުހާތަބު ކުރައްވަނީ\nމުޙައްމަދު އަފްޒަލް October 17, 2020 106 views0\nމި އަހަރުގެ ގައުމީ ދުވަހުގެ މުނާސަބަތުގައި ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު މާދަމާ ގައުމާ މުހާތަބުކުރައްވަން ނިންމަވައިފިއެވެ.\nގައުމީ ދުވަސް ފާހަގަކުރެވެނީ ކޮންމެ އަހަރެއްގެވެސް ރަބީޢުލްއައްވަލް މަހުގެ 1ވަނަ ދުވަހެވެ. އެއީ، 15 އަހަރާއި6މަސް ދުވަހުގެ ދިގު އަޅުވެތިކަމަކަށްފަހު ޕޯޗްގީޒުންގެ އަތްދަށުން ދިވެހިރާއްޖޭ ސަލާމަތްވީ ދުވަހުގެ އުފާފާޅު ކުރުމުގެ ގޮތުންނާއި، އެ މިނިވަންކަން ހޯއްދަވައިދެއްވި ބޮޑުތަކުރުފާނު ފަދަ ބޭބޭފުޅުން ދިވެހިރާއްޖެއަށްޓަަކައި ވެދެއްވާފައިވާ ގުރުބާނީ ހަނދާންކުރުމުގެ ގޮތުން ފާހަގަކުރެވޭ ދުވަހެކެވެ.\nމީގެކުރިން، ކޮންމެ އަހަރަކުވެސް ގައުމީ ދުވަހުގެ މުނާސަބަތުގައި ރައީސް ގައުމާ މުހާތަބުކުރައްވާ ވާހަކަދައްކަވަނީ އެ ދުވަހުގެ މުނާސަބަތުގައި ބާއްވަވާ ހާއްސަ ރަސްމިއްޔާތެއްގައެވެ. އެހެންނަމަވެސް، މިފަހަރު ކޮވިޑް-19ގެ ސަބަބުން އެ ރަސްމިއްޔާތު ބޭއްވުން ފަސްކޮށްފައިވާތީ، ރައީސް މުހާތަބު ކުރައްވާނީ ގައުމީ ދުވަހުގެ ހެނދުނު 10:00 ގައި، ޚަބަރު ފަތުރާ ވަސީލަތްތައް މެދުވެރިކޮށެވެ.\nމި ހިތާބުގައި، ކޮވިޑް-19ގެ ސަބަބުން ރައްޔިތުންނަށް ދިމާވެފައިވާ ދަތިތަކަށާއި، މި ބަލިމަޑުކަމުން އަރައިގަތުމަށް ރާއްޖެއިން ކުރަމުންދާ މަސައްކަތުގައި ހާސިލްވެފައިވާ ކަންތައްތަކަށް ރައީސް އަލިއަޅުއްވާނެކަމަށް ބެލެވެއެވެ. އަދި، އިގްތިސާދު ކޮޅަށް ޖެހުމުގައި ރައްޔިތުންގެ އެއްބައިވަންތަކަމުގެ މުހިންމުކަމަށްވެސް ބައްލަވާލައްވާނެކަމަށް ބެލެވެއެވެ.


MDP ge hushahelhun: Dhoani faharu Lanka ah gos mas vikkun | Mihaaru\nގެމަނަފުށީ މަސްވެރިން މަސް ބާނަނީ. -- ފޮޓޯ: ގެމަނަފުށީ މަސްވެރިން/ފޭސްބުކް\nއެމްޑީޕީގެ ހުށަހެޅުން: ދޯނިފަހަރު ލަންކާ އަށް ގޮސް މަސް ވިއްކުން\n30 ޖެނުއަރީ 2019 - 00:52 65 comments\nކުރިއަށް އޮތް ރައްޔިތުންގެ މަޖިލީހަށް ހުށަހަޅާނެ ކަންތައްތައް ހިމެނޭ ގޮތަށް އެމްޑީޕީން ތައްޔާރުކުރި ކަރުދާހުގައި ބުނެފައި ވަނީ ދޯނިފަހަރު ރާއްޖެ އިން ބޭރަށް ގޮސް، ލަންކާގެ މާރުކޭޓުތަކަށް މަސް ވިއްކުމުގެ ފުރުސަތު ހުޅުވާލުމަށްޓަކައި ލަންކާ ސަރުކާރާއި ދިވެހި ސަރުކާރާ ދެމެދު އެއްބަސްވުމެއް ގާއިމު ކުރުމަށް ކުރަން ޖެހޭ އެންމެހާ ކަންކަން ކުރުމުގެ އިހްތިޔާރާއި ބާރު ދިވެހި ސަރުކާރަށް ފަހިކޮށްދޭނެ ކަމަށެވެ.\nދިވެހިން ބާނާ މަސް ބޭރުގެ މާކެޓުތަކަށް ވިއްކޭނެ ގޮތް ހަމަޖެއްސުމަކީ ރައީސް އިބްރާހިމް މުހައްމަދު ސޯލިހްގެ ރިޔާސީ މުހިންމު ވައުދެކެވެ.\nއޭގައިވާ ގޮތުން، ރާއްޖޭގެ ކަނޑުގެ ސަރަހައްދަށް ބޭރުގެ މަސްބޯޓުތައް ވަދެ މަސްވެރިކަން ކުރުމަށް ހުއްދަ ދިނުން ހުއްޓާލައި، ދިވެހިން ބާނާ މަސް ގަންނަން ބޭނުންވާ ބޭރުގެ މަސްކިރާ ބޯޓުތައް ރާއްޖެ އައުމަށް ހުއްދަ ދީ، މެދުވެރިއެއް ނެތި ބޭރުގެ މަސް ގަންނަ ފަރާތްތަކަށް މަސް ވިއްކޭނެ މަގު ހުޅުވާލާނެ އެވެ.\nރާއްޖޭގެ ކަނޑުތަކުގައި ނުކުރެވޭނެ ކަންކަމުގެ ތެރޭގައި ދާ އަޅައިގެން މަސް ބޭނުމާއި ވިއްދައިގެން މަސް ބޭނުމާއި މިޔަރު ހިފުން ފަދަ ކަންކަން ހިމެނޭ ކަމަށް ކަރުދާހުގައިވެ އެވެ. އަދި ރާއްޖޭގައި ރޯމަސް ގަނެ، އެކްސްޕޯޓް ކުރުމުގެ ހުއްދަ އާންމުކޮށް ހުޅުވާލެވޭނެ ކަމަށް ވެސް އޭގައިވެ އެވެ.\nކަރުދާހުގައި ހިމަނާފައިވާ ކަންކަމުގެ ތެރޭގައި ކަންނެލީގެ އަގު ބޮޑު ކުރުމަށް، ދުރަށް ދުއްވައިގެން އާއްމުކޮށް މަސްވެރިކަން ކުރެވޭ ސަރަހައްދުތަކެއް ފާހަގަކޮށް ކަންނެލި ޖަގަހަތަކެއް ހެދުން ހިމެނެ އެވެ. މީގެއިތުރުން ގޭގޭގައި ކުދި މަސްޕްލާންޓް ހިންގޭނެ ފަދަ ގޮތްތަކެއް ތައާރަފް ކުރަން ކަރުދާހުގައި ވަނީ ހިމަނައިފަ އެވެ.\nއިތުރު ލިޔުންތައް އެމްޑީޕީ މަސްވެރިން ރައްޔިތުންގެ މަޖިލިސް މަސްވެރިކަން ދޮށީގެ މަސްވެރިކަން ލޭނު މަސްވެރިކަން


Niumِa Ge Loabiveriyaku Hurey, Varah Avahah Kaiveni Kuraane Kamuge Ishaaraatheh! - Vaguthu\nނިއުމާގެ ލޯބިވެރިއަކު ހުރޭ، ވަރަށް އަވަހަށް ކައިވެނި ކުރާނެ ކަމުގެ އިޝާރާތެއް!\nމަޝްހޫރު ބަތަލާ ނިއުމާ - ފޮޓޯ: އިންސްޓަގްރާމް\nރާއްޖޭގެ މަޝްހޫރު ބަތަލާ، އަދި މިހާރު ފިލްމް ކުޅުމާއި ދުރުގައި ހުރި ނިއުމާ މުހައްމަދަކީ ރާއްޖޭގެ އެންމެ މަޝްހޫރު އެއް ބަތަލާއެވެ. އެވޯޑްތަކެއް ހާސިލްކޮށްފައިވާ، މޮޅު ފަންނާނެކެވެ. މިއީ އެތައް ބައެއްގެ ހިތްތައް ދަމައިގެންފައިވާ ތަރިއެއްވެސް މެއެވެ.\nމިދިޔަ މަހުގެ 20 ވަނަ ދުވަހު 43 އަހަރު ފުރުނު ނިއުމާގެ ހަޔާތުގެ އެކި ކަންތައްތަކީ ސަޕޯޓަރުން ވަރަށް ގާތުން ބަލާ ކަންކަމެވެ. ހާއްސަކޮށް އޭނާގެ ލޯބިވެރިއަކު ހުރޭތޯވެސް މިއީ ގިނަބަޔަކު ކުރާނެ ސުވާލެކެވެ.\nދިވެހި ޗެނަލް އިން ގެނެސްދޭ "ލޯބިލޯބިން" ޕްރޮގްރާމްގައި ވާހަކަދައްކަމުން ނިއުމާ ވަނީ އޭނާގެ ލޯބިވެރިއެއް ހުންނަ ކަމަށް ބުނެފައެވެ. އަދި އޭނާ އެއްވެސް އިރެއްގައި ހުސްކޮށް ނުހުންނަ ކަމަށްވެސް ބުނެފައި ވެއެވެ.\nއަދި ވަރަށް އަވަހަށް ޒަވާޖީ ހަޔާތެއް ފަށާނެ ކަމުގެ އިޝާރާތެއް ނިއުމާ ދީފައި ވެއެވެ. އޭނާ ބުނިގޮތުންނަމަ، އެކަކު އަނެކަކަށް އިހްތިރާމް ކުރުމާއި، އިތުބާރު ކުރުމާއި، ސާފް ތާހިރުވުމާއި، ދީނަށް ލޯބި ކުރާ މީހަަކަށް ވުމަކީ އޭނާގެ ހަޔާތުގެ ބައިވެރިއެއްގައި ހުންނަން ޖެހޭ ސިފަތަކެވެ.\n"މީހަކު ޗޫޒް ކުރާނަމަ އެ ހުރިހާ ކަމަކަށް ޗޫޒް ކުރާނަން". ނިއުމާ އެ ޕްރޮގްރާމްގައި ބުނެފައި ވެއެވެ.\nއޭނާ ވަނީ ދަރިފުޅު ޒޯޔާ ހަސަން އަށްޓަކަައި ނޫން މީހަކަށްޓަކައި ފިލްމް އިންޑަސްޓްރީ ދޫކޮށް ނުލާނެ ކަމަށް ބުނެފައެވެ. އޭނާ ފިލްމް ކުޅުމާއި ދުރަށް ދިޔަ ނަމަވެސް، މިހާރުވެސް އަމިއްލަ ފިލްމީ މަސައްކަތުގައި އުޅެއެވެ. އޭނާ މިހާރު އުޅެނީ ފިލްމް ޕްރޮޑިއުސް ކުރުމުގައެވެ. އެއީ އަހަރަކު ގާތްގަނޑަކަށް އެއް ފިލްމެވެ. އޭނާ ބުނާގޮތުންނަމަ މިކަމާއި ދުރުވީ ދަރިފުޅަށްޓަކައެވެ.\n"ކެމެރާ ކުރިމަތިން ނުވެސް ފެންނާނެ، އެކްޓެއް ނުކުރަން މިހާރަކުއެއް، މިހާރު ދެ އަހަރު ތިން އަހަރުވެއްޖެ ކެމެރާ ފުރަގަހުގައި ހުންނަތާ". ނިއުމާ އެ ޝޯގައި ބުންޏެވެ.\nފިލްމީތަރި ނިއުމާ - ފޮޓޯ: އިންސްޓަގްރާމް\nނިއުމާ ބުނީ ލޮތްބަކީ ބައެއް ފަހަރު ލޯބީގެ އެއްޗެއް ކަމަށެވެ. ބައެއް ހާލަތްތަކުގައި ވަރަށް ފާޑެއްގެ އެއްޗެއް ކަމަށެވެ. އެއީ އެކި ގޮތްގޮތަށް ބޭނުން ކުރެވޭ ލަފްޒެއް ކަމަށްވެސް ނިއުމާ ބުނެފައި ވެއެވެ.\nއޭނާ ބުނިގޮތުގައި، އޭނާ މީހަކާއި ލޯބީގެ ގޮތުން އެންމެ ފުރަތަަމަ ގުޅުނީ އުމުރުން 21 އަހަރުގައެވެ.\n"ސްކޫލް ދައުރުގައި އުޅޭނެ ދޯ ކްރަޝުން، ސީދާ މީހަކާއި ރައްޓެހިވި ޑޭޓް ކުރަން ފެއްޓީ 21 އަހަރުގައި".\nނިއުމާ މީގެ ކުރިން ތިން ކައިވެންޏެއް ކޮށްފައި ވެއެވެ. އޭނާގެ ފުރަތަމަ ކައިވެނި 2002 ހިސާބުގައި ކުރިއިިރު ދެވަނަ އަށް ކައިވެނިކޮށްފައި ވަނީ މަޝްހޫރު ތަރި އަލީ ސީޒަން އާއެވެ. އެ ކައިވެންޏަށް ފަހު އޭނާ ދެން ކައިވެނި ކުރީ ހަސަން ކިޔާ މީހަކާއެވެ. އެ ކައިވެންޏަށް އަންހެން ކުއްޖަކު ލިބިފައި ވެއެވެ. އެ ކައިވެނިވެސް ރޫޅިފައިވާއިރު، އޭގެ ފަހުން ނިއުމާ ކައިވެނި ނުކޮށް ހުންނަތާ ވަރަށް ގިނަ އަހަރު ވެދާނެއެވެ.\nބިރުވެރި ވާހަކައިގެ ޓީޒާ: މި އުޅެނީ ޖިންނީގެ ކަންތައްގަޑެއް، ވަރަށް ބިރުވެރި!!\nއިއްލެގެ ޝައިތާނާ: ހަމައެކަނި ލަވައިން ވެސް ބިރުން ފިއްކަނޑައިގެން ދާވަރު!\nނިއުމާ ބުރުގާ އެޅީ އީދު ނަމާދަށް ދާން!\nމިއީ ވަރަށް މުހިއްމު ހަބަރެއް! ބީބީސީ، ސީއެންއެން އަދި އަލްޖަޒީރާއަށްވެސް މި ޚަބަރު ލާންވާނެ!\nނޮވެމްބަރު 13, 2021 17:33\nހަކޫބެ ވާހަކަ ދޯ\nނޮވެމްބަރު 13, 2021 17:34\nފުވައްމުލަކު ކުޑަކުއްޖަކާ ހިތާވެގެން މި އުޅެނީ\nނޮވެމްބަރު 13, 2021 19:33\nވަރަށް އިޚްތިރާމާއިއެކު ވަގުތުނޫހަށް އެދެން މިފަދަ އުޅުމެއްނެތް މީހުންގެ ވާހަކަ ޝުރުޚީތަކަށް ނުގެންނަވާށޭ ، މީ ވަރަށް ދެރަ ފޫހިވާހަަކައެކޭ\nނޮވެމްބަރު 13, 2021 20:22\nނޮވެމްބަރު 13, 2021 20:29\nނޮވެމްބަރު 13, 2021 21:09\nކައިވެނި ނުކޮށް ހުންނަތާ އެތައް އަހަރެއް. އެކަމަކު އެއްވެސް އިރަކު ހުސްކޮށް ނުހުންނަމޯ. ފިރިއަކަށް ބޭނުންވަނީ ވެސް ދީންވެރިއެކޯ. ކީކޭތަ މިކިޔަނީ. ގެޓެއް ނުވިއޭ\nނޮވެމްބަރު 13, 2021 21:43\nތިހާ ދީނަށް ލޯބިކުރާ ތިހާ ސާފުތާހިރު މީހަކު ހޯދާފި ކަމައް ވަނީނަމަ. ތިއުޅޭ އުޅުން ދޫކޮށް ޖެހޭނީ.\nރަގަޅު ހެޔޮ ހިތެއްގެ މީހަކު ނަމަ އޭނަގެ އަންހެނުން ނުފޮނުވާނެ ހިލޭ ފިރިހެނެއްގެ އަންމަތީ ގައި މޮޑޭ ކަށެއް.\nނޮވެމްބަރު 13, 2021 23:19\nހުސް ކޮސް ވާހަކަ\nނޮވެމްބަރު 13, 2021 23:42\nއަދިވެސް ދައްތަ މީހުންނާ އިންނަނީތަ؟\nނޮވެމްބަރު 14, 2021 06:53\nހިލޭލިބުނަސް އަހުރެން ގާތެއްނުވާނަށް!\nނޮވެމްބަރު 14, 2021 08:16\nކޮބާތަ ނާސިހް ކޮކީ؟\nނޮވެމްބަރު 15, 2021 18:59\nއޭނަގެ އަންބަކާ ބިޓުން އެބަތިބި އަދިވެސް މައިތިރި ނުވޭ ލޮލް\nނިޢުމާ ގެ ފޭނެއް\nނޮވެމްބަރު 14, 2021 09:49\nވަރަށް ހިތްވަރު ގަދަ ކުއްޖެއް! ދިރި އުޅުން ބިނާ ކުރެވޭތޯ އަމިއްލަ އަށް ބުރަ މަސަކަތް ކުރާ ބަތަލާ އެއް


އެކްސިޑެންޓްވި ކުއްޖާގެ ފައިގެ ނާރުތައްވަނީ ހަލާކުވެފައިMikal News\nމިދިޔަ ހޯމަ ދުވަހު އެކްސިޑެންޓްގައި އަނިޔާވި 15އ ކުޑަކުއްޖާ މާލެ ގެންދަނީ\nއެކްސިޑެންޓްވި ކުއްޖާގެ ފައިގެ ނާރުތައްވަނީ ހަލާކުވެފައި\n4 ސެޕްޓެމްބަރ 2014, 18:03 |\nފުވައްމުލަކުގައި 31 އޯގަސްޓް 2014 ވި ހޯމަ ދުވަހު ހިނގިި އެކްސިޑެންޓްގައި ސީރިއަސް އަނިޔާތަކެއް ލިބުނު ކުއްޖާގެ ފައިގެ ނާރުތައްވަނީ ހަލާކުވެފައިވާކަމަށް ޑޮކްޓަރުން ބުނެފައިވާ ކަމަށް އާއިލާ އިން ބުނެފިއެވެ.\nއެކުސިޑެންޓްވި ކުއްޖާގެ އާއިލާ މީހަކު ބުނިގޮތުގައި އެކުއްޖާގެ ވާތު ފައިގެ ކުދި ނާރުތައް ހަލާކުވެފައިވާ ކަމަށާއި އެކަން ރަނގަޅުވުމަށް މަހެއްހާ ދުވަސް ނަގާނެ ކަމަށް ޑޮކްޓަރުން ވިދާޅުވާކަމަށެވެ.\nއެކުސިޑެންޓްވި ކުއްޖާ މާލެ ގެންގޮސް މިހާތަނަށް ދެ އޮޕަރޭޝަން ކޮށްފައިވެއެވެ. އެގޮތުން ކުއްޖާގެ ވާތު ފައިގެ އޮޕަރޭޝަނަކާއި ކަނާތު އަތުގެ އޮޕަރޭޝަނެއްވަނީ ކޮށްފައެވެ. އެކްސިޑެންޓްގައި ޒަހަމްވި އުމުރުން 15 އަހަރުގެ އެކުއްޖާގެ ކަނާތު އަތުގެ ކުޑަހުޅުން މަތިން ވަނީ ބިންދައިގެން ގޮސް ކަށިގަނޑު ނިކުމެފައެވެ.\nމި އެކްސިޑެންޓް ހިނގިއިރު ސައިކަލު ދުއްވަން އިނީ އުމުރުން 15 އަހަރުގެ ކުއްޖެއް ކަމަށާއި އެވަގުތު ސައިކަލުގެ ފަހަތުގައި 18 އަހަރުގެ ކުއްޖެއް އިން ކަންވެސް މިކަލް ނޫހަށް ވަނީ ކަށަވަރު ވެފައެވެ.\nމި އެކްސިޑެންޓު ހިނގާފައި ވަނީ ފުވައްމުލަކު ފީނދިފަންނު މަގުން ބޯޅަ ދަނޑާ ދިމާލަށް ދުއްވާފައި ދިޔަ ސަަައިކަލެއް އެމަގުގެ ކަންމަތީގައި ހުރި ބޭސް ފިހާރައެއްގެ ފާރުގައި ޖެހިގެންނެވެ. އަދި އެ އެކްސިޑެންޓުގައި އަނިޔާވި 15 އަހަރުގެ ކުއްޖާގެ ކަނާތުފައި ވަރަށް ބޮޑަށް ޒަހަމްވެ ކަނާތު އަތުގެ ކުޑަހުޅުން މަތިން ވަނީ ބިންދައިގެން ގޮސް ކަށިގަނޑު ނިކުމެފައެވެ. ސައިކަލް ފަހަތުގައި އިންކުއްޖާއަށް ބޮޑު އަނިޔާއެއް ލިބިފައެއް ނުވެއެވެ.\nފުވައްމުލަކުގައި ދޭތެރެ ދޭތެރެއިން ނުރައްކާތެރި އެކުސިޑެންޓްތައް ހިނގަމުން އަންނައިރު ގިނަ އެކުސިޑެންޓްތަކަކީ ބާރު ސްޕީޑްގައި ވެހިކަލް ދުއްވުމުގެ ސަބަބުން ކުރިމަތިވާ އެކްސިޑެންޓްކަން ފާހަނގަކުރެއެވެ.


ފުރާންސުގެ އުފެއްދުންތައް ރާއްޖެ އެތެރެކުރުން ހުއްޓާލަންޖެހޭ: އާދަމް ޝަރީފް | Sandhaanu\nފުރާންސުގެ އުފެއްދުންތައް ރާއްޖެ އެތެރެކުރުން ހުއްޓާލަންޖެހޭ: އާދަމް ޝަރީފް\nފުރާންސުން ރަސޫލާ ޞައްލަﷲ ޢަލައިހި ވަސައްލަމައަށް ޖޯކު ޖަހައިފައިވާތީ، އެޤައުމުގެ އުފެއްދުންތަށް ރާއްޖެ އެތެރެކުރުން ހުއްޓާލަން ޖެހޭކަމަށް ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް ޢުމަރު ވިދާޅުވެޖެއެވެ.\nރައްޔިތުންގެ މަޖިލީހުގެ އަންގާރަ ދުވަހުގެ ޖަލްސާގައި ވާހަކަ ދައްކަވަމުން އާދަމް ޝަރީފް ވިދާޅުވީ ބައެއް ޤައުމުތަކުން އިސްލާމްދީނަށާއި ރަސޫލާ ޞައްލަﷲ ޢަލައިހި ވަސައްލަމައަށް ފުރައްސާރަކުރަމުންދާ ކަމަށާއި އެ ޤައުމުތަކާއި މެދު ދިވެހި ސަރުކާރުން އެއްވެސް ބަހެއް ނުބުނާ ކަމަށެވެ. އެއީ ދިވެހިން ބޭނުންވާނެ ގޮތެއް ނޫން ކަމަށާއި ދިވެހިން ބޭނުންވަނީ އިސްލާމްދީނުގެ ހައްޤުގައި ރާއްޖޭން މަސައްކަތް ކުރަން ކަމަށް ވެސް އޭނާ ވިދާޅުވި އެވެ.\nއޭނާގެ ވާހަކައިގައި ވިދާޅުވެފައިވަނީ އޭނާ ޤަބޫލުކުރައްވާ ގޮތުގައި މިއަދު ފްރާންސުން ރާއްޖެއަށް މި އެތެރެކުރާ ތަކެތި ހުއްޓުވަން އެބަޖެހޭ ކަމަށެވެ. އަދި ފްރާންސުން އެވަނީ ﷲ ސުބުޙާނަހޫ ވަތައާލާއަށް، ޚާއްސަކޮށް ރަސޫލާ ޞައްލަﷲ ޢަލައިހި ވަސައްލަމައަށް ފުރައްސާރަކޮށް ޖޯކު ޖަހައިފައި ކަމަށެވެ.\nއާދަމް ޝަރީފް މިގޮތަށް މަޖިލީހުގައި ވާހަކަ ދެއްކެވިފަހުން ސަރުކާރުން ވަނީ ރަސޫލާ ޞައްލަﷲ ޢަލައިހި ވަސައްލަމައަށް ފުރައްސާރަކުރުން ކުށްވެރިކޮށް ބަޔާނެއް ނެރެފަ އެވެ.\nމި ބަޔާނުގައި ފްރާންސްގެ ނަން ގެނެސްފައިނުވާކަން ފާހަގަ ކުރެވެއެވެ. މިބަޔާނުގައި ވަނީ އިސްލާމްދީނަށާއި ކީރިތި ރަސޫލާ ޞައްލަﷲ ޢަލައިހި ވަސައްލަމައަށް ފުރައްސާރަކުރުމަކީ ފިތުނަވެރިކަމުގެ ގޮތުން ގަސްތުގައި ހިންގާ ޢަމަލުތައް ކަމަށާއި އެކަން ރާއްޖޭން ކުށްވެރިކުރާ ކަމަށެވެ.\nއިސްލާމްދީނަށާއި ރަސޫލާ ޞައްލަﷲ ޢަލައިހި ވަސައްލަމައަށް ފްރާންސް ސަރުކާރުން ފުރައްސާރަކުރި މައްސަލައިގައި އެޤައިމު ކުށްވެރިކޮށް އިސްލާމީ ގިނަ ޤައުމުތަކުން އަންނަނީ ވާހަކަ ދައްކަމުންނެވެ. އެޤައުމުގެ އުފެއްދުންތައް ބައެއް ޤައުމުތަކުގެ ވިޔަފާރިވެރިން ބޮއިކޮޓް ކުރި އިރު، އެ އުފެއްދުންތައް ބޮއިކޮޓް ކުރަން ބައެއް ސަރުކާރު ތަކުން ވެސް ގޮވައިލި އެވެ. ފްރާންސް ކުށްވެރިކޮށް އަޑު އުފުލަން ބައެއް އިސްލާމީ ޤައުމުތަކުގައި ބޮޑެތި މުޒާހަރާތައް ވެސް ވަނީ ކޮށްފަ އެވެ.


ދުނިޔޭގެ އެންމެ ބޮޑު ފެންއަރުވާ ވަޑާން އަންނަ ބުރާސްފަތިދުވަހު ޔޫއޭއީގައި ހުޅުވަނީ ދުނިޔޭގެ އެންމެ ބޮޑު ފެންއަރުވާ ވަޑާން އަންނަ ބުރާސްފަތިދުވަހު ޔޫއޭއީގައި ހުޅުވަނީ\nދުނިޔޭގެ އެންމެ ބޮޑު ފެންއަރުވާ ވަޑާން އަންނަ ބުރާސްފަތި ދުވަހު ޔޫއޭއީގައި ހުޅުވުމަށް ތައްޔާރުވެއްޖެއެވެ.\nޔޫއޭއީއިން އެންމެ ބޮޑު ފެންއަރުވާ ވަޑާމް ނުވަތަ ވޯޓަރ ފައުންޓަންއެއް ހުޅުވުމަށް ތައްޔާރުވެފައިވާއިރު، ދުނިޔޭގައި މިހާރު ހުރި އެންމެ ބޮޑު ފެންއަރުވާ ވަޑާންވެސް ހުރީ އެ ޤައުމުގައެވެ.\nދުބާއީގެ މަޝްހޫރު ވޯޓަރ ފްރޮންޓް ކޮމްޕްލެކްސް. ޕާމް ޖުމެއިރާގައި ހުޅުވުމަށް ތައްޔާރުވާ އައު ފެންއަރުވާ ވަޑާން ހުޅުވުމަށް ވާންޖެހޭ ހުރިހާ ތައްޔާރީތަކެއް މިހާރު ވަނީ ނިންމާލާފައެވެ. "ޕާމް ފައުޓަން"ގެ ނަން ދީފައިވާ މި ފައުންޓަންއަކީ މިހާރު ދުނިޔޭގެ އެންމެ ބޮޑު ފައުންޓަންކަމުގައިވާ ދުބާއީ މޯލްގައި ހުންނަ "ދުބާއީ ފައުންޓަން" ފަހަތަށް ޖައްސާލާ މި މަޤާމު ޙާސިލްކުރާނެ މޮނިއުމެންޓަކަށް ވާނެކަމަށް ތަޖުރިބާކާރުން ބުނެއެވެ.\nއަލަށް ހުޅުވުމަށް ތައްޔާރުވެފައިވާ "ޕާމް ފައުންޓަން"ގެ ބޮޑުމިނުގައި 14 ހާސް އަކަ ފޫޓް ހުރެއެވެ. ގިނަ އަދަދެއްގެ ސުޕަރ ޝޫޓަރ ހަރުކޮށްފައިވާ މި ފައުންޓަންގައި އެންމެ އުހަށް ފެން އަރާނެކަމަށް ލަފާކުރެވެނީ 105 މީޓަރަށެެވެ. ޔޫއޭއީގެ ކަނޑުން ފެން ނަގައިގެން ބޭނުންކުރާ މި ފައުންޓަންގައި 3000 ލެޑް ލައިޓާއި ފައުންޓަންގެ ދެ ފަރާތުގައި 86 ސްޕީކަރު ވަނީ ހަރުކޮށްފައެވެ.\n"ޕާމް ފައުންޓަން" ހުޅުވުމުގެ ރަސްމިއްޔާތު ކުލަ ގަދަގޮތެއްގައި ފާހަގަކުރުމަށް ތައްޔާރުވަމުންދާއިރު، މި ހަރަކާތް ބަލާލުމަށް އާންމުންނަށް އެއްވެސް ފީއަކާއި ނުލާ ބައިވެރިވުމުގެ ފުރުސަތު ވަނީ ހުޅުވާލާފައެވެ. މުޅި ދުވަހަށް ދެމިގެންދާ ގޮތަށް ކުރިއަށްގެންދާ ހަރަކާތްތަކުގެ ތެރޭގައި އެކި އުމުރުފުރާއަށް ޚާއްސަ ހަރަކާތްތައް ތާވަލުކޮށްފައިވާކަމަށް ޕާމް ޖުމެއިރާއިން މަޢުލޫމާތުދެއެވެ. އެގޮތުން އެކި މުބާރާތްތައް ކުރިއަށް ގެންދިއުމަށް ނިންމާފައިވާއިރު ޕޮއިންޓޭގެ އެދުވަހު ހުރިހާ ރެސްޓޯރެންޓެއްވެސް މުޅި ދުވަހު ހުޅުވާފައި ބެހެއްޓުމަށް ވަނީ ނިންމާފައެވެ. އަދި މި ހަރަކާތުގެ އެންމެ ޙާއްސަ އައިޓަމްއެއްގެ ގޮތުން ފެންވަރުވާ ވަޑާމުގެ ހަރަކާތްތަކާއި، ލައިޓް ޝޯވތަކާއި، ނެށުމާއި ހަވާއެރުވުމުގެ ހަރަކާތްތައްވެސް ކުރިއަށްގެންދިއުމަށް ވަނީ ނިންމާފައެވެ.\nދުބާއީ ގަޑިން ރޭގަނޑު 8 ޖަހާއިރު ފައުންޓަން ރަސްމީކޮށް ދައްކާލުމަށް ނިންމާފައިވާއިރު، ޕޮއިންޓޭގެ 30 ރެސްޓޯރެންޓުން މި މަންޒަރުތައް ބަލާލުމުގެ ފުރުސަތު ވަނީ ހުޅުވާލާފައެވެ. މި ހަރަކާތުގައި ބައިވެރިވުމަށް އާންމުންގެ ގިނަ ބަޔަކު މިހާރުވެސް ރަޖިސްޓްރީކުރަމުންދާއިރު، ރަޖިސްޓްރީ ވާ ފަރާތްތަކަށް ޚާއްސަ ހަދިޔާތައްވެސް ދަނީ ބަހަމުންނެވެ. އެގޮތުން ރޭގަނޑުގައި ދިއްލާ ލެޑް ލައިޓްތަކާއި ރިސްޓް ބޭންޑްތައް ފަދަ ހަދިޔާ ދަނީ ބަހަމުންނެވެ.\n"ޕާމް ފައުންޓަން" ހުޅުވުމަށް ތައްޔާރުވެފައިވާއިރު، މި ފައުްޓަންގެ ހަރަކާތްތައް ކުރިއަށްގެންދާނެގޮތުގެ ތާވަލުވެސް ވަނީ މިހާރު ނެރެފައެވެ. އެގޮތުން ކޮންމެ ދުވަހެއްގެވެސް އިރުއޮއްސުމުން ފެށިގެން ދަންވަރު ބާރަ ޖެހުމާއި ހަމައަށް ފެންވަރުވާ ވަޑާމުގެ ހަރަކާތްތައް ކުރިއަށްދާއިރު އެ ގަޑީގައި 20 ވޯޓަރ ޝޯތަކުގައި ތަފާތު ހަރަކާތްތައް ދައްކާލުމަށް ވަނީ ނިންމާފައެވެ. އެގޮތުން ޝޯވގެ ދެމެދު 30 މިނެޓްގެ ބްރޭކްނަގާއިރު ކޮންމެ ޝޯ އެއްގެ ދިގުމިނަކީ ތިން މިނެޓެވެ.


ދެހާސް ވިހި ވަނަ އަހަރުގެ ސާފް ޗެމްޕިއަންޝިޕްވެސް ބަންގްލަދޭޝްގަ ބާއްވަން ނިންމައިފި | Jazeera\tދެހާސް ވިހި ވަނަ އަހަރުގެ ސާފް ޗެމްޕިއަންޝިޕްވެސް ބަންގްލަދޭޝްގަ ބާއްވަން ނިންމައިފި - Jazeera\nދެހާސް ވިހި ވަނަ އަހަރުގެ ސާފް ޗެމްޕިއަންޝިޕްވެސް ބަންގްލަދޭޝްގަ ބާއްވަން ނިންމައިފި\nއައިޝަތް ޝިރުފާ އަލީ September 17, 2019 65 views0\nސަރަހައްދީ އެންމެ ވަރުގަދަ ފުޓުބޯޅަ މުބާރާތް، ސާފް ޗެމްޕިއަންޝިޕް އަންނަ އަހަރުގެ ސެޕްޓެމްބަރު މަހަށް ތާވަލުކޮށް މި މުބާރާތް އަނެއްކާވެސް ބަންގްލަދޭޝްގައި ބޭއްވުމަށް ނިންމައިފިއެވެ.\nމިއީ ބަންގްލަދޭޝްގައި މި މުބާރާތް ވިދިވިދެން ބާއްވާ ދެވަނަ ފަހަރެވެ. މުބާރާތް ބަންގްލަދޭޝްގައި ބޭއްވުމަށް ނިންމީ ސާފްގެ މެމްބަރުތަކުން ބައިވެރިވުމާއެކު މެލޭޝިޔާގެ ކުލަލަމްޕޫރުގައި ބޭއްވި ކޮންގްރެސްގައެވެ. މި ކޮންގްރެސްގައި ސާފްގެ ރައީސް ކަޒީ ސަލާހުއްދީނާއި ސާފްގެ ނައިބު ރައީސާއި ޖެނެރަލް ސެކެޓްރީގެ އިތުރުން މެމްބަރު ހަތް ގައުމުންވެސް ބައިވެރިވިއެވެ. ރާއްޖެއިން ކޮންގްރެސްގައި ބައިވެރިވެފައިވަނީ ސާފްގެ އެގްޒެކެޓިވް ކޮމިޓީގެ މެމްބަރު އަލީ އުމަރެވެ.\n2020 ވަނަ އަހަރުގެ މުބާރާތް ޕާކިސްތާނުގައި ބާއްވަން ހަމަޖެހިފައި ވަނިކޮށް، ކޮންގްރެސްއިން މުބާރާތް ބަންގްލަދޭޝްގައި ބާއްވަން ނިންމާފައިވަނީ އެގައުމުގެ ހާއްސަ އެދުމެއްގެ މަތީންނެވެ. އެއީ ބަންގްލަދޭޝްގެ ފުރަތަމަ ރައީސް ޝެއިޚް މުޖީބުއްރަހްމާންގެ 100 ވަނަ އުފަންދުވަސް ފާހަގަކުރުމުގެ ގޮތުން ހާއްސަ ކުޅިވަރު ހަރަކާތްތަކެއް އެގައުމުން ބާއްވަން ބޭނުންވާތީކަމަށް މައުލޫމާތު ލިބެއެވެ.\nމިއީ 12 ފަހަރު ބާއްވާފައިވާ މުބާރާތް ބަންގްލަދޭޝްގައި ބާއްވާ ހަތަރުވަނަ ފަހަރެވެ. އެންމެ ފަހުން 2018 ވަަނަ އަހަރުގައި ބަންގްލަދޭޝްގައި ބޭއްވި މުބާރާތް، ފައިނަލްގައި ވަރުގަދަ އިންޑިޔާ ބަލިކޮށް ކާމިޔާބުކޮށްފައިވަނީ ރާއްޖެއިންނެވެ.


ކޯވިޑް19: ޕާޓީތަކާއި ހަފްލާތައް ބޭއްވުން މަނާކޮށް، މެންދަމު 12އިން ފެށިގެން މާލޭގައި ކާފިއު އިއުލާންކޮށްފި | Sandhaanu\nކޯވިޑް19: ޕާޓީތަކާއި ހަފްލާތައް ބޭއްވުން މަނާކޮށް، މެންދަމު 12އިން ފެށިގެން މާލޭގައި ކާފިއު އިއުލާންކޮށްފި\nކޯވިޑް19 އާއި ގުޅިގެން އަޅާފައިވާ ފިޔަވަޅުތަކަށް ބޮޑެތި ބަދަލުތަކެއް ގެނެސް، އެކަން ހެލްތް އިމަރޖެންސީ އޮޕަރޭޝަންސް ސެންޓަރއިން އާއްމުކޮށް އިއުލާން ކޮށްފިއެވެ.\nމިގޮތުން މިފަހަރު ފިޔަވަޅުތައް އިތުރަށް ވަރުގަދަ ކޮށްފައިވާއިރު ގެނެސްފައިވާ އެންމެ ބޮޑު ބަދަލަކީ، އަނެއްކާވެސް ދަންވަރު 12އިން ފަތިހު4އަކަށް މާލޭގައި ކާފިއު އިއުލާނު ކުރުމެވެ. މިވަގުތުގައި ޚާއްސަ ހުއްދައަކާއި ނުލައި ބޭރުގައި އުޅުމަކީ މަނާ ކަމެކެވެ.\nމިއާއިއެކު ޕާޓީތަކާއި ޙަފްލާތައް ބާއްވަން ދިން ހުއްދަ އަނބުރާގެނެސް، މިފަދަ އެއްވުންތައް ބޭއްވުން އަނެއްކާވެސް މިވަނީ މަނާކޮށްފައެވެ. އަދި ހަމައެއާއިއެކު ރާއްޖެއިން ބޭރުން އަންނަ ފަރާތްތައް 10 ދުވަހަށް ކަރަންޓީނު ވާންޖެހޭނެ ކަމަށް ވެސް ވަނީ އަންގާފައެވެ.\nކޯވިޑްގެ ކޭސްތައް އަނެއްކާވެސް އިތުރުވެފައިވާއިރު، މިއަދު އެކަނިވެސް 145 ފަރާތެއް ބައްޔަށް ފައްސިވެފައި ވެއެވެ.


ގައުމީ ޓީމަށް ހިތްވަރުދިނުމުގެ ގޮތުން މާލޭ ސިޓީ ކައުންސިލުން ހަފްލާއެއް ބާއްވައިފި - Male' City Council\nގައުމީ ޓީމަށް ހިތްވަރުދިނުމުގެ ގޮތުން މާލޭ ސިޓީ ކައުންސިލުން ހަފްލާއެއް ބާއްވައިފި\nގައުމީ ޓީމުން ސާފް ޗެމްޕިއަންޝިޕް މުބާރާތުގައި ކުރި ހިތްވަރު ފާހަގަކޮށް ޓީމަށް ހިތްވަރު ދިނުމަށް މާލޭ ސިޓީ ކައުންސިލްގެ ފަރާތުން ހަފްލާއެއް ބާއްވައިފިއެވެ. ސިޓީ ކައުންސިލްގެ ޢާއްމު ޚިދުމަތްތަކާބެހޭ ބައިގައި މިރޭ ބޭއްވި މި ހަފްލާއަކީ މާލޭ ސިޓީ ކައުންސިލްގެ ފަރާތުން އިންތިޒާމްކޮށްގެން ބޭއްވި ހަފްލާއެކެވެ.\nމި ހަފުލާގައި މާލޭ ސިޓީގެ މޭޔަރ ޑރ.މުޙައްމަދު މުޢިއްޒު އާއި ޑެޕިއުޓީ މޭޔަރ އަޙުމަދު ނަރީޝް އާއި ކައުންސިލަރުން ބައިވެރިވެވަޑައިގެންނެވިއެވެ. އަދި ގައުމީ ޓީމާއި އޮފިޝަލުންގެ އިތުރުން އެފް.އޭ.އެމް.ގެ ވެރިން ބައިވެރިވެ ވަޑައިގެންނެވިއެވެ.\nމި ހަފްލާގައި ވާހަކަފުޅު ދައްކަވަމުން މާލޭ ސިޓީގެ މޭޔަރ ޑރ.މުޙައްމަދު މުޢިއްޒު ވިދާޅުވީ ގައުމީ ޓީމްގެ ފަރާތުން ފެނިގެން ދިޔައީ ގައުމަށްޓަކާ އެންމެ ފަހު ސިކުންތަށް ދާންދެން ހިތްވަރާއެކު މަސައްކަތްކުރިތަންކަމަށެވެ. މިއީ ގައުމަށްޓަކާ ކުރި ފަޚުރުވެރި މަސައްކަތެއްކަމަށެވެ. އަދި ކުރިއަށް ހުރި މުބާރާތްތަކުގައި ކާމީޔާބީ ލިބޭނެކަމަށް އުއްމީދުކުރައްވާކަމަށް ވިދާޅުވިއެވެ. ގައުމީ ޓީމްގެ ކެޕްޓަން އަކްރަމް ޢަބްދުލްޣަނީ ވިދާޅުވީ ގައުމީ ޓީމަށް އެންމެ ފުރިހަމަ ކާމިޔާބީ ނުލިބުނު މިދަނޑިވަޅުގައި މާލޭ ސިޓީގެ މޭޔަރ އިސްނަންގަވައިގެން މި ފަދަ ހަފްލާއެއް ބޭއްވުމުން ސަޕޯޓަރުންގެ ހެޔޮއެދުން އޮތްކަން ހާމަވެގެންދާކަމަށެވެ. އަދި މިއީ މިކަން އޮންނަންވާނެ ގޮތްކަމުގައި ވިދާޅުވިއެވެ. އެފް.އޭ.އެމް.ގެ ސީނިއަރ ނައިބް ރައީސް ޢަލީ އުމަރު ވިދާޅުވީ މި ފަހަރުގެ މުބާރާތަށް ތައްޔާރުވުމުގައި މާލޭ ސިޓީ ކައުންސިލްގެ ފަރާތުން ކުރި މަސައްކަތް އުފަލާއެކު ބަލައިގަންނަކަމަށެވެ. ތައްޔާރުވުމުގެ މަސައްކަތްތައް ނިންމުމުގައި މާލޭ ސިޓީ ކައުންސިލްގެ ދައުރު ވަރަށް ބޮޑުކަން ހާމަކުރެއްވިއެވެ. ގައުމީ ޓީމްގެ މެނޭޖަރ ޢަބްދުﷲ ޝިބާޢު ވިދާޅުވީ ގައުމީ ޓީމަށްޓަކައި މިފަދަ ހަފްލާއެއް އިންތިޒާމްކުރީތީ ޝުކުރު ދަންނަވާކަމަށެވެ. އަދި މިފަހަރުގެ މުބާރާތަށް މާލޭ ސިޓީ ކައުންސިލުން ވެދިން އެހީތެރިކަން ފާހަގަކުރާކަމަށެވެ.


Hathurun mithurunnah mivee Raees Yameen ge verikan badhalukuran: Mahloof | Mihaaru\nަލަންޑަންގައި ބޭއްވި ބައްދަލުވުމަށް ފަހު މާލެ ވަޑައިގެން އެއާޕޯޓުގައި، ޔުނައިޓެޑް އޮޕޮޒިޝަންގެ ތަރުޖަމާން މަހްލޫފް ނޫސްވެރިންނާ ވާހަކަ ދައްކަވަނީ. --ފޮޓޯ: މުހައްމަދު ޝަރުހާން/ މިހާރު\nހަތުރުން މިތުރުންނަށް މިވީ ރައީސް ޔާމީންގެ ވެރިކަން ބަދަލުކުރަން: މަހްލޫފް\n03 ޖޫން 2016 - 11:27 31 comments\nސިޔާސީ ހަތުރުންގެ ގޮތުގައި ކުރިން ތިބި ގިނަ ބަޔަކު "މިތުރުންނަށް" ވީ ރައީސް އަބްދުﷲ ޔާމީންގެ ވެރިކަން ބަދަލުކުރަން ކަމަށާއި އެއީ އިދިކޮޅު އިއްތިހާދުން ކާމިޔާބުކުރާނެ ކަމެއް ކަމަށް އެ އިއްތިހާދުގެ ތަރުޖަމާން އަހްމަދު މަހްލޫފް މިއަދު ވިދާޅުވެއްޖެ އެވެ.\n"ޔުނައިޓެޑް އޮޕޮޒިޝަން" އެކުލަވާލުމުގެ ބައްދަލުވުމަށް ލަންޑަނަށް ވަޑައިގަތުމަށް ފަހު އެނބުރި މާލެ ވަޑައިގެން އިބްރާހިމް ނާސިރު އިންޓަނޭޝަނަލް އެއާޕޯޓުގައި މަހްލޫފް ވިދާޅުވީ އިއްތިހާދުގެ ބޭފުޅުންގެ މެދުގައި ސިޔާސީ ހިޔާލު ތަފާތުވުންތަކެއް ކުރިން ހުއްޓަސް މިހާރު އެކަން ހަނދާން ނައްތާލާފައިވާ ކަމަށެވެ. ތެދުވެރިކަމާއި އިހްލާސްތެރިކަމާ އެކު އެއްގަލަކަށް އެރީ، ރައްޔިތުންނަށް ދިވެހި ގައުމު އަނބުރާ ހޯދައިދޭން ކަމަށް އޭނާ ވިދާޅުވި އެވެ.\nމަހްލޫފް ވިދާޅުވި ގޮތުގައި ސިޔާސީ އެކި ފިކުރުތަކުގައި މަސައްކަތް ކުރި ބޭފުޅުންތަކެއް އެއް މޭޒެއްގެ ދޮށުގައި އިށީނުމާ މެދު ވިސްނަން ވަގުތުކޮޅެއް ނެގި އެވެ. އެކަމަކު ހިޔާލުތަފާތުވުން އެއްފަރާތްކުރުމަކީ ގައުމަށް އެންމެ ފައިދާ ހުރި ގޮތް ކަމަށް އިދިކޮޅު އިއްތިހާދުން ދެކޭ ކަމަށް އޭނާ ވިދާޅުވި އެވެ.\nއިދިކޮޅު އިއްތިހާދުގެ އެކުލަވާލަން ބޭއްވި ޕްރެސް ކޮންފަރެންސް. -- ޓްވިޓާ ފޮޓޯ: މޫސާ އަންވަރު\n"ކޮންމެ މީހަކަށް ދިމާވެފައި ހުރި މައްސަލަތަކަށް ވުރެ މުޅި ރާއްޖޭގެ މައްސަލަ އާއި ދިވެހި ރައްޔިތުންނަށް ދިމާވެފައި ހުރި މައްސަލަތައް މާ މުހިއްމު، އެހެންވެ އަޅުގަނޑުމެން މަސައްކަތް މި ފެށީ،" މަހްލޫފް ވިދާޅުވި އެވެ.\n"ވަރަށް ސާފުކޮށް ދަންނަވާލަން ބޭނުން، އަޅުގަނޑުމެން މި މަސައްކަތް މި ކުރާ ސަބަބަކީ ރައީސް ޔާމީންގެ ވެރިކަން ބަދަލުކުރުން. އިރާދަކުރެއްވިއްޔާ އެކަން ވާނެ."\nކޮންމެ މީހަކަށް ދިމާވެފައި ހުރި މައްސަލަތަކަށް ވުރެ މުޅި ރާއްޖޭގެ މައްސަލަ އާއި ދިވެހި ރައްޔިތުންނަށް ދިމާވެފައި ހުރި މައްސަލަތައް މާ މުހިއްމު. --މަހްލޫފް\nކޯލިޝަނުގެ ވިސްނުން ހުރީ، މަހްލޫފް ވިދާޅުވި ގޮތުގައި، ސަރުކާރު ބަދަލުކޮށް އިންތިގާލީ މަރުހަލާ ހިންގަވާ ބޭފުޅަކީ ޑރ. ޖަމީލަށް ހެދުމަށެވެ. އޭގެ ފަހުން، އިއުލާންކުރާ ރިޔާސީ އިންތިހާބުގައި ވާދަކުރުމުގެ ފުރުސަތު ހަމަހަމަ ގޮތެއްގައި ހުރިހާ ދިވެހި ރައްޔިތުންނަށް ލިބޭނެ ކަމަށް ވިދާޅުވި އެވެ.\nމަހްލޫފް ވިދާޅުވި ގޮތުގައި ރައީސް ޔާމީން ވެރިކަން ކުރައްވާ ގޮތާ ދެކޮޅަށް ތެދުނުވެއްޖެ ނަމަ ރައްޔިތުންގެ އަތުން ފޭރި، ގެއްލުވާލަމުންދާ ހައްގުތައް އަނބުރާ ލިބޭނެ ކަމުގެ އެއްވެސް ޔަގީންކަމެއް ނެތެވެ. ރާއްޖޭގެ ކަންކަން ހިންގާ ގޮތަށް ބަލާއިރު، 2018 ގައި ރިޔާސީ އިންތިހާބެއް އޮންނާނެތޯ ނުވަތަ ނޫންތޯ އުފެދިފައިވާ ސުވާލަށް ވެސް ޖަވާބު ހޯދޭނީ މަސައްކަތްތަކެއް ކޮށްގެން ކަމަށް އިދިކޮޅު އިއްތިހާދުން ގަބޫލުކުރާ ކަމަށް ވެސް އޭނާ ވިދާޅުވި އެވެ.\nމަހްލޫފް އެއާޕޯޓުގައި ނޫސްވެރިންނާ ވާހަކަ ދައްކަވަނީ. --ފޮޓޯ: މުހައްމަދު ޝަރުހާން/ މިހާރު\nމަހްލޫފް ވިދާޅުވީ ރައީސް ޔާމީން ހައްޔަރުކުރަން ކުރީގެ ޕްރޮސިކިއުޓަ ޖެނެރަލް މުހްތާޒް މުހްސިން އަމުރު ހޯއްދެވީ ޖަމީލް އަންގަވައިގެން ކަމަށް ކޯޓުގައި ހެކި ދިނުމަކީ ސަރުކާރުން ކުރުވި ކަމެއް ކަމަށެވެ. ބޭނުމަކީ އިދިކޮޅު އިއްތިހާދުގެ ލީޑަރު ފަޟީހަތްކޮށްލުން ކަމަށް އޭނާ ދެކެވަޑައިގަންނަވަ އެވެ.\n"މިއީ، ޖަމީލްގެ ދުވަސް ދުއްވާލުމަށްޓަކައި ރޭވިގެން ކުރެވިގެންދާ ކަމެއް. މިއީ ސަރުކާރުގެ ތެރެއިން ނެގިގެން އަންނަ ރާޅެއް،" މަހްލޫފް ވިދާޅުވި އެވެ.\nއިދިކޮޅު ހަރަކާތްތަކެއް ހިންގަން ރާވާފައިވާއިރު، އެ ހަރަކާތުގެ އިސް ލީޑަރުން ތިއްބެވީ ލަންޑަންގަ އެވެ. އޭގެ ތެރޭގައި ޖަމީލްގެ އިތުރުން ކުރީގެ ރައީސް މުހައްމަދު ނަޝީދާއި އެމްޑީޕީގެ ޗެއާޕާސަން އަލީ ވަހީދު ވެސް ހިމެނިވަޑައިގަންނަވަ އެވެ.\nއިދިކޮޅު އެންމެން ލަންޑަންގައި ތިބެގެން އިދިކޮޅު ހަރަކާތްތައް ރާއްޖޭގައި ކުރިއަށް ގެންދާނެ ގޮތަކާ ގުޅޭ ގޮތުން ސުވާލު ދެންނެވުމުން މަހްލޫފް ވިދާޅުވީ ލީޑަރުންގެ ލަފަ އާއި އިރުޝާދުގެ ދަށުން ހަރަކާތްތައް ކުރިއަށް ގެންދާނީ ރާއްޖޭގައި ތިއްބެވި ހިޔަނި ކެބިނެޓްގެ މިނިސްޓަރުން ކަމަށެވެ. ކެބިނެޓްގެ ފުރަތަމަ ބައްދަލުވުން މިއަދު އޮންނާނެ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ދިވެހި ސަރުކާރު އިދިކޮޅު ފަރާތްތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ރައީސް އަބްދުﷲ ޔާމީން މޯލްޑިވްސް ޔުނައިޓެޑް އޮޕޮޒިޝަން\nއިންތިގާލީ ރައީސަކީ މާސިޔާސީ ބޭފުޅެއް ނޫން: މަހުލޫފް\nމުވައްޒަފުންނަށް ދަނީ ބިރުދައްކަމުން: މަހުލޫފް\nމެމްބަރުންނަށް ހުރަސްނާޅާތި: މަހްލޫފް


Koshaa kaalhah kaan dhinas haggu bas bunumugai fahathah nujeheynan: Bigey – adduLIVE\nކޮށާ ކާޅަށް ކާންދިނަސް ހައްޤުބަސް ބުނުމުގައި ފަހަތަށް ނުޖެހޭނަން: ބިގޭ\nJun 10, 2021, 16:10 އަބްދުﷲ ޔާމީން\nމެންބަރު މުހައްމަދު ރަޝީދު ހުސައިން (ބިގޭ)--\n"ތުތިމަހަށް ކޮށާ ކާޅަށް ކާންދިނަސް" ހައްޤުބަސް ބުނުމުގައި ފަހަތަށް ނުޖެހޭނެ ކަމަށް އަލިފުށި ދާއިރާގެ އެމްޑީޕީގެ މެންބަރު މުހައްމަދު ރަޝީދު ހުސައިން (ބިގޭ) ވިދާޅުވެއްޖެއެވެ.\nއެމްޑީޕީގެ ގައުމީ މަޖިލީހުގެ ވަޓްސްއެޕް ގްރޫޕަށް ބިގޭ ފޮނުވި މެސެޖެއްގައި މިފަދައިން ވިދާޅުވެފައިވަނީ އެމްޑީޕީގެ އެތެރެއިން އޭނާއަށް ބޮޑެތި ފާޑުކިޔުންތައް އަމާޒުވެފައިވަނިކޮށެެވެ. ވަކިވަކި ސިފައިން މަޖިލީހަށް ހާޒިރުނުވާނެ ކަމަށްބުނެ ޑިފެންސް މިނިސްޓްރީގެ ޑެޕިއުޓީ މިނިސްޓަރު ހަސަން ޒަމީލް ސޮއިކުރައްވާ މަޖިލީހަށް ފޮނުއްވި ސިޓީއާ ގުޅިގެން، އޭނާގެ އިމްތިޔާޒުގެ މައްސަލަ ބަލަން ރައީސް ނަޝީދު ކޮމިޓީއަށް ހުށަހެޅުމުން، އެ މައްސަލަ ކޮމިޓީން ބޭރުކޮށްލި މައްސަލައިގައި ރައްޔިތުންގެ މަޖިލީހުގެ ނައިބް ރައީސް އީވާ އަބްދުﷲގެ ފާޑުކިޔުން ބިގޭ އަށްވަނި އަމާޒުކޮށްފައެވެ.\nއިވާ ތުހުމަތު ކުރާގޮތުގައި އެ މައްސަލަ ކޮމިޓީން ބޭރުކޮށްފައިވަނީ ބިގޭ، އެކޮމިޓީގައި ހިމެނޭ އެމްޑީޕީ މެމްބަރުންނަށް ގުޅާ އެގޮތަށް ކަން ކުރުމަށް އެންގުމުންނެވެ. އަދި އިންކުއަރީ ފަނިކުރަން ބިގޭ އުޅުއްވާ ކަމަށާއި، އެކަން ނުކުރިއަސް "ބިގޭގެ ސަރުކާރު ދެމިއޮންނާނެ" ކަމަށް އީވާ ވިދާޅުވެފައިވެއެވެ. އީވާ މިގޮތަށް ތުހުމަތު ކުރެއްވިއިރު ބިގޭ އާއި ރައީސް ސޯލިހަކީ ޅިޔަނުންނެވެ.\nއީވާގެ މެސެޖުތަކަށް ހަތަރު ދުވަސް ވީފަހުން ބިގޭ ކޮށްފައިވާ މެސެޖުގައި ބުނެފައިވަނީ، އޭނާއާ ގުޅުވާ ހަގީގަތާ ހިލާފު ވާހަކަތައް ސޯޝަލްމީޑިއާގައި ފަތުރާ އަބުރު ކަތިލަމުން ދިއުމަކީ ބަލައިގަންނާން އުނދަގޫ ކަމެއްކަމަށެވެ.\n"އަޅުގަނޑު ތުތިމަހަށް ކޮށާ ކާޅަށް ކާންދިނަސް ހައްޤުބަސް ބުނުމުގައި ފަހަތަކަށް ނުޖެހޭނަން." ބިގޭގެ މެސެޖުގައިވެއެވެ.\nބިގޭ ބުނެފައިވަނި ހައްޤުބަސް ބުނުމުގައި ފަހަތަށް ނުޖެހޭނެކަން މާޒީގައި ދެއްކިގޮތަށް އުމުރުގެ ބާކީ އޮތްދުވަސްތަކުގައި ދައްކާނެކަމަށެވެ. އިސްލާހީ މަސައްކަތުގައި 30 އަހަރު ހޭދަކޮސް އެތައް އަނިޔާއެއް ލިބިފައިވާކަން ފާހަގަކޮށް ބިގޭ މެސެޖުގައި ބުނެފައިވަނީ މުޅި ހަޔާތް ގައުމަށްޓަކައި ޖާނާ މާލުން ގުރުބާންކުރިކަމަށެވެ.\nއަދި އަބުރުކަތިލާ ބަޔަކު ހިތުހުރި ގޮތެއް ހަދާތަން ބަލަން ބީރު ކަންފަތްދީގެން ހުރުމަކީ ކިތަންމެ ކެތްތެރިކަން އިސްކުރަން އުޅުނަސް އެއްޗެކޭ ނުބުނެ ހުންނަން އުނދަގޫވާނެ ކަމެއްކަމަށްވެސް ބުނެފައިވެއެވެ.


Ooredoo ge aharee aanmu jalsaa anna mahu7vana dhuvahu baavanee - AO News\nއުރީދޫގެ އަހަރީ އާންމު ޖަލްސާ އަންނަ މަހުގެ7ވަނަ ދުވަހުގެ ރޭ ބާއްވަނީ\nއުރީދޫ މޯލްޑިވްސްގެ އަހަރީ އާންމު ޖަލްސާ އަންނަ މަހުގެ7ވަނަ ދުވަހުގެ ރޭ ބާއްވަން ނިންމައިފިއެވެ.\nމި ޖަލްސާ ކުރިއަށްދާނީ އަންނަ މަހުގެ ހަތް ވަނަ ދުވަހުގެ ރޭ 8:30 ގައި، ކްރޮސްރޯޑްސް މޯލްޑިވްސް ގައެވެ. އުރީދޫން ބުނީ، މި އަހަރުގެ އަހަރީ އާންމު ޖަލްސާގައި ބައިވެރިވެވޭނީ އަންނަމަހުގެ5ވަނަ ދުވަހުގެ ރޭގަނޑު 8:30 އާ ހަމައަށް ޖަލްސާގައި ބައިވެރިވުމަށް އެދި ރަޖިސްޓްރީވާ ފަރާތްތަކަށް އެކަނި ކަމަށެވެ.\nއުރީދޫއިން ބުނީ މިއަހަރުގެ އަހަރީ އާންމު ޖަލްސާގައި ބައިވެރިވާން ރަޖިސްޓްރީވާ މީހުންނަށް އޮންލައިންކޮށް ނުވަތަ ޖަލްސާ ބާއްވާ ތަންކަމުގައިވާ، ކްރޮސްރޯޑްސް މޯލްޑިވްސްގެ އިވެންޓް ހޯލަށް ހާޒިރުވެގެންވެސް ބައިވެރިވެވޭނެކަމަށެވެ. އިތުރަށް އެ ކުންފުނިން ބުނީ ކޮވިޑް-19ގެ މިހާރުގެ ހާލަތަށް ބަލައި އިވެންޓް ހޯލަށް ހާޒިރުވެ ޖަލްސާގައި ބައިވެރިވުމުގެ ފުރުސަތު ދެވެންއޮތީ ސަރުކާރުން އިއުލާނުކޮށްފައިވާ މިންގަނޑުތަކާ އެއްގޮތަށް ސަރުކާރުން ހުއްދަކުރާ އަދަދަކަށް ބަލައި، ޖާގަ ހުރި މިންވަރަކުން ކަމަށެވެ.\nއިތުރަށް އެ ކުންފުނިން ބުނީ އިވެންޓް ހޯލުގައި ޖާގަ ހުރި މިންވަރަކުން އެ ފުރުސަތު ދިނުމަށްފަހު، ބާކީ ތިބި މީހުންނަށް އޮންލައިންކޮށް ޖަލްސާގައި ބައިވެރިވުމުގެ އިންތިޒާމުތައް ހަމަޖައްސައިދޭނެކަމަށެވެ. އެގޮތުން މާޗް6ވަނަ ދުވަހުގެ ހަވީރު 6:00 ގެ ކުރިން، ކްރޮސްރޯޑްސް މޯލްޑިވްސްއަށް ހާޒިރުވެވޭނެ ފަރާތްތަކާއި، އޮންލައިންކޮށް ބައިވެރިވެވޭނެ ފަރާތްތަކަށް އެ މައުލޫމާތު ހިއްސާ ކުރާނެ ކަމަށް އުރީދޫ އިން ވަނީ ބުނެފައެވެ.\nމިއަހަރު އުރީދޫ އަހަރީ އާންމު ޖަލްސާގައި ދެގޮތަށް ބައިވެރިވެވޭ ގޮތަށް ހަމަޖައްސާފައިވާ އިރު އޮންލައިންކޮށް މި ޖަލްސާގައި ބައިވެރިވާ ފަރާތްތަކަށް ބައިވެރިވެވޭނީ މޯލްޑިވްސް ސެކިއުރިޓީސް ޑިޕޮސިޓަރީ ކޮމްޕެނީ ޕްރައިވެޓް ލިމިޓެޑް (އެމް.އެސް.ޑީ) ގެ އޮންލައިން ޖެނެރަލް މީޓިން މެނޭޖްމަންޓް ސިސްޓަމް ކަމުގައިވާ “ފަހިވޯޓު” މެދުވެރިކޮށެވެ.\nއުރީދޫން ސެމްސަން ފޯނުތައް ހާއްސަ އަގުތަކެއްގައި ވިއްކަން ފަށައިފި\nއުރީދޫ އެމް ފައިސާ މެދުވެރިކޮށް އިންޓަރނޭޝަނަލް މަނީ ޓްރާންސްފަރގެ ޚިދުމަތް ދިނުމުގެ ޓްރަޔަލް ފަށައިފި


Life support ge zamaanee cliniceh Hiya ah\nހިޔާ ފްލެޓް: މިހާރު ގިނަ ބަޔަކު ވަނީ އެތާނގައި ދިރިއުޅެން ފަށާފައި -- އަވަސް ފޮޓޯ\nރާއްޖޭގެ ތާރީހުގައި ބޯހިޔާވަހި ކަމަށް ތަރައްގީކުރި އެންމެ ބިޔަ މަޝްރޫއު "ހިޔާ" ގެ ފްލެޓްތަކަށް ހާއްސަކޮށް ކުދި އިމަޖެންސީ ތަކުގައި ފަރުވާދެވޭނެ ހިދުމަތާއެކު ލައިފް ސްޕޯޓުން ކްލިނިކެއް ހަދަން ފަށައިފި އެވެ.\n"ހިޔާފްލެޓް 12" އިގެ ގްރައުންޑް ފްލޯގެ 2،200 އަކަފޫޓުގައި ހަދާ މި ކްލިނިކް އަންނަ ޖެނުއަރީ މަހު ހުޅުވާނެ ކަމަށް ލައިފް ސްޕޯޓް ކުންފުނީގެ ވެރިޔާ، އަހުމަދު މައުމޫން (ކެޕްޓަން މާނު) ވިދާޅުވި އެވެ.\n"މި ތަނުގައި [ލައިފް ސްޕޯޓް މެޑިކަލް ސެންޓަރު] ފަސް ކޮންސެލްޓިން ރޫމް ހުންނާނެ. މީގެ އިތުރުން ޑެންޓަލް ބަޔަކާއި އެކްސްރޭ އަދި ލެބުގެ ހިދުމަތް ވެސް ލިބޭނެ. އަދި ހިޔާ ފްލެޓުގައި އުޅޭ މީހުނަށް ދިމާވާ ކުދިކުދި އިމަޖެންސީ ތަކަށް ފަރުވާދޭން ކުޑަ އީއާރެއް ވެސް ހުންނާނެ،" މައުމޫން ވިދާޅުވި އެވެ.\nހިޔާ ފްލެޓުގައި ހަދާ ލައިފް ސަޕޯޓް މެޑިކަލް ސެންޓަރުގެ އެއްބަސްވުމުގައި އެޗްޑީސީއާއެކު ސޮއި ކުރަނީ -- ފޮޓޯ: ލައިފް ސަޕޯޓް\nލައިފް ސްޕޯޓުން ހިޔާ ފްލެޓުގައި ހަދާ ކްލިނިކުގެ ކުރެހުމެއް\n"އަޅުގަނޑުމެންގެ ކަސްޓަމަރުން [ހިޔާ ފްލެޓުގައި ދިރިއުޅޭ] މީހުންނަށް ހާއްސަ ކޮށް އޮންލައިންކޮށް މިތަނުން ޑޮކްޓަރަކަށް ދެއްކޭނެ. ކޮންމެހެން ކްލިނިކަށް ނުދިޔަ ނަމަވެސް ގޭގައި ހުރެގެން ވެސް ޑޮކްޓަރަށް ދައްކާލެވޭނެ. މިތަނުގައި ހާއްސަ ސްޕެޝަލިސްޓުން ތިބޭނެ. އާއްމުކޮށް ހުރިހާ ބަލި ތަކަށް ފަރުވާ ލިބޭނެ،" މައުމޫން ވިދާޅުވި އެވެ.\n"އުމުރުން ދުވަސްވީ މީހުންނަށް ހިލޭ ޗެކަޕް ހަދައި ދިނުމާއި ކަސްރަތު ޕްރޮގްރާމް ހިންގައި ދިނުން ފަދަ ކަންކަން ކުރަން ވެސް ޕްލޭންކޮށްފައިވޭ. ރާއްޖޭގައި ހަގީގަތުގައި ރަނގަޅު ޕްރައިމަރީ ހެލްތް ކެއާ ސާވިސަސްއެއް ނެތް. އެކަމަކު މިފަދަ ހިދުމަތެއް އަތުވެއްޖެނަމަ ކޮލިޓީ އޮފް ސާވިސަސް ރަނގަޅު ވެގެން ދާނެ،" މައުމޫނު ވިދާޅުވި އެވެ.\nހުޅުމާލެ ހިޔާ މަޝްރޫއު


Hiley kidney dheyn buni meehaa hadahnee dhogutha? | ThePress\nހިލޭ ކިޑްނީ ދޭން ބުނި މީހާ ހަދަނީ ދޮގުތަ؟\n03 October 2019, 15:39\nކިޑްނީ ހަދިޔާ ކުރަން އިއުލާންކުރި ފިރާޒު -- ފޮޓޯ / ފޭސްބުކް\nއައްޑޫ ސިޓީ ހުޅުދޫ، އުމުރުން 33 އަހަރުގެ އަހުމަދު ފިރާޒުގެ ކިޑްނީ، ހިލޭ ދޭ ވާހަކަ ބުނީމައި، އޭނާގެ ފޯނަކީ މިވަގުތު ރާއްޖޭގައި އޮތް އެންމެ ބިޒީ ފޯނޭ ދެންނެވިދާނެއެވެ. އޭނާ ހިލޭ ކިޑްނީ ދޭ ވާހަކަ ބުނާތީ 'ދަޕްރެސް' އިން އޭނާއަށް ގުޅާލީމެވެ. އޭނާ ކުރަން އުޅެނީ ކީއްތޯއާއި ހަމަ ހަގީގަތުގައިވެސް 'ހިލޭ' ކިޑްނީ ދެނީތޯ ޔަގީން ކުރުމަށެވެ.\nއަދި ވަކިން އެކަން ޔަގީން ކުރަން ބޭނުންވި އަނެއް ސަބަބަކީ، އޭނާ ހިލޭ ކިޑްނީ ދޭ ހަބަރު 'ދަޕްރެސް' ގައި ޝާއިއު ކުރުމާ ގުޅިގެން ގުޅި ބައެއް މީހުން، އޭނާ އެކަން ކުރަން އުޅެނީ ފައިސާ ހޯދުމަށް ކަމަށާއި އޭނާ ދޮގު ހަދާކަމަށް ޝައްކު ކުރެވޭ ކަމުގައި ބުނެފައި ވާތީއެވެ.\n"އަހަރެން އެއްވެސް މީހެއްގެ އަތުން ފައިސާ ހޯދާކަށް ނޫޅެން، ނުވެސް ބުނަން، ބޭނުމެއްވެސް ނޫން" ފިރާޒު ބުންޏެވެ.\nއޭނާ ބުނީ ކިޑްނީ ދޭ ވާހަކަ ޖެހުމާ ގުޅިގެން އެތައް ބަޔަކު ގުޅި ކަމަށާއި އޭގެތެރެއިން3މީހަކު ކިޑްނީ ބޭނުންވާހަކަ "ސީރިއަސް' ކޮށް ދެއްކި ކަމަށެވެ. އަދި އެމީހުންނާ ވަރަށް ދިގުކޮށް ވާހަކަ ދެއްކި ކަމަށާ، އޭގެ ތެރެއިން އެކަކު ގާތުގައި، އެމީހާ ކުރި ސުވާލުތަކަށް ޖަވާބު ދެމުން، އޭނާގެ ފޯނުގައި ޑޭޓާ ހުސްވެފައި ހުރުމުން ވާން އޮތިއްޔާ ޓްރާންސްފާއެއް ކޮށްދިނުމަށް އެދުނު ކަމަށެވެ.\n"އޭނާ ވަރަށް ގާތްކޮށް ވާހަކަ ދެއްކީ، ދެން އަހަރެން ކިޑްނީ އާ ގުޅޭ ކަންކަން ބަލަން، ޔޫޓިއުބާ އެއްޗެހިން، ދެން ޑޭޓާވެސް ހުސްވާނެތާ، އޭނާ ވާހަކަ ދައްކަމުން އެހީ ޑޭޓާއެއްޗެހީގެ ވާހަކަ، ބުނީމަ އަހަރެން ބުނިން، ޑޭޓާ ހުސްވެފައޭ، ވާން އޮތިއްޔާ ޑޭޓާއަށް ޓާރާންފާއެއް ކޮށްލަ ދިނިއްޔާ ރަނގަޅޭ" ފިރާޒު މީހުން އަތުން ލާރި ނަގާ ކަމަށް ދެކެވޭ ވާހަކައަށް އޭނާ ޖަވާބު ދިނެވެ.\nއޭނާ އިތުރަށް ބުނީ، ކިޑްނީ ހަދިޔާ ކުރަން ނިންމީ ބޮޑު ލާރިއެއްގެ ބޭނުމުގައި ނޫން ކަމަށާއި އެއީ ﷲ ގެ މަގުގައި ކުރާ ކަމެއް ކަމަށެވެ. "އަހަރެން މިހާރު ވަޒީފާއެއްގަ ނޫޅޭތާ2މަސް ވަރު ވެދާނެ، އެކަމަކު ކައިގެން ބޮއެގެން މިއުޅެނީ، މައިންބަފައިން ހެޔޮހާލުގައި އެބަ ތިބި، މިކަމަކަށް ބޮޑު ލާރިއެއްވެސް މީހެއްގެ އަތުން ބޭނުމެއް ނޫން" އޭނާ ބުންޏެވެ. އޭނާ އިތުރަށް ބުނީ ކިޑްނީގެ ބަދަލުގައި ލާރި ވާހަކަ އޭނާ ދައްކާ ކަމަށް ބައެއް މީހުން ވާހަކަ ދައްކާކަން އޭނާއަށްވެސް އެނގިފައި ވާ ކަމަށާއި އެވާހަކަ އެހެން ދައްކާ މީހާ އެ ދައްކަނީ މުޅިން ރަނގަޅަށް ނޫން ކަމަށެވެ.\n"އޭނާ ސުވާލު ކުރީމައި އަހަރެން ބުނިން ސިނގިރޭޓްވެސް ބުއި ވާހަކަ، އެއީ ކުރިން" ފިރާޒު އިތުރަށް ބުންޏެވެ.\n"ދެން އަހަރެން އިތުރަށް ބުނިން، ކިޑްނީ ހަދިޔާ ކުރުމަށް ފަހު ދިމާވާ ކޮމްޕްލިކޭޝަންސްގައި އެހީވެދޭން ވާނެ ކަމަށް، އެއީ އަހަރެން ވާހަކަ ދެއްކި ބައެއް މީހުންނާއި އިންޓަނެޓުން އެނގުނު، ކިޑްނީ ނެގީމައި ބައެއް ކަހަލަ ކުދިކުދި ކޮމްޕްލިކޭޝަން ބައެއް ފަހަރު ދިމާވާކަން، އެފަދަ ކަމެއް އެހެން ދިމާވެއްޖެއްޔާ، އަހަރެން ކިޑްނީ ހަދިޔާ ކުރާ މީހަކު އަހަންނަށް އަޅާލުން އަހަރެންގެ ޕޮއިންޓަކަށް ވީ، މި ދައްކަނީ ކިޑްނީއެއް ދޭ ވާހަކަ، ކުޑަކަމެއް ނޫނެއްނު މީ، ދެން އެވަރު ކަމެއް ކޮށްދޭ އިރު ދިމާވާ ކަމަކަށް އެމީހަކު އެހީތެރިވާން ވާނެ ދޯ" ފިރާޒު ތަފްސީލު ދެމުން ބުންޏެވެ.\nފިރާޒު ބުނީ، އޭނާ ކިޑްނީ ހަދިޔާ ކުރާކަން އިއުލާނު ކުރީ އޭނާގެ މައިންބަފައިންނަށްވެސް ނޭނގި ކަމަށެވެ. އަދި އިއުލާނު ކުރުމާ ގުޅިގެން ކޮއްކޮއާއި ބޭބެވެސް ގުޅި ކަމަށާ އެކަމާ ގުޅޭ ގޮތުން ވާހަކަ ދެއްކި ކަމަށެވެ.\n"ކޮއްކޮ އަކީ ސީނިއާ ނަރުހެއް، ގުޅާފަ ބުނި ހަމަ ތިކަން ކުރަންހޭ ތިއުޅެނީ، ދެން ކޮއްކޮވެސް ދެކޮޅެއް ނަހަދާ، ބޭބެވެސް ގުޅި، ގުޅާފަ ބޭބެ ބުނި އިތުރަށް ވާހަކަ ދައްކަން ބޭނުން ވާހަކަ، މަންމަމެނަކާ އަދި މަޝްވަރާއެއް ނުކުރަން" ފިރާޒު ބުންޏެވެ. އޭނާ ބުނީ އެވަރު ބޮޑު ކަމެއް ކުރާ އިރު މައިންބަފައިންނާވެސް މަޝްވަރާ ކުރާނެ ކަމަށެވެ. އަދި އާއިލާގެ މެންބަރުންނާވެސް މަޝްވަރާ ކުރާނެ ކަމަށެވެ.\nފިރާޒު ބުނީ އޭނާގެ ކިޑްނީ ހަދިޔާ ކުރުމާ ބެހޭ ގޮތުން އޭނާގެ 'ގާލްފްރެންޑް' ވެސް ވަރަށް 'ހެޕީ' ކަމަށެވެ.\n"ގާލްފްރެންޑް ބުނި އޯކޭއޭ، ފަހުރުވެރި ވަމޭ ފިރާޒުއަށް"\nފިރާޒުގެ ނިންމުމަށް، އޭނާ ރައްޓެހިވެގެން އުޅޭ މީހާ ދިން ޖަވާބަކީ އެއީ ކަމަށް ބުންޏެވެ. އަދި އިތުރަށް ބުނީ، ދެމީހުން ރައްޓެހިވެގެން އުޅޭތާ ލައްކަ ދުވަސް ވެއްޖެ ކަމަށާ، ދެމީހުންގެ ދެމެދުގައި އެކަމުގައި އެއްވެސް މައްސަލައެއް ނެތް ކަމަށެވެ.\n"އަހަރެންގެ3ފްރެންޑަކުވެސް އެބަތިބި ކިޑްނީ ހަދިޔާ ކޮށްފައި، އެމީހުންވެސް ހަމަ ނޯމަލް، އެހެންވީމައި ހިތައް އެރީ ހަބަރުތަކުން މީހުން އުޅޭ ހާލު ފެނިފައި 1 ކިޑްނީ ހަދިޔާ ކުރިޔަސް މަށަށްވެސް އުޅެވޭނޭ، އެހެންވެ ނިންމި ނިންމުމެއް އެއީ" ކިޑްނީ ހަދިޔާ ކުރުމަށް ނިންމި ގޮތް ފިރާޒު ބުންޏެވެ.\nއޭނާ އިތުރަށް ބުނީ، އޭނާ އަކީ ވަރަށް ގިނަ ރިސޯޓުތަކުގައި ރެސްޓޯރަންޓާއި ފްރަންޓްއޮފީހުގައި މަސައްކަތް ކޮށްފައިވާ މީހެއް ކަމަށެވެ. އަދި ކުރިއަށް އޮތް ދެތިން ދުވަހެއްގެ ތެރޭގައި އެހެން ރިސޯޓަކުން ވަޒީފާ ހަމަޖެހޭ ކަމަށްވެސް ބުނެފައި ވެއެވެ.\n"މިހާރު ފޯން އިންޓަވިއުވެސް ނިމިފައި އޮތީ، ސީވީއާ އެއްޗެހި ގެންގޮސް، ހީވަނީ ކުރިއަށް އޮތް 2-3 ދުވަސްތެރޭގައި ހަމަޖެހޭނެ ހެން" ފިރާޒު ބުންޏެވެ.\nފިރާޒު ކިޑްނީ ހަދިޔާ ކުރަން ފޭސްބްކްގައި ޖެހުމާއެކު ގިނަ އަދަދެއްގެ ބަޔަކު ދިޔައީ އޭނާއަށް ގުޅަމުންނެވެ. އޭނާ ބުނީ އެ ޕޯސްޓް ޖެހުމާއެކު، މީހުން ގުޅާ ވަރުން އޭނާގެ ފޯނު ބާއްވާލާނެ ވަގުތު ނުލިބޭ ކަމަށާ ޗާޖު ހުސްވެ 3،4 ބުރަށް ޗާޖު ކުރަން ޖެހޭ ކަމަށެވެ. އެހެން ވުމާއެކު ގިނައިން ފޯނު ބާއްވަން ޖެހެނީ ޗާޖަށް ޖަހާފައި ކަމަށްވެސް އޭނާ ބުނެއެވެ.\nފިރާޒު އިތުރަށް ބުނީ، ކިޑްނީ ދޭ ވާހަކަ އާއެކު، ގުޅާ މީހުންގެ އަދަދުގެ ގިނަ ކަން އެނގުމުން ހައިރާން ވި ކަމަށެވެ.\n"ހިތައް އެރި ހާދަ ހާލެއްގައޭ މީހުން އެއުޅެނީ" އިންޓަވިއު ނިންމާލަމުން އޭނާ ބުންޏެވެ.


ބޮޑު މޮޅަކާއެކު ރެއާލުން ބާސެލޯނާއާ ދެމެދު އޮތް ފަރަގު ކުޑަކޮށްފި | Jazeera\tބޮޑު މޮޅަކާއެކު ރެއާލުން ބާސެލޯނާއާ ދެމެދު އޮތް ފަރަގު ކުޑަކޮށްފި - Jazeera\nމުޙައްމަދު ޤާސިމް October 31, 2019 64 views0\nސްޕެނިޝް ލީގުގައި ރޭ ކުޅުނު މެޗުގައި އަމިއްލަ ދަނޑުގައި ލެގަނޭސް އަތުން 5-0 އިން ހޯދީ ބޮޑު މޮޅާއެކު ރެއާލް މެޑްރިޑުން ތާވަލްގެ އެންމެ ކުރީގައި އުޅޭ ބާސެލޯނާއާ ދެމެދު އޮތް ފަރަގު ކުޑަކޮށްފިއެވެ.\nލީގުގައި ރޭ ކުޅުނު މެޗުތަކަށް ފަހު އެއްވަނައިގައި އަދިވެސް އުޅެނީ ބާސެލޯނާ އެވެ. އެ ޓީމަށް މިހާތަނަށް ކުޅުނު 10 މެޗުން 22 ޕޮއިންޓް ލިބިފައިވާއިރު، އޭގެ އެއް ޕޮއިންޓް ފަހަތުން ދެވަނައިގައި އޮތީ ރެއާލެވެ. ތިންވަނައިގައި އޮތް ގްރަނާޑާއާ ހަތަރުވަނައިގައި އޮތް އެތުލެޓިކޯ މެޑްރިޑަށް 20 ޕޮއިންޓް ލިބިފައިވާއިރު، ގޯލްގެ ތަފާތުން ކުރިލިބެނީ ގްރަނާޑާ އަށެވެ.\nރެއާލްގެ ސެންޓިއާގޯ ބާނެބެއުގައި ރޭ ކުޅުނު މެޗުގެ ފުރަތަަމަ ހާފުގެ ކުރީކޮޅު އެޓީމުން ވަނީ ދެލަނޑު ޖަހާފައެވެ. އެގޮތުން، މެޗުގެ ހަތްވަނަ މިނެޓުގައި ރެއާލްގެ ފުރަތަަމަ ލަނޑު، ބްރެޒިލްގެ ޒުވާން ކުޅުންތެރިޔާ ރޮޑްރިގޯ ގޮއެސް ކާމިޔާބުކުރިއިރު އޭގެ މިނެޓެއްފަހުން ޓޮނީ ކްރޫސް ވަނީ ނަތީޖާ 2-0 އަށް ބަދަލުކޮށްލާފައެވެ.\nއޭގެފަހުން، މެޗުގެ 24 ވަނަ މިނެޓުގައި ރެއާލްގެ ކެޕްޓަން ސާޖިއޯ ރާމޮސް ވައްދާލި ޕެނަލްޓީއާއެކު އެޓީމުން ފުރަތަަމަ ހާފު ނިންމާލީ 3-0 އިން އޮވެގެންނެވެ. މިގޯލާއެކު ރާމޮސް ވަނީ ބާސެލޯނާގެ ތަރި ލިއޮނަލް މެސީ އަށް ފަހު ޖެހިޖެހިގެން 16 ސީޒަނުގައި ލަނޑުޖެހި ދެވަނަ ކުޅުންތެރިޔާގެ ޝަރަފު ހޯދާފައެވެ.\nމިމެޗުގެ ދެވަނަ ހާފުގައި ވެސް ރެއާލަށް އިތުރު ޕެނަލްޓީއެއް ލިބިފައިވާއިރު ރާމޮސް ވަނީ އެ ޕެނަލްޓީ ޖެހުމަށް ބެންޒެމާއަށް ދީފައެވެ. މި ގޯލާއެކު ބެންޒެމާ ވަނީ ލީގުގައި މިހާތަނަށް އެންމެ ގިނަ ލަނޑުޖަހާފައިވާ ޖެރާޑް މޮރޭނޯއާ އެއްވަރަށް ހަތް ގޯލް ޖަހާފައެވެ.\nރެއާލްގެ ފަހު ލަނޑު، މެޗުގެ އިތުރު ވަގުތުގައި ކާމިޔާބުކުރީ ސާބިއާގެ ފޯވާޑް ލޫކާ ޖޮވިޗް އެވެ. މިއީ ރެއާލަށް އޭނާ ޖަހައިދިން ފުރަތަަމަ ގޯލެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ސެވިއްޔާއާ ދެކޮޅަށް ވެލެންސިއާ ކުޅުނު މެޗު ދެ ޓީމު 1-1 އިން އެއްވަރުވިއިރު، ލެވަންޓޭ ވަނީ ރަށުން ބޭރުގައި 2-1 އިން ރެއާލް ސޮސިއެޑާޑް ބަލިކޮށްފައެވެ. އެތުލެޓިކް ބިލްބާއޯ އަތުން 3-0 އިން އެސްޕަންޔޯލް ބަލިވިއިރު، ރެއާލް ބެޓިސް ވަނީ 2-1 އިން ސެލްޓާ ވިގޯ އަތުން މޮޅުވެފައެވެ.


LIVE | Covid-19: Lui Libunas Adhi Nurahkaa! - Vaguthu\nކޮވިޑް-19 ޖެހިހެން ހޮސްޕިޓަލްތަކުގައި ފަރުވާދޭ އަދަދު 87 އަށް އަރައިފި..\nދެ ދުވަހުގެ މުއްދަތަކަށް ކޮވިޑް-19 ބަލި ޖެހުން ދުުރުކޮށްދޭ ކަމަށް ބުނާ ނޭސަލް ސްޕްރޭއެއް އުފައްދައިފި.\nCovid-19:2Dhuvas Vandhen Bali Jehun Dhurukohdhey Spray Eh Vikkan Fashaneehttps://t.co/tdKRDvkbTK\nމަސްމާރުކޭޓް ކުރިމަތީ ހުންނަ ތަރުކާރީ މާރުކޭޓުން މީހަކު ކޮވިޑް-19 އަށް ފައްސިވެއްޖެ.\nކޮވިޑް-19 އަށް ވެކްސިން ޖަހާފައި ވިޔަސް ކަރަންޓީން ވާން ޖެހޭ ކަން ނުވަތަ ނޫންކަން އެނގޭނީ ޖަހާ ވެކްސިންގެ ބާވަތަކުން ކަމަށް ހެލްތް އެމާޖެންސީ އޮޕަރޭޝަން ސެންޓަރ (އެޗްއީއޯސީން) ވިދާޅުވެއްޖެ.\nCovid-19 Gai Maruvegen Valhulaafaivaa Kamah Bunaa Meehaku9Dhuvas Fahun Geahhttps://t.co/NXKabM1s5g\nކޮވިޑް-19 ޖެހިގެން އެމެރިކާ އިން އިތުރު 1،844 މީހަކު މަރުވެއްޖެ.\nއއ. އުކުޅަހުގައި އެއް ގެއެއްގައި ކަރަންޓީން ވެގެން ތިބި ހަ މީހަކު ކޮވިޑް-19 އަށް ފައްސިވެއްޖެ\nއަނަންތަރާ ކިހާވަށް ރިސޯޓުން 31 މީހަކު އަދި ރެސިޑެންސް މޯލްޑިވްސް 15 މީހަކު ކޮވިޑް-19 އަށް ޕޮޒިޓިވްވެއްޖެ.\nކޮވިޑް-19 އިން ރައްކާތެރިވުމަށް ވެކްސިން ޖެހުމަށް މިހާތަނަށް 19،000 އަށް ވުރެ ގިނަ މީހުން ރަޖިސްޓްރީކޮށްފި.\nއިންޑިއާގެ އަންހެނަކަށް 31 ފަހަރަށް ކޮވިޑް-19 ޖެހިއްޖެ.\nMi Anhen Meehaa Ah Fas Mas Thereyga 31 Faharu Covid-19 Jehunu! https://t.co/MtdB9FfW7W\nރާއްޖޭގައިވެސް ކޮވިޑް-19 އިން އަރައިގަތުމަށް ގިނަ މަސައްކަތްތައް ދަނީ ކުރެވެމުންވެ. ރާއްޖެއިން މި ނުރައްކާތެރި ބަލިމަޑުކަން ފެނުނުތާ އެތައް ދުވަހެއް ފާއިތުވެގެންދިޔައިރު އަދިވެސް ހާލަތަށް ބަދަލެއް ނާދެއެވެ. އަދި އަދަދުތައް މަދުވުމަށްފަހު ފަހަކަށް އައިސް އަނެއްކާވެސް ބަލީގެ ނުރައްކާ ރާއްޖޭގައި ބޮޑުވަމުން އަންނަ މަންޒަރު ފެންނަމުން ދެއެވެ.\nCovid-19 Jehe Meehun Ithuru Vaathee Dr. Mohamed Ali Ge Naseyhatheh https://t.co/6QyFBvTl2R\nރާއްޖޭގައި ކޮވިޑް-19 އާއި ގުޅިގެން ރައްކާތެރިކަމުގެ ގިނަ ފިޔަވަޅުތައް އަޅާފައި ވީނަމަވެސް މިއިން ބައެއް ފިޔަވަޅުތަކަށް މިހާރު ވަނީ ބޮޑެތި ލުއިތަކެއް ދީފައެވެ. އަދި ފުރަބަންދު އުވާލިފަހުންވެސް އަމަލުކުރަމުންދާ ބައެއް އުސޫލުތަކަށް އިއްޔެވެސް ވަނީ އިތުރު ލުއިތަކެއް ދީފައެވެ. މިގޮތުން ސިނަމާތައް އަލުން ހުޅުވުމާއި ޓިއުޝަން ކްލާސްތައް އަދި ޤުރުއާން ކްލާސްތައް ހުޅުވުމުގެ ހުއްދަ ހެލްތް ޕްރޮޓެކްޝަން އެޖެންސީ (އެޗްޕީއޭ) އިން އިއްޔެ ވަނީ ދީފައެވެ.\nBREAKING: Cinema Thah Alun Hulhuvumuge Hudha Dheefi https://t.co/7o84MSgfOP\nBREAKING: Tuition Class Thakaai Quran Classthah Hulhuvan Huhdha Dheefihttps://t.co/amUlbPVdPh\nރާއްޖެ އިން މިހާތަނަށް ކޮވިޑް-19 އަށް 14,829 މީހަކު ފައްސިވި އިރު، މި ބަލި ޖެހިގެން މިހާތަނަށް 51 މީހަކު ވަނީ ނިޔާވެފައެވެ. އޭގެތެރޭގައި އިއްޔެ ނިޔާވި އުމުރުން 86 އަހަރުގެ ދިވެހި ފިރިހެނަކުވެސް ހިމެނެއެވެ.\nBREAKING: Covid-19 Jehigen Anehkkaaves Dhivessaku Niyaavejjehttps://t.co/BK0Q4fOk2n\nރާއްޖެއިން ކޮވިޑް-19 އަށް މިވަގުތު ފަރުވާ ދެމުން އަންނަނީ 1،086 މީހަކަށެވެ. އަދި އެޑްމިޓްކޮށްގެން ފަރުވާ ދެނީ 80 މީހަކަށެވެ. މި ބަލި ޖެހުނު 13،849 ވަނީ ރަނގަޅުވެފައެވެ. ރާއްޖޭގައި މި ބަލި ޖެހިގެން ރަނގަޅުވާ މީހުންގެ ރޭޓް އުޅެނީ 92.60 އިންސައްތައިގައެވެ.\nކޮވިޑް-19 ގެ ނުރައްކާތެރި ބަލިމަޑުކަމުގައި ދުނިޔޭގެ ހާލަތަށް ބަލާއިރު، ފެންނަނީ ނުރައްކާ ދުވަހެއް ދުވަހަކަށް އިތުރުވަމުން އަންނަ މަންޒަރެވެ. މިގޮތުން އިއްޔެ އެކަނިވެސް އިތުރު ބައިމިލިއަނަށްވުރެ ގިނަ މީހުންނަށް ދުނިޔެއިން މި ބަލި ޖެހި، ދިހަ ހާހަށްވުރެ ގިނަ މީހުން ބަލީގައި މަރުވެފައިވާކަމަށް ތަފާސްހިސާބުތަކުން ދައްކައެވެ.\nBREAKING: Covid-19: UK In Ithuru 1348 Meehaku Maruvejjehttps://t.co/VvgHVTjxd0\n— Vaguthu Online (@VaguthuOnline) January 23, 2021\nBREAKING: Covid-19 Jehigen Brazil In Ithuru 1,176 Maru https://t.co/D6sq1wmVKJ\nBREAKING| Covid-19: Mexico In Ithuru 1,470 Maru https://t.co/Go8Qjo8ybe\nމިގޮތުން ބައެއް ޤައުމުތަކުގެ ހާލަތު ކުރިޔަށްވުރެ ގޯސްވެ ނުރައްކާ ދެގުނަ ވެފައި ވާއިރު ދުނިޔެއިން މި ބައްޔަށް ފައްސިވީ މީހުންގެ އަދަދު މިހާރު އުޅެނީ 99 މިލިއަންގައެވެ. ކޮވިޑް-19 ގައި މަރުވި މީހުންގެ އަދަދު 2.13 ގައި އުޅޭއިރު މިހާތަނަށް ބަލިން ރަނގަޅުވީ 71 މިލިއަން މީހުންނެވެ.\nޖެނުއަރީ 25, 2021 07:17\nއަރައިގަތުމަށް އެއްކަމެއްވެސް ނުކުރޭ.. ބޮޑަށް ބަލި ފެތުރޭގޮތަށް ހުރިހާ ކަމެއްވެސް ކުރަނީ.. ފެތުރެން ފެށީ ސްކޫލުތަށް ހުޅުވީ، ޕާރކްތައް ހުޅުވީ .. 24 ގަޑިއިރު ބޭރުގަ އުޅެވޭ.. ދެން ކޮން އަރައިގަތުމެއް..


Tech Council eh ufahdhan ninmaifi\nޓެކް ކައުންސިލެއް އުފައްދަން ނިންމައިފި\nމިނިސްޓަރު މަލީހް މިނިސްޓްރީގެ ބޭފުޅުންނާއި ބައްދަލުކުރައްވަނީ-- ފޮޓޯ:ޓެކް މިނިސްޓްރީ\nމިނިސްޓްރީގެ ކަންކަން ހަރުދަނާ ކުރުމަށްޓަކައި ޓެކް ކައުންސިލްގެ ނަމުގައި ކައުންސިލެއް އުފައްދަވަން ނިންމަވާފައިވާ ކަމަށް ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލު ވިދާޅުވެއްޖެ އެވެ.\nއެ މިނިސްޓްރީގައި މިއަދު ބޭއްވި ނޫސްވެރިންގެެ ބައްދަލުވުމެއްގައި މިނިސްޓަރު ވިދާޅުވީ، ޓެކް ކައުންސިލްގައި ހިމެނޭނީ ސަރުކާރުގެ ތެރޭގައި ތިއްބެވި އިންފޮމޭޝަން ޓެކްނޮލޮޖީއާގެ ދާއިރާއާ ގުޅުންހުރި ފަރާތްތަކާއި އަމިއްލަ ފަރުދުންގެ ތެރެއިން ހުރިހާ ސިނާއަތެއް ތަމްސީލް ކުރާ ފަރާތްތަށް ކަމަށެވެ.\n"އަޅުގަނޑުމެންގެ ވިސްނުމަކީ ސަރުކާރުން މަތިން ތިރިއަށް ގެންދާ އުސޫލެއް ނޫން، ތިރިން މައްޗަށްވެސް، އޭގެ މާނައަކީ މިދާއިރާގައި ހަރަކާތްތެރިވާ ވަރަށް ގިނަ ފަރާތްތަކެއްގެ މަޝްވަރާއާ ލަފާ ހޯދައިގެން އެބޭފުޅުން ބޭނުންފުޅުވާ ގޮތަށް ރާއްޖޭގެ އައިޓީ ސެކްޓާ، މި ދާއިރާ ކުރިއަށް ގެންދިއުމުގެ ވިސްނުމެއް ސަރުކާރުގައި ހުރީ، އެކަން އެންމެ ރަނގަޅަށް ކުރެވޭނީ އެކި އެކި ދާއިރާތަކުގެ ތަޖްރިބާކާރުންގެ އެހީތެރިކަމާއެކު،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ، ވިސްނުންހުރީ 10 ބޭފުޅުން ހިމެނިވަޑައިގަންނަވާ ކައުންސިލެއް ގާއިމް ކުރަން ކަމަށާއި ހުރިހާ ދާއިރާއެއްގެ މަންދޫބުން ހިމެނޭ ގޮތަށް ކައުންސިލް އެކުލަވާލަން ކަމަށެވެ.\n"ލަފަޔާ މަޝްވަރާ ހޯދުުން މި ކައުންސިލް އެކުލަވާލުމުގެ މަގްސަދަކީ، 10 ވަރަކަށް ބޭފުޅުން ހިމެނޭ ހުރިހާ ދާއިރާރެޕްރެޒެންޓް ކުރާ ކައުންސިލަކަށް އެކައުންސިލް ވެގެންދާނީ،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ، ޓެކް ކޮމިއުނިޓީގެ އިސް ފަރާތްތަކާއި ޒުވާނުންނާއި ބައްދަލުކޮށް ދިމާވެފައިވާ ދަތިތައް ހައްލު ކުރުމާއި ރަނގަޅު ކުރުމަށް ކުރެވެންހުރި ކަންކަމާއި ގުޅޭ ގޮތުން މަޝްވަރާ ކުރާނެ ކަމަށެވެ.\nމިނިސްޓަރު މިއަދު ވަނީ ޓެކް ކޮމިއުނިޓީގެ ބައެއް ފަރާތްތަކާއި ބައްދަލުކުރައްވައި ދިމާވެފައިވާ ދަތިތަކާއި ގުޅޭ ގޮތުން މަޝްވަރާ ކުރައްވައިފަ އެވެ. އަދި ކުރިއަށް އޮތް ތަނުގައިވެސް މަޝްވަރާ ބައްދަލުވުންތައް ބާއްވައި ހިޔާލުތައް ހޯދައިގެން ކުރިއަށް ގެންްދަވާނެ ކަމަށްވެސް މިނިސްޓަރު ވިދާޅުވި އެވެ.